
1. Johdanto

Tämän katsauksen päätavoitteena on esitellä ympäristöalalla vuoden 2001 jälkeen tapahtunutta kehitystä sekä ehdottaa EU:n ja kansallisen tason ympäristöpolitiikoille alustavia painopisteitä ensi vuodeksi. Katsaus on myös osa EU:n kuudennen ympäristöä koskevan toimintaohjelman täytäntöönpanon seurantaa.

Katsaus liittyy vuonna 2000 käynnistettyyn talous- ja sosiaaliuudistusta edistävään Lissabonin strategiaan. Lissabonissa pidetyssä huippukokouksessa EU:n jäsenvaltioiden johtajat asettivat unionille uuden strategisen päämäärän: siitä on vuoteen 2010 mennessä tultava "maailman kilpailukykyisin ja dynaamisin tietopohjainen talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta". Sittemmin Lissabonin strategiaa täydennettiin vielä kolmannella, ympäristöpoliittisella pilarilla sen jälkeen, kun Göteborgin Eurooppa-neuvosto hyväksyi EU:n kestävän kehityksen strategian vuonna 2001.

Tämä ensimmäinen katsaus Euroopan unionin ja sen jäsenvaltioiden ympäristöpolitiikkaan on myös tulosta kevään 2003 Eurooppa-neuvoston päätelmistä, joissa pantiin merkille "komission aikomus suorittaa ympäristönäkökohtien huomioon ottamista koskevan Cardiffin prosessin vuosikatselmus ja säännöllinen ympäristöpolitiikan tarkastelu, ja raportoida niiden tuloksista ajoissa, jotta ne voidaan vuodesta 2004 alkaen ottaa huomioon komission kevätraporteissa".

Katsauksessa kuvaillaan aluksi EU:n ympäristöpolitiikan uutta poliittista viitekehystä, jota on sovellettu sen jälkeen, kun EU:n kestävän kehityksen strategia hyväksyttiin vuonna 2001. Seuraavaksi tarkastellaan kiireellisimpiä ympäristöuhkia sekä niiden ratkaisemiseksi tähän mennessä toteutettuja EU:n tason poliittisia toimia. Sen jälkeen jäsennellään aitoon kestävään kehitykseen vaadittavaa ympäristöpoliittista kokonaisuutta, jonka painopisteeksi asetetaan ympäristöpolitiikkaa tukevat monialaiset tavoitteet, nimittäin ympäristönäkökohtien sisällyttäminen muihin politiikkoihin, täytäntöönpano ja tiedottaminen. Lopuksi tarkastellaan unionin laajentumisen mukanaan tuomia haasteita sekä ympäristöalan kansainvälistä kehitystä.

2. Uusi poliittinen viitekehys

EU:n ympäristöpolitiikan viitekehys on muuttunut merkittävästi kahden viime vuoden aikana, kun on tehty suoraan ympäristöön vaikuttavia päätöksiä, kuten kestävän kehityksen strategioiden hyväksyminen EU:n ja jäsenvaltioiden tasolla, kuudennen ympäristöohjelman käynnistäminen sekä Johannesburgin kestävän kehityksen huippukokouksessa tehdyt päätökset. Tähän vaikuttavat myös laajemmassa poliittisessa asetelmassa tapahtuvat muutokset, muun muassa unionin laajentuminen kymmeneen uuteen jäsenvaltioon vuonna 2004, Euroopan tulevaisuudesta käyty keskustelu, talouskasvun taantuminen sekä turvallisuusuhkien lisääntyminen. 

2.1. Kestävä kehitys poliittisen keskustelun keskipisteenä 

Kestävä kehitys: kaikilla julkisen hallinnon tasoilla ensisijainen tavoite, jonka merkitys tiedostetaan yhä laajemmin yksityissektorilla 
· Kestävää kehitystä on pidetty yhtenä koko unionin perimmäisistä tavoitteista aina siitä lähtien, kun se sisällytettiin perustamissopimukseen vuonna 1997. Tärkeä käännekohta oli EU:n kestävän kehityksen strategian hyväksyminen Göteborgin Eurooppa-neuvostossa kesäkuussa 2001: näin unionin pyrkimys edistää talouskasvua, sosiaalipoliittisia uudistuksia ja ympäristönsuojelua tasapainoisella tavalla saatiin muunnettua tarkoin yksilöidyiksi tavoitteiksi ja toimiksi. Strategian avulla talouskasvua ja sosiaalista koheesiota pyritään vauhdittamaan ympäristön laatua vahingoittamatta. Samalla ympäristötavoitteita asetettaessa otetaan huomioon niiden taloudelliset ja sosiaaliset vaikutukset, ja talouskasvun, työllisyyden ja ympäristönsuojelun edistämiseksi suunnitellaan kaikkia osapuolia hyödyttäviä ratkaisuja. Tämä merkitsee suurta muutosta tähänastisiin käsityksiin ympäristöpolitiikasta ja sen suunnittelusta.

· Neuvosto ja Euroopan parlamentti hyväksyivät vuonna 2002 kuudennen ympäristöä koskevan toimintaohjelman, jossa määritellään EU:n ympäristöpoliittinen etenemissuunnitelma kymmeneksi vuodeksi eteenpäin. Kuudes ympäristöohjelma on unionin tärkein valtti kestävän kehityksen strategian ympäristötavoitteiden saavuttamiseen. Siinä asetetaan korkeita määrällisiä tavoitteita, joista käy ilmi unionin sitoutuminen ympäristönsuojeluun pitkällä aikavälillä, sekä tarjotaan ennakoitava toimintakehys julkisille ja yksityisille toimijoille niin Euroopassa kuin muualla maailmassa. 

· Johannesburgissa syyskuussa 2002 pidetty toinen kansainvälinen kestävän kehityksen huippukokous antoi uutta pontta kestävää kehitystä edistävälle kansainväliselle yhteistyölle kymmenen vuotta Rion konferenssin jälkeen.

· Vuoteen 2001 mennessä vain pieni määrä EU:n jäsenvaltioita oli laatinut kestävän kehityksen strategian kansallisella tasolla. Nyt suurimmalla osalla jäsenvaltioita ja liittymistä valmistelevia maita on tällainen strategia, jonka on Johannesburgin täytäntöönpanosuunnitelman mukaan oltava valmis viimeistään vuonna 2005.

· Monet viranomaiset ympäri Eurooppaa ovat olleet aktiivisesti kehittämässä Agenda 21 ‑paikallisohjelmia ja ‑alueohjelmia, joilla edistetään kestävää kehitystä paikallisella tasolla.

· Yksityinen sektori on alkanut osoittaa yhä suurempaa kiinnostusta kestävää kehitystä kohtaan, kun yrityksissä on laadittu ympäristö- ja yhteiskuntavastuuseen liittyviä strategioita ja muita vapaaehtoisia aloitteita, myös erityishankkeita yrityksen ympäristönsuojelun tason parantamiseksi.

Nämä kehityspiirteet osoittavat tietoisuuden paranemista talous-, sosiaali- ja ympäristöpoliittisten tavoitteiden välisistä riippuvuussuhteista ja viestivät pitkäaikaisesta sitoutumisesta politiikan yhtenäistämiseen. 
Kestävän kehityksen toimintaohjelmaan vaikuttavat poliittisen asetelman jatkuvat muutokset

· EU:n laajentuminen kymmenellä uudella jäsenvaltiolla toukokuussa 2004 antaa unionille ainutlaatuisia uusia ympäristöetuja, joihin liittyy rikas biologinen monimuotoisuus ja laajoja erämaa-alueita, mutta samalla se merkitsee suurta haastetta EU:n ympäristöpolitiikalle, koska yhteisön säännöstön täytäntöönpano ja sen soveltamisen valvonta vaativat merkittävän paljon varoja ja toimintaedellytysten kehittämistä.

· Ajankohtainen keskustelu Euroopan tulevaisuudesta on suoraan kytköksissä laajentumiseen. Laajentuneen unionin arkkitehtuurista päättää hallitustenvälinen konferenssi, joka Eurooppa-valmistelukunnan työn pohjalta laatii unionille perustuslaillisen sopimuksen. Sopimus muodostaa ympäristönsuojelulle ja kestävän kehityksen edistämiselle uuden institutionaalisen kehyksen. Koska ympäristö on yhä yksi EU:n kansalaisille tärkeimmistä aiheista, haasteena on varmistaa, ettei uudessa perustuslaillisessa sopimuksessa tyydytä pelkästään EU:n ympäristösäännöstön säilyttämiseen, vaan pyritään osaltaan myös parantamaan sitä.

· Taloudellisen ja sosiaalisen tilanteen yleinen heikentyminen vuodesta 2001 lähtien on nostanut talouskasvun ja työllisyyden parantamisen poliittisen keskustelun keskipisteiksi . Kestävän kehityksen pitkäaikaisten tavoitteiden mukaisesti nykyisiä kasvu- ja työllisyysongelmia ratkottaessa olisi aina otettava huomioon myös ympäristönäkökohdat. Olisi myös kehitettävä lisää innovatiivisia toimintatapoja, jotta luonnonvaroja voitaisiin käyttää mahdollisimman tehokkaasti ja mahdollisimman vähäisin ympäristövaikutuksin. 
· Syyskuun 11. päivänä 2001 tapahtuneet terrori-iskut ja niiden jälkiseuraukset – myös Afganistanin ja Irakin sodat – ovat kasvattaneet huolta unionin turvallisuudesta. Tämä on heijastunut myös EU:n ympäristöpolitiikkaan. Ympäristöturvallisuus – toisin sanoen niukkojen luonnonvarojen ja konfliktien väliset yhteydet, sodan ympäristövaikutukset jne. – sekä pelastuspalvelun valmiudet reagoida ympäristöhaittoja aiheuttaviin terrori-iskuihin ovat kivunneet ylemmäs poliittisella asialistalla, mutta kestävän kehityksen haasteeseen voidaan vastata tehokkaasti vain jatkamalla monenkeskistä yhteistyötä. . 

Tämä uusi poliittinen tilanne asettaa EU:n ympäristöpolitiikalle haasteita, joista sen on pakko selviytyä tullakseen kiinteäksi osaksi kestävän kehityksen mallia.

2.2. Ympäristöpolitiikan tulevat haasteet 

EU:n ympäristöpolitiikalla on edessään seuraavat viisi päähaastetta:

i.
Ympäristöulottuvuuden sisällyttäminen täydellisesti Lissabonin strategiaan 

Kestävän kehityksen käsite on jäänyt monessakin suhteessa hämäräksi. Poliittiset päättäjät tulkitsevat sen joskus virheellisesti ympäristöpolitiikan esittämiseksi uudella nimellä. He eivät useinkaan osaa yhdistää sitä talous-, sosiaali- ja ympäristöpilarien väliseen tasapainoon ja tarpeeseen asettaa nämä kolme ulottuvuutta samanveroiseen asemaan. Näin on ainakin EU:n tasolla: kestävän kehityksen nouseminen unionissa käytävän poliittisen keskustelun keskipisteeksi on johtanut siihen, että komission kevätraportissa on vuodesta 2002 lähtien käsitelty myös ympäristöulottuvuutta. Siitä huolimatta ympäristöluku näytti vuosina 2002 ja 2003 monien toimijoiden mielestä vain raporttiin liitetyltä lisäosalta. 

Taloudelliset ja sosiaaliset pitkän aikavälin kehitysnäkymät riippuvat paljolti siitä, kykeneekö unioni nostamaan ympäristön yhdeksi talous- ja sosiaalipolitiikan keskeisistä osatekijöistä. Ympäristöulottuvuuden laiminlyömisestä koituu piilokustannuksia (esimerkiksi huonoon ilmanlaatuun liittyvät terveydenhoitomenot ja saasteiden puhdistamisesta aiheutuvat taloudelliset kustannukset), ja siihen liittyy monia riskejä, jotka voivat estää EU:ta saavuttamasta Lissabonissa sovittuja tavoitteita. Taloudellisten syiden rinnalla lisääntyy tietoisuus siitä, että jollei monien pitkäaikaisten ympäristöongelmien perimmäisiin aiheuttajiin pian puututa, ne alkavat uhata merkittävästi unionin kansalaisten elämänlaatua.

ii.
Kaikkia osapuolia hyödyttävien ratkaisujen kehittäminen ympäristö- ja talousongelmiin

Vahva ympäristöpilari, jossa tukeudutaan yhä enemmän markkinaehtoisiin välineisiin ja joka perustuu kustannustehokkuuteen, voi edistää Lissabonin tavoitteiden saavuttamista. Kun talous- ja ympäristöpolitiikan välillä tehtäviä kompromisseja
 käsitellään tasapainoisella tavalla, voidaan saavuttaa kaikkia hyödyttäviä ratkaisuja ja edistää kestävää kehitystä. Tiukemmat ympäristöstandardit voivat synnyttää uusia taloudellisia mahdollisuuksia etenkin suosimalla uusien tekniikoiden kehittämistä. Tämä voi vauhdittaa Lissabonin tärkeintä tavoitetta eli EU:n muuttumista innovatiivisen toiminnan keskukseksi ja tietopohjaiseksi taloudeksi vuoteen 2010 mennessä.

EU:n ympäristöteknologian toimintasuunnitelmassa (ETAP), joka on määrä käynnistää vuoden 2003 lopussa, ehdotetaankin konkreettisia toimia ja kokonaisvaltaista toimintakehystä, joilla edistetään synergiaa ympäristönsuojelun, talouskasvun ja sosiaalisen osallisuuden välillä.

iii.
Kestävän kehityksen tavoitteiden sovittaminen entistä paremmin yhteen kaikilla hallintotasoilla 

Kestävää kehitystä ei saada aikaan vain yksittäisten maiden tai alueiden hajanaisilla toimilla. Se vaatii toimintaa kaikilla hallinnon tasoilla. Painopisteet on joka tasolla sovitettava entistä paremmin yhteen ja toiminta on kanavoitava niin, että se palvelee yhteistä päämäärää.

Tässä yhteydessä voitaisiin käyttää hyödyksi Lissabonin strategiaan keskeisesti liittyvää avointa koordinointimenetelmää,
 jota ei vielä tähän mennessä ole sovellettu ympäristöalalla.

iv.
EU:n onnistuneen laajentumisen varmistaminen ympäristöalalla 

Laajentuminen on otettu huomioon sekä EU:n kestävän kehityksen strategiassa että kuudennessa ympäristöohjelmassa, ja ne suunniteltiin nimenomaan laajentunutta unionia ajatellen. Liittymistä valmistelevat maat ovat jo edistyneet suurin harppauksin ympäristönsuojelun parantamisessa ja EU:n ympäristölainsäädännön omaksumisessa. Vielä on kuitenkin ratkaistava monia institutionaalisia ja taloudellisia ongelmia, jotta ehdokasmaissa säädetyt uudet ympäristölait voitaisiin panna täytäntöön ja jotta niiden soveltamista pystyttäisiin valvomaan. 

Myös toimet liittymistä valmistelevien maiden infrastruktuurien ja elintason parantamiseksi voivat kasvattaa ympäristöpaineita, vaikka niillä vastattaisiin kansalaisten oikeutettuihin tarpeisiin. 

Näiden haasteiden on pysyttävä etusijalla myös liittymisen jälkeisellä kaudella.

v.
EU:n viime vuosina hankkiman kansainvälisen uskottavuuden hyödyntäminen 

YK:n Kestävän kehityksen huippukokouksen onnistuneeseen lopputulokseen vaikutti osaltaan EU:n lisääntynyt arvovalta. Huippukokouksessa ottamansa aktiivisen roolin, Kioton tavoitteen hyväksi toteutettujen kansallisten toimien ja muita keskeisiä kansainvälisiä ympäristösopimuksia edistävän toimintansa ansiosta EU:n maailmanlaajuisesti tunnustettu johtoasema ympäristöasioissa on vahvistunut entisestään. Tästä asemasta koituu unionille paitsi yhä laajempia etuja myös tiettyjä velvollisuuksia.

Uskottavuutensa ansiosta EU pystyy tehokkaasti suostuttelemaan yhteistyökumppaneitaan ja eritoten kehitysmaita ottamaan ympäristönäkökulman entistä paremmin huomioon edistäessään taloudellista ja sosiaalista kehitystään. . Tältä osin Thessalonikin Eurooppa-neuvoston
 tukema puheenjohtajavaltio Kreikan aloite ympäristöä ja kestävää kehitystä koskevan diplomatian kehittämisestä Euroopassa saattaisi olla hyödyllinen keino parantaa koordinointia EU:n toimien ja kansallisten toimien välillä.

Edellä lueteltujen haasteiden selvittäminen auttaa ajan mittaan saavuttamaan oikean tasapainon kestävän kehityksen talous-, sosiaali- ja ympäristöpilarien kesken. EU:n kestävän kehityksen strategian alkuvaiheessa havaitut huolestuttavat ympäristösuuntaukset jatkuvat edelleen, ja ne vaatisivat keskipitkällä ja pitkällä aikavälillä kaksin verroin enemmän työtä kuin nyt. Ne ovat selvä muistutus siitä, että unionin kestävän kehityksen toimintasuunnitelman ympäristöä käsittelevän luvun täytäntöönpanoa on alettava tuoda entistä painokkaammin esille.

3. Suuntaukset, haasteet ja poliittiset toimet 

Tämä luku on jaettu neljään osaan kuudennen ympäristöohjelman pääotsakkeiden (”Ilmastonmuutos”, ”Luonto ja biologinen monimuotoisuus”, ”Luonnonvarojen kestävä käyttö" sekä ”Ympäristö ja terveys”) mukaisesti. Kussakin osassa tarkastellaan lyhyesti alan keskeisiä kehityssuuntauksia ja haasteita sekä esitellään viimeaikaiset poliittiset toimet.

3.1. Ilmastonmuutos

1990-luku oli lämpimin vuosikymmen 150 vuoteen. Havainnot viittaavat käynnissä olevaan ilmastonmuutokseen, joka vaikuttaa suoraan Euroopan unioniin. Seuraavien 100 vuoden kuluessa keskilämpötilan ennustetaan nousevan vielä 1,4–5,8 °C, mikä lisää kuivuuden ja metsäpalojen riskiä, ellei ilmastonmuutosta pystytä hidastamaan. Sen odotetaan tuntuvan erityisen voimakkaana Itä- ja Etelä-Euroopassa. Lisäksi sademäärät saattavat nousta ja sateet muuttua rajummiksi eri osissa Eurooppaa, mikä kasvattaa senkaltaisten tulvien riskiä ja yleisyyttä, jotka koettelivat Eurooppaa vuosina 2001 ja 2002.
EU on ollut aloitteentekijänä monenvälisen ratkaisun kehittämisessä ilmastonmuutokseen. Se onnistui yhdessä kansainvälisten yhteistyökumppaneiden kanssa aikaansaamaan Kioton pöytäkirjan vuonna 2001, vaikka Yhdysvallat vetäytyi hankkeesta. Ratifioimalla tämän pöytäkirjan 31. toukokuuta 2002 EU sitoutui vähentämään kasvihuonekaasupäästöjä 8 prosenttia vuoden 1990 tasosta vuosina 2008–2012.

Viimeisimpien tietojen mukaan EU:n päästöt olivat vuonna 2001 noin 2,3 prosenttia alle vuoden 1990 tason, mikä tarkoittaa, että EU on menettänyt osan vuosina 1999 ja 2000 ottamastaan etumatkasta, jolloin päästötaso oli laskenut jo 4 prosenttia vuoden 1990 tasoa alemmaksi (ks. liite, kaavio 1). Mikäli EU haluaa päästä Kioton tavoitteeseen vähentämällä päästöjä 8 prosenttia vuosina 2008–2012 ja pysyä johtajana ilmastonmuutosta ehkäisevässä politiikassa, jäsenvaltioiden on pantava säntillisesti täytäntöön tähän liittyvät EU:n viimeaikaiset toimenpiteet, ja tämä saattaa vaatia lisätoimia.

Ilmastonmuutoksen ja etenkin teollisuuden, liikenteen ja energian aloilta tulevien kasvihuonekaasujen päästöjen syyt piilevät syvällä talouden rakenteessa (ks. liite, kaavio 2). Sen vuoksi niihin voidaan puuttua vain suunnittelemalla ja toimeenpanemalla yhtenäinen toimenpidekokonaisuus, johon kaikki sidosryhmät sitoutuvat. Tässä yhteydessä on otettava käyttöön joustavia markkinaehtoisia välineitä, joilla autetaan hillitsemään ilmastonmuutosta ja vähennetään siitä yrityksille koituvia kustannuksia. Lisäksi ilmastonmuutokseen liittyvät ongelmat pystytään ratkaisemaan vain, jos ympäristönäkökohdat otetaan kokonaisvaltaisesti huomioon muilla politiikanaloilla, varsinkin energia-, liikenne- ja teollisuuspolitiikassa.
Painopisteet

3.1.1. Eurooppalaisessa ilmastonmuutosohjelmassa määriteltyjen toimenpiteiden täytäntöön paneminen

Kesäkuussa 2000 käynnistetyn eurooppalaisen ilmastonmuutosohjelman (ECCP) tavoitteena on yksilöidä eri aloilla mahdollisimman kustannustehokkaita toimia, joilla EU voisi saavuttaa Kioton pöytäkirjan mukaiset tavoitteensa. Ohjelma perustuu osallistuvaan prosessiin ja edistää politiikkojen yhdentämistä erityisesti energian, liikenteen, teollisuuden ja tutkimuksen aloilla. 

Ilmastonmuutosohjelma on EU:n tärkein väline päästöjä vähentävien toimenpiteiden suunnittelussa, ja se on jo poikinut monia tärkeitä toimenpiteitä. Esimerkiksi kasvihuonekaasujen päästöoikeuksien kauppaa koskevan komission direktiiviehdotuksen hyväksyminen lokakuussa 2001 oli tärkeä virstanpylväs ympäristölainsäädännön kehityksessä. Direktiivi tuli voimaan lokakuussa 2003.
 EU:n ohjelma on maailman ensimmäinen monikansallinen päästökauppaohjelma.

Direktiivi on malliesimerkki siitä joustavasta toimintamallista, jonka EU valitsi täyttääkseen Kioton velvoitteet kustannustehokkaalla tavalla. Direktiivillä perustettava kustannuksia optimoiva järjestelmä kattaa koko unionin ja tarjoaa erillisiin kansallisiin päästökauppajärjestelmiin tai perinteisiin poliittisiin välineisiin verrattuna merkittäviä taloudellisia etuja.

Lisäksi komissio julkaisi äskettäin kunnianhimoisen ehdotuksen fluorattujen kasvihuonekaasujen vähentämisestä 25 prosentilla vuoteen 2010 mennessä.

Näistä tärkeistä edistysaskeleista huolimatta huhtikuussa 2003 julkaistun ilmastonmuutosohjelman toisen seurantakertomuksen
 tulos on kuitenkin yksiselitteinen: EU ei nykyisin toimenpitein pääse Kioton pöytäkirjassa asetettuihin tavoitteisiin. Tämä kannustaa unionia voimakkaasti kiristämään vauhtia ilmastonmuutosohjelmassa määriteltyjen toimenpiteiden täytäntöönpanossa ja tukemaan niitä tiukalla seuranta- ja tarkastelumenettelyllä siellä, missä toimia eniten tarvitaan. Muutamien keskeisten toimien valmistelu on edennyt jo pitkälle. Niistä voidaan mainita etenkin ehdotukset energiapalveluista ja loppukäyttölaitteiden energiatehokkuutta koskevista vähimmäisvaatimuksista.

3.1.2. Ilmastonmuutokseen liittyvien näkökohtien huomioiminen muissa politiikoissa 

Vuonna 2000 yhteensä 27 prosenttia EU:n kasvihuonekaasupäästöjen kokonaismäärästä tuli energiantuotannosta (ks. liite, kaavio 2). Unionin ensisijaisena tavoitteena onkin parantaa energiatehokkuutta. Ympäristölle haitallisista energiatuista aiotaan laatia analyysi Euroopan unionin energiahuoltostrategiasta annetun vihreän kirjan puitteissa. Analyysissä otetaan huomioon talous-, sosiaali-, turvallisuus- ja ympäristövaikutukset, ja tuet pyritään poistamaan asteittain käytöstä EU:n kestävän kehityksen strategian
 ja kuudennen ympäristöohjelman
 tavoitteiden mukaisesti.

Ilmastonmuutosohjelman jälkeen on otettu monia edistysaskeleita. Varsinaisina virstanpylväinä voidaan mainita EU:n toimenpiteet, joilla edistetään sähkön tuotantoa uusiutuvista energialähteistä,
 rakennusten energiatehokkuutta
 sekä sähkön ja lämmön yhteistuotantoa.
 Myönteistä oli samaten uuden direktiivin antaminen kodinkoneiden energiamerkinnöistä.
 Aika näyttää, mitä vaikutuksia näillä toimenpiteillä on.

Energiaverotuksen alalla puolestaan hyväksyttiin vuonna 2003 energiatuotteiden verotusta koskeva direktiivi,
 jota komissio oli ehdottanut vuonna 1997. Uudella direktiivillä varmistetaan, että niihin öljytuotteisiin, joiden osuus on yhä yli 40 prosenttia EU:n sisäisestä energian bruttokulutuksesta (ks. liite, kaavio 3), sovellettavat vähimmäisverokannat nostetaan takaisin vuoden 1992 tasolle. Lisäksi vahvistetaan vähimmäisverokantoja myös muutamille korvaaville energiatuotteille, joiden käyttö aiheuttaa päästöjä. Direktiivillä kuitenkin saadaan muutamissa jäsenvaltioissa aikaan vain lieviä korotuksia energiaveroihin, joten sen vaikutus energiatehokkuuteen ja päästöihin ei liene kovin tuntuva. 

Energia-alalla tarvitaan lisätoimia ympäristön kannalta kestämättömien kehityssuuntausten korjaamiseksi. Vaikka EU:n energian kokonaiskulutus kasvaa tasaisesti noin 1 prosentin vuodessa, uusiutuvan energian osuus on vuodesta 1985 lähtien pysynyt melko vaatimattomana eli 6 prosentin tuntumassa (ks. liite, kaavio 3). Liittymistä valmistelevissa maissa tämä osuus on 5 prosenttia.
 Euroopan ympäristökeskuksen viimeisimmät ennusteet osoittavat, ettei EU onnistu alustavassa tavoitteessaan uusiutuvan energian osuuden nostamisesta 12 prosenttiin vuoteen 2010 mennessä ilman poliittisia lisätoimia. On myös epätodennäköistä, että EU pääsee alustavaan tavoitteeseensa tuottaa 22 prosenttia energian bruttokulutuksesta uusiutuvista energialähteistä vuoteen 2010 mennessä (ks. liite, kaavio 4). 
Vuonna 2000 liikenne aiheutti noin 21 prosenttia EU:n kasvihuonekaasujen päästöistä, ja se oli lisäksi ainoa ala, jolla päästöt olivat kasvussa (ks. liite, kaavio 5). Myöskään liittymistä valmistelevien maiden kehityssuuntaukset eivät ole järin kannustavia: raide- ja linja-autoliikenteen määrä on vähentynyt jyrkästi, ja lento- ja henkilöautoliikenne kasvaa nopeammin kuin EU:ssa. 

EU:n kestävän kehityksen strategian, kuudennen ympäristöohjelman ja Euroopan liikennepolitiikkaa käsittelevän valkoisen kirjan puitteissa on saatu aikaa myönteistä kehitystä liikenteen kasvihuonekaasupäästöjen vähentämiseksi. Toimenpiteistä voidaan mainita biopolttoainedirektiivi, jonka tavoitteena on nostaa vaihtoehtoisten polttoaineiden markkinaosuus 5,75 prosenttiin vuoteen 2010 mennessä, eurovinjettidirektiivin muutosehdotus, polttoaineiden verotusta koskevat toimenpiteet sekä edellä mainittu energiatuotteiden verotusta koskeva direktiivi, jossa jäsenvaltiot valtuutetaan keventämään vähemmän hiilidioksidipäästöjä aiheuttavien vaihtoehtoisten polttoaineiden vähimmäisverokantoja. 

Edellä selostetut toimenpiteet, joiden vaikutuksia saadaan vielä odottaa, ovat tärkeitä välivaiheita, jotta päästään siirtymään maantie- ja lentoliikenteestä ympäristöystävällisempiin raide-, vesi- ja joukkoliikenteeseen, saadaan eri kuljetusmuotojen ympäristökustannukset näkymään paremmin käyttömaksuissa ja onnistutaan tätä kautta purkamaan liikenteen kasvun aiheuttamien ympäristöhaittojen ja BKT:n kasvun välinen yhteys. Vielä tarvitaan kuitenkin enemmän työtä, mikäli EU haluaa saavuttaa Kioton tavoitteet ja muut tulevat tavoitteensa.
 

Maatalous, jonka osuus kokonaispäästöistä oli noin 10 prosenttia vuonna 2000, on pysynyt kahden tärkeän kasvihuonekaasun, metaanin
 ja dityppioksidin
, suurimpana päästölähteenä.
 Yhteisen maatalouspolitiikan (YMP) uudistuksessa vuonna 2003 osoitettiin lisää tukea maaseudun kehittämiseen, mikä saattaa johtaa päästöjen vähenemiseen maatalousalalla
. Maatalouden kehittämissuunnitelmien väliarviointi vuonna 2004 tarjoaa oivan tilaisuuden parantaa maatalouspolitiikan ja ilmastonmuutospolitiikan yhteensovittamista.

Jotta voitaisiin vähentää EU:n kasvihuonekaasujen päästöjä ja parantaa politiikkojen yhtenäisyyttä, ilmastonmuutokseen liittyvät näkökohdat olisi otettava paremmin huomioon EU:n koheesiopolitiikassa, ja ympäristö- ja koheesiopolitiikan välisen synergian mahdollisuutta olisi tutkittava lisää. Hiljattain antamissaan tarkistetuissa suuntaviivoissa komissio kehottikin jäsenvaltioita ottamaan erityisesti huomioon unionin tavoitteet edistää energiatehokkuutta ja nostaa uusiutuvista energialähteistä tuotetun energian osuus 22 prosenttiin energian bruttokulutuksesta sekä biopolttoaineiden käyttö 5,75 prosenttiin liikenteessä. Paikallis- ja alueviranomaisten olisi noudatettava näitä komission ohjeita pohtiessaan, miten rakennerahastoja voitaisiin parhaiten hyödyntää aluekehityksen edistämisessä.

3.2. Luonto ja biologinen monimuotoisuus 

Biologisella monimuotoisuudella tarkoitetaan eri ekosysteemien vaihtelevuutta, tasapainoa ja yleistä tilaa. Olennaisten elämää ylläpitävien tehtäviensä ohella biologinen monimuotoisuus toimii perustana tärkeälle elinkeino-, virkistys- ja kulttuuritoiminnalle. Sen vuoksi biologisen monimuotoisuuden katoaminen
 on erittäin huolestuttavaa. YK:n kestävän kehityksen huippukokouksessa Johannesburgissa osapuolet sitoutuivat vuoteen 2010 mennessä vähentämään merkittävästi biologisen monimuotoisuuden heikkenemistä. EU meni vielä askeleen pidemmälle lupaamalla pysäyttää sen kokonaan vuoteen 2010 mennessä
. 

Näiden tavoitteiden saavuttamiseksi nykyisiä maatalous- ja kalastuskäytäntöjä, joista aiheutuu huomattavasti paineita biologiselle monimuotoisuudelle, on muutettava vastuullisemmiksi ottamalla ympäristönäkökohdat entistä paremmin huomioon politiikassa.

Samalla on puututtava biologisen monimuotoisuuden suojelussa ilmenneisiin vastoinkäymisiin, kuten muun muassa elinympäristö- ja lintudirektiivien täytäntöönpanovaikeuksiin, sekä Natura 2000 ‑verkoston rahoitusongelmiin. Nykyisiin täytäntöönpanovaikeuksiin on löydettävä ratkaisuja, ja ympäristöpaineiden arviointia on parannettava käyttämällä tehokkaita indikaattoreita.
Painopisteet

3.2.1. Kestävämpään maatalouspolitiikkaan pyrkiminen 

Äskettäin hyväksytyn yhteisen maatalouspolitiikan (YMP) uudistuksen kestäessä suurin osa suorista EU-tuista on irrotettava tuotannosta: viljelijöille maksetaan enää tilakohtaista tulotukea, joka ei riipu tuotantomääristä. Tuet sidotaan EU:n ympäristö- ja elintarviketurvallisuusvaatimusten, kuten lintu- ja luontotyyppidirektiivien asiaa koskevien säännösten, noudattamiseen sekä viljelymaan pitämiseen maatalouden ja ympäristön kannalta hyvässä kunnossa. Tukien ja tuotannon välisen yhteyden purkamisen pitäisi hillitä vetoa yhä tuotantopainotteisempiin viljelykäytäntöihin ja kannustaa tiloja vastuullisempaan viljelyyn.

Maatalouden kehittämiseen myönnettävää tukea on lisättävä tuntuvasti siirtämällä tähän tarkoitukseen määrärahat, joita säästyy suorien tukien supistamisesta tietyn kynnysarvon ylittäville tiloille. Näin voidaan suunnitella uusia toimenpiteitä, jotka kannustavat laatutuotantoa ja edistävät ympäristönsuojelua. Tämän pitäisi auttaa suosimaan ympäristölle edullisempia viljelykäytäntöjä, kuten luonnonmukaista viljelyä (ks. liite, kaavio 6).
3.2.2. Yhteisen kalastuspolitiikan muuttaminen ekologisesti kestävämmäksi

Äskettäisistä elvytystoimista huolimatta kalakannat ovat monissa Euroopan vesissä huvenneet alle turvallisen biologisen rajan (ks. liite, kaavio 7). Vielä tarvitaan lisätoimia kalavarojen vastuullisen käytön turvaamiseksi niin, että vältetään aiheuttamasta enempää pitkäaikaisia taloudellisia vahinkoja kalastajayhteisöille ja meriympäristölle. Vaikutuksiltaan haitallisia tukia poistetaan asteittain käytöstä, ja kalastajayhteisöjä on asianmukaisin toimenpitein autettava sopeutumaan kalastustoiminnan vähentämiseen YKP:n uudistamiseksi tehtyjen linjausten mukaisesti. Mikäli komission ehdotukset pannaan täytäntöön, niissä suunniteltu ekosysteemipohjainen lähestymistapa kalastukseen, saalismääriä säännöstelevät monivuotiset suunnitelmat, tieteellisiin lausuntoihin perustuva päätöksenteko sekä tukien alentaminen lisäävät toivoa EU:n kalakantojen elpymisestä. 

3.2.3. Maaperän ja meriympäristön suojelun parantaminen 

Sen lisäksi, että maaperä ja meret tarjoavat perustan maataloustuotannolle ja kalastukselle, ne muodostavat valtavan biologisen monimuotoisuuden reservin. Nähtävissä on, että sekä merta että maaperää uhkaavat yhä enemmän ihmisen toimet, joiden seurauksia ovat maaperän eroosio, orgaanisen aineksen väheneminen ja biologisen monimuotoisuuden heikkeneminen, maaperän paikallinen saastuminen ja hajakuormitus, maaperän sulkeminen rakentamisella sekä sen tiivistyminen ja suolaantuminen. Valtameriä puolestaan uhkaavat rehevöityminen, kalavarojen ehtyminen, merten biologista monimuotoisuutta uhkaava ei-kotoperäisten lajien tuominen meriekosysteemiin sekä öljyonnettomuudet tai tahalliset päästöt mereen. Merten ja maaperän suojelua on sen vuoksi välttämätöntä parantaa. Tätä varten on kehitettävä yhdennetty lähestymistapa, johon sisältyy tarvittava koheesiopoliittinen rahoitustuki alueellisen ulottuvuuden huomioimiseksi. 
Ensimmäinen askel tähän suuntaan oli tiedonantojen "Kohti meriympäristön suojelua ja säilyttämistä koskevaa strategiaa"
 ja "Kohti maaperänsuojelun teemakohtaista strategiaa"
 hyväksyminen vuonna 2003. Tiedonannoissa määritellään puitteet toimintasuunnitelmien laatimiseen tarvittavien tietojen keruulle yhteistyössä kaikkien sidosryhmien kanssa. Tavoitteena on kehittää t kokonaisvaltaiset maaperää ja meriympäristöä koskevat strategiat. 

3.2.4. Säännösten täytäntöönpanon parantaminen luonnonsuojelualalla 

Avain lainsäädännön täytäntöönpanon parantamiseen on niin luonnon ja biologisen monimuotoisuuden kohdalla kuin muillakin aloilla se, että täytäntöönpanokysymyksiä aletaan pohtia jo lainsäädännön valmisteluvaiheessa, kuten vesipolitiikan puitedirektiivin tapauksessa. Lisäksi komission on aktiivisesti tarjottava jäsenvaltioille tukea ja neuvoja sen jälkeen, kun lainsäädäntö on saatettu voimaan. Näin on sittemmin tehty lintu- ja luontotyyppidirektiivien täytäntöönpanon parantamiseksi. 

Lintu- ja luontotyyppidirektiivien täytäntöönpano on ollut vaikeaa. Yli 25 prosenttia näihin kahteen direktiiviin liittyvistä rikkomistapauksista on sellaisia, joissa Euroopan komissio on joutunut nostamaan kanteen yhteisöjen tuomioistuimessa (ks. liite, kaavio 8). Komissio suunnittelee nyt uusia tapoja työskennellä jäsenvaltioiden kanssa, jotta näiden direktiivien täytäntöönpanoa parantamalla saataisiin aikaan merkittävää edistystä. 

Kyseisten kahden direktiivin täytäntöönpanoon liittyvää ohjeistusta on pyritty parantamaan vuodesta 2000 lähtien. Tuolloin julkaistiin tulkintaohje luontotyyppidirektiivissä säädetyn Natura 2000 ‑verkoston ("erityisten suojelutoimien alueiden yhtenäisen eurooppalaisen ekologisen verkoston") hallinnointisäännöksistä. Samoin metsästyksestä ja metsänhoidosta julkaistaan piakkoin ohjeistot. Vuonna 2001 käynnistettiin "vastuullista metsästystä" koskeva aloite, jolla halutaan virittää rakentavaa keskustelua metsästykseen ja luonnonsuojeluun liittyvistä kysymyksistä jäsenvaltioiden ja sidosryhmien kanssa.

Nykyiset välineet, kuten Life-Luonto ja YMP:n mukaiset maaseudun kehittämissuunnitelmat, tarjoavat jo nyt merkittäviä mahdollisuuksia Natura 2000 ‑vaatimusten rahoittamiseen, samoin kuin rakennerahastot ja koheesiorahasto, joissa yksi tuen myöntämisen ehdoista on Natura 2000 ‑suunnitelman noudattaminen. Komissio valmisteleekin parhaillaan tiedonantoa tulevaisuudessa tarjolla olevista mahdollisuuksista Natura 2000 ‑verkostolle myönnettävään erityisrahoitukseen. 

Natura 2000 ‑verkoston suojelualueiden nimeämisen seurannassa komissio käyttää apuna tavoitteen saavuttamista osoittavaa indikaattoria (DTI). Kun vaadittavat alueet on saatu nimettyä, komissio kehittää sopivan mittarin alueen hoidon edistymiselle. Samalla komissio on ehdottanut Life-ohjelman kolmosvaiheen jatkamista kahdella vuodella, mikä tukisi kansallisella ja alueellisella tasolla nimettyjen alueiden hoitoa ja auttaisi jäsenvaltiot nyt meneillään olevan kolmannen vaiheen päättymisen ja uusien rahoitusnäkymien vahvistamisen välisen vaiheen yli. Lisäksi komissio aikoo kehittää indikaattoreita ja maantieteellisiä tietojärjestelmiä, joiden avulla arvioidaan, miten jäsenvaltiot ovat hoitaneet ja valvoneet Natura 2000 ‑alueita. 

3.2.5. Parempi tiedottaminen biologiseen monimuotoisuuteen liittyvistä kehityssuuntauksista 

Komissio aloitti hiljattain laajahkon kuulemiskierroksen biologista monimuotoisuutta edistävästä EU:n politiikasta. Sen kuluessa on tarkoitus arvioida EU:n monimuotoisuusstrategian ja siihen liittyvien toimintasuunnitelmien edistymistä unionin ja jäsenvaltioiden tasolla, tarkastella toimien tehokkuutta eli vaikutusta biologisen monimuotoisuuden heikkenemisen vauhtiin sekä arvioida tavoitteiden ja toimien tarkoituksenmukaisuutta vuoden 2010 monimuotoisuustavoitteen ja unionin laajentumisen kannalta. Tältä pohjalta komissio aikoo antaa kesäkuussa 2004 tiedonannon, jossa esitetään suosituksia ensisijaisiksi toimenpiteiksi sekä määritellään toimijat, aikataulut ja resurssit.
 

Tietoisuuden lisäämiseen biologisen monimuotoisuuden kehityssuuntauksista kuuluu kunnollisen seuranta- ja tiedonkeruujärjestelmän suunnitteleminen biologista monimuotoisuutta koskevalle strategialle ja toimintasuunnitelmille. Komissio tekee Euroopan ympäristökeskuksen kanssa aktiivista yhteistyötä kehittääkseen biologista monimuotoisuutta koskevia täytäntöönpanoindikaattoreita samalla, kun työ biologisen monimuotoisuuden mittareiden, myös Euroopalle tärkeiden elinympäristöjen ja lajien seuranta- ja tarkkailustandardien, kehittämiseksi edistyy. Nämä standardit ja jatkuva tutkimustyö tietopohjan parantamiseksi pitävät EU:n jatkuvasti ajan tasalla Euroopan biologisen monimuotoisuuden tilasta, mikä on ratkaisevan tärkeää tällä alalla toteutettujen poliittisten toimien seurannalle ja arvioinnille (ks. liite, kaavio 9).

3.2.6. Biologisen monimuotoisuuden tehokkaampi suojelu kansainvälisellä tasolla 
Biodiversiteettisopimus (CBD) on tärkeä luonnonvarojen suojeluun ja kestävään käyttöön pyrkivä kansainvälinen yleissopimus. Tehostaakseen sen vaikutusta käytännössä komissio on tukenut aktiivisesti uusien apuvälineiden
 kehittämistä ja ajanut painopisteen siirtämistä politiikan kehittämisestä sen täytäntöönpanoon. Komissio on tukenut aktiivisesti myös muita biologista monimuotoisuutta edistäviä kansainvälisiä sopimuksia, kuten uhanalaisten lajien kansainvälistä kauppaa koskevaa yleissopimusta (CITES).
 

Tällaisten kansainvälisten sopimusten kyky vähentää merkittävästi biologisen monimuotoisuuden heikkenemistä riippuu myös siitä, miten tehokkaasti osapuolet panevat ne täytäntöön. Yksi EU:n kansainvälisten ympäristötoimien ensisijaisista tavoitteista onkin kehittää uusia keinoja edistää näiden sopimusten täytäntöönpanoa kehitysmaissa
.

Toinen tärkeä EU-aloite biologista monimuotoisuutta edistävien kansainvälisten toimien saralla on metsälainsäädännön soveltamisen valvonnasta ja metsähallinnosta toukokuussa 2003 julkaistu komission toimintasuunnitelma,
 jonka tarkoituksena on torjua laitonta puunhakkuuta unionin Johannesburgin huippukokouksessa tekemien sitoumusten mukaisesti. Toimintasuunnitelmassa ehdotetaan muun muassa tukea metsähallinnon parantamiseksi puuntuottajamaissa, puuntuottajamaiden kanssa tehtyjä vapaaehtoisia kumppanuussopimuksia takeeksi siitä, että EU:n markkinoille tuodaan vain laillisesti hakattua puutavaraa, sekä kansainvälisen yhteistyön kehittämistä laittomasti hakatun puutavaran kaupan torjumiseksi.

3.3. Luonnonvarojen kestävä kehitys

Lissabonin strategian kunnianhimoisena tavoitteena on 3 prosentin vuotuinen talouskasvu, mikä merkitsisi BKT:n kaksinkertaistumista 25 vuodessa. Jottei enää lisättäisi sosiaali- ja ympäristökustannuksia esimerkiksi kasvattamalla jatkuvasti jätemääriä, on ensin katkaistava BKT:n kasvun ja ympäristöpaineen välinen vahva historiallinen yhteys. Yhteyden katkaiseminen Talouskasvun ja sen haitallisten ympäristövaikutusten v¨lisen yhteyden katkaiseminen on myös yksi kestävän kehityksen strategian keskeisistä teemoista.
 Tähän päästään muun muassa lisäämällä merkittävästi luonnonvarojen tuottavuutta.

Raaka-aineiden ja energiankäytön tehokkuus on lisääntynyt useissa unionin jäsenvaltioissa. Tästä on kuitenkin kiittäminen pääasiassa sitä, että monessa EU:n jäsenvaltiossa talouden painopiste siirtyi 1980- ja 1990-luvuilla tuotannosta palveluelinkeinoihin. 

Jotta yhteyden katkaiseminen onnistuisi, on kyettävä edistämään kestäviä tuotanto- ja kulutustapoja, kuten Johannesburgin täytäntöönpanosuunnitelmassa painotetaan. Onnistuneella kestävään tuotantoon ja kulutukseen tähtäävällä kymmenvuotisella ohjelmalla varmistettaisiin, että unionin sisäiset toimet vastaavat ja tukevat sen tekemiä kansainvälisiä sitoumuksia ja vahvistavat näin entisestään EU:n johtoasemaa kestävän kehityksen saralla. 

Painopisteet 

3.3.1. Määrätietoisempi pyrkiminen luonnonvarojen kestävään käyttöön 

Luonnonvarojen käytöstä johtuvien ympäristöhaittojen ja talouskasvun välisen yhteyden katkaiseminen on komission luonnonvarojen käyttöä koskevan teemakohtaisen strategian keskeinen tavoite. .
 Uusien politiikkojen täytäntöönpano ja olemassa olevien kehittäminen, jotta luonnonvarojen käytöstä koituvien ympäristöhaittojen ja talouskasvun välinen suhde saadaan katkaistua , on pitkä prosessi. Siksi strategian toteuttamiseen on varattu 25 vuotta aikaa. 

Komissio ehdottaa vuonna 2004 kattavaa strategiaa, joka on kehitetty avoimesti ja yhteistyössä yhteisön toimielinten ja sidosryhmien kanssa. 

Strategiaan sisältyy kolme strategista osatekijää, joita sovelletaan koko sen voimassaolon ajan. Alkuvaiheessa keskitytään tietämyksen kokoamiseen siitä, mitkä luonnonvarat aiheuttavat eniten huolta niiden käyttöön liittyvien ympäristövaikutusten takia, kun otetaan huomioon teknologiset mahdollisuudet ja sosioekonomiset näkökohdat. Tavoitteena on hankkia nykyisin puuttuvat tiedot raaka-aineiden elinkaaresta taloudessa sekä tähän liittyvistä ympäristövaikutuksista. Tämän tietämyksen perusteella arvioidaan, missä määrin eri aloilla tehdyt poliittiset päätökset edistävät yleisenä tavoitteena olevaa ympäristövaikutusten ja talouskasvun välisen yhteyden katkaisemista. Lopuksi ehdotetaan toimia, joiden tavoitteena on ottaa luonnonvarojen käyttöön liittyvät näkökohdat paremmin huomioon muiden alojen politiikkojen muotoilussa. 

Tätä strategiaa tuetaan yhdennetyllä tuotepolitiikalla,
 johon yhdistetään jätteiden syntymisen ehkäisemisen ja kierrätyksen teemakohtainen strategia.
 Aloitteet käynnistetään laajamittaisella kuulemisprosessilla, johon kaikki sidosryhmät voivat osallistua. Ympäristövaikutuksia tarkastellaan tuotteiden koko elinkaaren ajalta, jotta voidaan vähentää saasteita, helpottaa kierrätystä silloin, kun se on taloudellisesti perusteltua, sekä pienentää jätehuoltokustannuksia. 

EU:n luonnonvarapolitiikkaa tuetaan tutkimuksen ja teknologian kehittämisen kuudennessa puiteohjelmassa merkittävillä tutkimushankkeilla, joissa tutkitaan kestävän kehityksen periaatteiden mukaisia tuotanto- ja kulutusmalleja.

Luonnonvarojen käyttöä säätelevän EU:n politiikan on oltava riittävän joustavaa, jotta yksityinen sektori mukautuisi siihen helposti. Ekotehokkuuden parantamiseksi onkin suunniteltava laaja valikoima markkinaehtoisia ohjauskeinoja (muun muassa vapaaehtoisia sopimuksia
 aina, kun se vain on tarkoituksenmukaista ja kustannustehokasta). 

3.3.2. Nykyisen jätelainsäädännön moitteettoman täytäntöönpanon varmistaminen 

Unionissa on paitsi ehkäistävä jätteiden syntymistä tuotanto- ja kulutustapoja muuttamalla myös rajoitettava luonnonvarojen käytöstä aiheutuvia ympäristövaikutuksia. Tämä edellyttää, että nykyinen jätelainsäädäntö on pantu asianmukaisesti täytäntöön. 

Jäsenvaltioissa on viime vuosina tapahtunut jonkin verran edistystä yhteisön lainsäädännön edellyttämien jätehuoltosuunnitelmien kehittämisessä ja soveltamisessa. Vielä on kuitenkin työtä tehtävänä, jotta nykyinen lainsäädäntö täysimittaisesti täytäntöönpantuna ja sovellettuna alkaisi vähentää jätteiden määrää. Lisäksi on vähennettävä jätteen muodostumista tuotantoprosesseissa hyödyntämällä paremmin ympäristöteknologiaa.

Liittymistä valmistelevissa maissa vaaditaan erityisen lujia ponnisteluja, jotta painopiste saataisiin siirtymään kaatopaikkojen käytöstä – niihin viedään useimmissa maissa yli 90 prosenttia yhdyskuntajätteestä – kestävämpiin jätehuoltojärjestelmiin.

3.4. Ympäristö ja terveys 

Kansanterveyden suojelu on ollut yksi EU:n ympäristöpolitiikan pysyvistä painopisteistä. Nykyiset standardit on vahvistettu noudattamalla kaikille samaa vaihtoehtoa tarjoavaa lähestymistapaa ottamatta huomioon tarvetta suojella yhteiskunnan heikoimmassa asemassa olevia ryhmiä, kuten lapsia. Eri ympäristömyrkkyjen yhteisvaikutuksista ihmisten terveyteen ei ole tehty kattavaa arviointia. Jotta ympäristöterveysongelmia voitaisiin torjua tehokkaasti, on kehitettävä uusi yhdennetty lähestymistapa ja hankittava eri saasteiden ja tuoteryhmien ympäristö- ja terveysvaikutuksista puuttuvat tiedot. 
Painopisteet

3.4.1. Yhdennetyn lähestymistavan kehittäminen ympäristöterveyskysymyksiin 

Ympäristöongelmien ja heikon kansanterveyden välillä on selvä yhteys. Euroopan suurkaupungeissa pitkäaikainen altistuminen ilmansaasteille aiheuttaa vuosittain noin 60 000 ihmisen kuoleman, ja yksi lapsi seitsemästä kärsii astmasta. Astmaa ja muita allergioita sairastavien lasten määrä on kasvanut jyrkästi 30 viime vuoden aikana.

Jotta ympäristötekijöiden aiheuttamat sairaudet saataisiin Euroopassa vähenemään, on tehostettava tutkimusta, jotta opitaan ymmärtämään paremmin syy-seuraussuhteet ympäristöuhkien ja terveyshaittojen välillä. Tämä on kesäkuussa 2003 hyväksytyn EU:n ympäristöterveysstrategian päätavoite.

Strategiassa esitetään yhtenäinen lähestymistapa, jonka avulla saadaan parempi käsitys ympäristön ja terveyden monitahoisesta vuorovaikutuksesta ja sen seurauksista haavoittuvimmille ryhmille, kuten lapsille. Tältä pohjalta valmistellaan kaudeksi 2004–2010 toimintasuunnitelma, jonka komissio esittää Budapestissa vuonna 2004 pidettävälle Maailman terveysjärjestön (WHO) neljännelle ympäristöterveyttä käsittelevälle ministerikokoukselle. Siellä tarkasteltavia keskeisiä toimintaehdotuksia ovat EU:n biomonitorointijärjestelmän perustaminen, kokeiluhankkeet dioksiinien, raskasmetallien ja hormonaalisten haitta-aineiden yhtenäisestä seurannasta sekä yhdenmukaistettujen ympäristöterveysindikaattorien kehittäminen. Ensimmäisellä neuvottelukierroksella keskitytään kolmeen ensisijaiseen tautiryhmään: lapsuusajan syöpiin, hengityselinsairauksiin ja neurologisiin kehityshäiriöihin.

3.4.2. Ilmansaasteiden vähentäminen 

Vaikka ilmanlaatu on parantunut tuntuvasti 50 viime vuoden aikana, vakavista ongelmista ei vieläkään ole päästy eroon. Tutkimusten
 mukaan nykyinen ilman epäpuhtauksien taso on ihmisille merkittävä terveysriski etenkin hiukkasten ja alailmakehän otsonin tapauksessa. Ellei lisätoimiin ryhdytä, näiden epäpuhtauksien alenemassa olleet pitoisuudet ovat vaarassa lähteä uudestaan nousuun muun muassa liikenteen lisääntymisen takia.

Puuttuakseen tähän ongelmaan komissio käynnisti Puhdasta ilmaa Eurooppaan ‑ohjelman (CAFE), jossa kerätään tutkimustietoa, arvioidaan epäpuhtauksien tason todennäköistä kehitystä vuoteen 2020 mennessä sekä ehdotetaan mahdollisimman kustannustehokkaita toimenpiteitä tilanteen parantamiseksi. Ohjelma on päässyt hyvään vauhtiin, ja se johtanee ilmanlaadun teemakohtaisen strategian vahvistamiseen vuoden 2005 puolivälissä. Nykyisen lainsäädännön moitteeton täytäntöönpano on nyt ratkaisevan tärkeää, mutta vielä saatetaan tarvita lisää lainsäädäntöä ja muita toimia, jotta ilmansaasteet saadaan laskemaan tasolle, joka ei aiheuta merkittäviä terveys- ja ympäristöhaittoja, kuten kuudennessa ympäristöohjelmassa suositellaan.

3.4.3. Kemikaalipolitiikan uudistaminen

Synteettisiä kemikaaleja käytetään laajalti teollisuudessa ja kotitalouksissa – maailmassa myydään vuosittain noin 400 miljoonaa tonnia kemikaaleja.

Kemikaaliteollisuudella on erittäin tärkeä taloudellinen merkitys, sillä se toimittaa raaka-aineita tehdasteollisuudelle, edistää innovaatioita sekä tuottaa elämänlaadun ylläpitämiseen ja parantamiseen tarvittavia valmisteita. EU on maailman suurin kemikaalien tuottaja. Onkin erittäin tärkeää, että eurooppalainen kemikaaliteollisuus pysyy kilpailukykyisenä ja innovatiivisena. 

Sosiaalisella tasolla yhteisön kemikaalipolitiikan keskeisenä poliittisena tavoitteena on työntekijöiden ja kansalaisten terveyden ja turvallisuuden parantaminen. Etusijalla on myös korkean työllisyystason säilyttäminen.

Ympäristön kannalta tärkeänä tavoitteena on välttää ilman, veden, maaperän ja rakennusten kemiallinen saastuminen ja estää biologisen monimuotoisuuden vahingoittuminen. Hitaasti hajoavien, eläviin kudoksiin kertyvien ja myrkyllisten aineiden parempi valvonta on tässä suhteessa erityisen tärkeää. Kemikaalien käytön ja kemikaalijätteen mahdolliset vaikutukset ympäristöön ja ihmisten terveyteen herättävät jatkuvasti enemmän huolta unionissa. Vaikka yhä useammat tutkimukset ja tilastot vahvistavat syy-seuraussuhteen tietyille kemikaaleille altistumisen ja terveys- tai ympäristöhaittojen välillä, tieteelliset todisteet eivät aina ole täysin sitovia. Tietämystä kemikaaleista ja niiden aiheuttamien riskien hallinnasta onkin parannettava kiireellisesti. 

Edellä mainittujen tavoitteiden mukaisesti komissio esitti lokakuussa 2003
 ehdotuksen EU:n uudeksi kemikaalialan sääntelyjärjestelmäksi. Uuden asetusehdotuksen tarkoituksena on parantaa kansanterveyden ja ympäristön suojelua, mutta säilyttää samalla EU:n kemikaaliteollisuuden kilpailukyky ja kannustaa siitä innovaatioihin. Asetuksella otettaisiin käyttöön uusi REACH-järjestelmä (Registration, Evaluation and Authorisation of Chemicals eli kemikaalien rekisteröinti, arviointi ja lupamenettelyt), jonka tavoitteet ovat seuraavat:

– Velvoitetaan kemikaaleja tuottavat ja maahantuovat yritykset keräämään tietoja unionissa valmistettujen tai sinne tuotujen kemikaalien ominaisuuksista, erityisesti niistä noin 30 000 kemiallisesta aineesta, joista on saatavilla vähän tai ei lainkaan julkisia tietoja, sekä aineista, joita tuotetaan suuria määriä, jotta voitaisiin arvioida niiden käytöstä aiheutuvat ympäristö- ja terveysriskit ja ryhtyä asianmukaisiin toimenpiteisiin riskien hallitsemiseksi. 

– Varmistetaan, että tällä tavalla hankitut tiedot asetetaan teollisuuskäyttäjien, viranomaisten, kansalaisyhteiskunnan ja kansalaisten saataville.

· Helpotetaan viranomaisten ryhtymistä ripeästi toimeen tapauksissa, jotka vaativat riskien alentamista.

· Muita REACH-ohjelman periaatteita ovat varotoimiin ryhtyminen aina, kun kemikaalista ei ole riittävästi tietoa, kemikaalien käytöstä aiheutuvien ympäristö- ja terveysvaarojen ehkäiseminen sekä vaarallisten kemikaalien korvaaminen turvallisilla silloin, kun se on mahdollista.

Kansallisten toimien ohella EU on edistänyt aktiivisesti parempaa kansanterveyttä ja ympäristöä myös kansainvälisellä tasolla ja etenkin kehitysmaissa olemalla mukana neuvottelemassa ja saattamassa voimaan kansainvälisen kaupan kohteina oleviin vaarallisiin kemikaaleihin liittyvää Rotterdamin yleissopimusta, jolla otetaan käyttöön ilmoitetun ennakkosuostumuksen menettely (PIC), sekä hitaasti hajoavia orgaanisia yhdisteitä koskevaa Tukholman yleissopimusta.
 

3.4.4. EU:n sääntelyjärjestelmän täytäntöönpano bioteknologian alalla

Tekniikan kehitys on yksi talouskasvun vahvimmista liikkeellepanevista voimista. Nopeasti kehittyvillä tieteenaloilla, kuten bioteknologiassa, tutkimus- ja kehitystyön tulosten kaupalliseen hyödyntämiseen yhdistyvät yhä useammin myös innovaatiot. EU:n tasolla onkin perustettu asianmukaiset lupamenettelyt, jotta EU pystyisi täysimittaisesti hyödyntämään bioteknologian potentiaalisia etuja ja noudattamaan samalla huolellista harkintaa terveys- ja ympäristöriskien hallinnassa.

Muuntogeenisiin organismeihin (GMO) liittyvän bioteknologian alalla kehitetty EU:n sääntelyjärjestelmä on nyt valmis. Terveyden ja ympäristön suojelun asianmukainen taso taataan GMO:iden suljettua käyttöä ja tahallista levittämistä ympäristöön
 sääntelevillä toimilla sekä GMO:iden ja elintarvikkeena ja rehuna käytettävien tuotteiden jäljitettävyyttä ja merkintöjä koskevilla toimenpiteillä. Kesäkuussa voimaan tulleen Cartagenan bioturvallisuuspöytäkirjan täytäntöönpano EU:ssa parantaa entisestään terveyden ja ympäristön suojelua kolmansissa maissa, koska se mahdollistaa valtioiden rajat ylittävien GMO:iden siirtojen valvonnan. Näiden toimenpiteiden toivotaan auttavan palauttamaan kansalaisten luottamuksen ja osoittamaan, että yhteisön lupamenettely GMO:iden levittämiselle toimii kuten pitääkin.
Jäsenvaltiot ovat kuitenkin useissa tapauksissa myöhässä muuntogeenisistä organismeista annetun yhteisön lainsäädännön täytäntöönpanossa ja soveltamisessa. EU:n sääntelyjärjestelmän hyvin ajoitettu ja moitteeton täytäntöönpano on kuitenkin välttämätöntä, sillä se osoittaisi, että tekniikan kehitys ja vapaakauppa eivät ole este ympäristön ja terveyden suojelun korkealle tasolle. 

3.4.5. Torjunta-aineiden kestävää käyttöä edistävän strategian kehittäminen 

Maatalouden liikatuotanto yhdistettynä yhä kasvavaan näyttöön siitä, että vähäinenkin altistuminen elintarvikkeissa oleville torjunta-ainejäämille voi aiheuttaa terveysongelmia, on saanut EU:n arvioimaan uudelleen politiikkaansa tällä alalla. Nyt on jatkettava toimia, joilla vähennetään torjunta-aineiden terveys- ja ympäristöriskejä, parannetaan torjunta-aineiden käytön ja jakelun valvontaa, pienennetään haitallisten tehoainejäämien tasoa erityisesti korvaamalla haitallisimmat aineet turvallisemmilla vaihtoehdoilla, myös muilla kuin kemikaaleilla, sekä edistetään vähän torjunta-aineita käyttävää tai torjunta-aineetonta viljelyä. Näihin erityistavoitteisiin pyrkiviä toimia edistetään torjunta-aineiden kestävän käytön teemakohtaisella strategialla
, jota komissio parhaillaan valmistelee.

4. uusi lähestymistapa ympäristöpolitiikkaan 

EU:n poliittiset toimet ympäristön kannalta kestämättömien suuntausten korjaamiseksi tehoavat vain, jos ne sijoitetaan osaksi sellaista uudistettua ympäristöpoliittista lähestymistapaa, jonka painopisteitä ovat sisällyttäminen muihin politiikkoihin, täytäntöönpano ja tiedottaminen. EU:n tehokkuus Lissabonin strategian ympäristöulottuvuuden parantamisessa riippuu sen kyvystä

· edistää yhdennettyä lähestymistapaa poliittisessa päätöksenteossa ja vauhdittaa ympäristöulottuvuuden sisällyttämistä kaikkiin muihin politiikkoihin sekä EU:n että jäsenvaltioiden tasolla;

· kehittää uusi lähestymistapa täytäntöönpanoon varmistamalla, että EU:n lainsäädäntöä noudatetaan asianmukaisesti niin, että siitä koituu mahdollisimman paljon etua ympäristölle, sekä uudistamalla ympäristöalan sääntelyjärjestelmää siten, että siirrytään tarvittaessa joustavampaan ja markkinaystävällisempään lähestymistapaan, asetetaan pitkän aikavälin ympäristötavoitteita ja lisätään markkinaehtoisten ohjauskeinojen käyttöä;

· suunnitella ympäristöpolitiikkaa vankan tietämyksen pohjalta, mikä lisäisi sen tehokkuutta; kyvystä tarjota kansalaisille laajalti tietoa ympäristövaikutuksista, jotta edistetään kestävän kehityksen edellyttämiä asennemuutoksia. 

4.1. Sisällyttäminen muihin politiikkoihin

4.1.1. Ympäristöpoliittisen päätöksenteon parantaminen

Yhdennetyn lähestymistavan kehittäminen ympäristöpoliittiseen päätöksentekoon 

Euroopan ympäristölainsäädännössä on perinteisesti keskitytty yksittäisiin saasteongelmiin ja yksittäisten ympäristön osa-alueiden suojaamiseen, ja ympäristöongelmiin esitetään usein seurauksia korjaavia "piipunpääratkaisuja" sen sijaan, että puututtaisiin ongelmien syihin tai tarkasteltaisiin saasteiden yhteisvaikutuksia ympäristön eri osatekijöihin sekä riippuvuussuhteita näiden osatekijöiden välillä.

Nykyisten ympäristön kannalta kestämättömien kehityssuuntausten korjaaminen edellyttää yhdennetyn lähestymistavan kehittämistä poliittiseen päätöksentekoon. Ympäristöpolitiikassa ei tulisi keskittyä pelkästään ympäristövaikutusten korjaamiseen, vaan siinä tulisi puuttua myös ympäristöä eniten rasittaviin tekijöihin. 

Kuudennessa ympäristöohjelmassa tämä uusi lähestymistapaa näkyy etenkin EU:n ympäristöterveysstrategiassa
 ja teemakohtaisten strategioiden käytössä. Jälkimmäisillä strategioilla, jotka on tarkoitus esittää vuoteen 2005 mennessä, pyritään puuttumaan yhdennetysti seitsemään keskeiseen ongelmaan.
 Ensin kustakin strategiasta julkaistaan vuoden 2003 lopussa tiedonanto, jossa keskitytään ongelmien määrittelyyn. Tiedonannot toimitetaan sidosryhmille laajempaa kuulemista varten. Toisessa vaiheessa aletaan kehittää itse strategioita. Strategioissa asetetaan selkeitä kestävään kehitykseen tähtääviä tavoitteita ja ohjearvoja, ja niihin pyritään alakohtaisilla kustannustehokkailla toimenpidepaketeilla, joista kullekin määritellään omat aikataulunsa ja erityistavoitteensa.

Kaavio A: Teemakohtaisten strategioiden edistyminen 
1. Ilmanlaatu 
Puhdasta ilmaa Eurooppaan -ohjelma: Kohti ilmanlaadun teemakohtaista strategiaa – KOM(2001) 245 lopullinen, 4. toukokuuta 2001

Tavoite
Yhä useampien tutkimusten mukaan nykyiset politiikat eivät suojaa riittävästi ihmisten terveyttä ja ekosysteemejä ilmansaasteiden haittavaikutuksilta. Siksi strategiassa ehdotetaan yhdennettyä kustannustehokasta toimenpidepakettia, jolla ilman pilaantuminen saadaan laskemaan tasolle, josta ei aiheudu sietämättömiä terveys- tai ympäristöhaittoja.

2. Maaperänsuojelu
Kohti maaperänsuojelun teemakohtaista strategiaa – KOM(2002) 179 lopullinen, 16. huhtikuuta 2002 

Tavoite
Maaperä on tärkeä luonnonvara, joka on välttämätön ympäristön häiriöttömälle toiminnalle ja ympäristölle elämää ylläpitävänä tekijänä ja monenlaisen elinkeinotoiminnan perustana. Strategialla pyritään suojaamaan ja säilyttämään maaperän resurssien ekologinen, kemiallinen ja fysikaalinen tila. 

3. Torjunta-aineiden kestävä käyttö 
Kohti torjunta-aineiden kestävän käytön teemakohtaista strategiaa – KOM(2002) 349 lopullinen, 1. heinäkuuta 2002

Tavoite
Torjunta-aineiden terveys- ja ympäristövaikutukset ovat jatkuvasti kasvava ongelma, johon on syytä puuttua. Strategiassa määritellään joukko poliittisia toimenpiteitä ja välineitä, joilla edistetään torjunta-aineiden vastuullisempaa käyttöä ja vähennetään siihen liittyviä riskejä. 

4. Meriympäristön suojelu ja säilyttäminen 
Kohti meriympäristön suojelua ja säilyttämistä koskevaa strategiaa – KOM(2002) 539 lopullinen, 2. lokakuuta 2002

Tavoite
Meriympäristöön kohdistuu suuri määrä erilaisia uhkia ja paineita. Tarvitaankin yhdennettyä ja kokonaisvaltaista lähestymistapaa, jotta eri toimet yhdessä nostaisivat ympäristönsuojelun tasoa niin, että se riittää suojaamaan ja säilyttämään meriympäristön ekologisen, kemiallisen ja fysikaalisen tilan. 

5. Jätteiden syntymisen ehkäiseminen ja kierrätys
Kohti jätteiden kierrätyksen teemakohtaista strategiaa – KOM(2003) 301 lopullinen, 27. toukokuuta 2003

Tavoite
Jätemäärä kasvaa jatkuvasti, koska jätteiden ehkäisemistä ei yleensä pidetä riittävän kiireellisenä tavoitteena. Siksi on syytä tarkastella, miten EU:n jätehuoltomallia voitaisiin parantaa luonnonvarojen kestävän käytön edistämiseksi. Tavoitteena on vähentää luonnonvarojen käytön ympäristövaikutuksia kierrättämällä jätteitä ja ehkäisemällä niiden syntymistä. Tärkeänä lisätavoitteena on yksinkertaistaa ja parantaa nykyisen jätelainsäädännön täytäntöönpanoa 

6. Luonnonvarojen kestävä käyttö ja hoito 
Kohti luonnonvarojen kestävän käytön teemakohtaista strategiaa – KOM(2003) 572 lopullinen, 1. lokakuuta 2003

Tavoite
Luonnonvarojen laajan kysynnän takia niiden käyttöön ja siitä aiheutuviin ympäristövaikutuksiin vaikuttavat monet eri politiikat. Niitä ei ole mitenkään koordinoitu keskenään, eikä luonnonvarojen käyttömäärille ja ympäristövaikutuksille ole määritelty yhtenäisiä tavoitteita. Tilanne on nyt korjattava. Perimmäisenä tavoitteena on katkaista yhteys luonnonvarojen käyttöön liittyvien ympäristöhaittojen ja talouskasvun väliltä. 

7. Kaupunkiympäristö
Kohti kaupunkiympäristöä koskevaa teemakohtaista strategiaa – odotettavissa vuoden 2003 lopussa

Tavoite
Noin 80 % EU:n kansalaisista asuu kaupungeissa, joissa kärsitään yleisesti huonosta ilmanlaadusta, melusta, liikenneruuhkista ja kestävän suunnittelun puutteesta. Tiedonannossa ehdotetaan kehystä paikallisille, alueellisille ja kansallisille toimille, joilla edistetään kestävää kaupunkiliikennettä sekä kaupunkien hallintoa ja suunnittelua ympäristönsuojelun tason ja kaupunkialueiden laadun parantamiseksi sekä terveellisten elinolojen turvaamiseksi kaupunkilaisille 

 Johdonmukaisuuden lisääminen politiikkojen välillä

Monet ympäristön kannalta kestämättömistä suuntauksista aiheutuvat siitä, ettei alojen välisiä yhteyksiä oteta nykyisin riittävästi huomioon. Tämä johtaa siihen, että eri politiikanalat toimivat toisiaan vastaan sen sijaan, että ne tukisivat toisiaan. Epäyhtenäisyys tekee politiikoista sekä kalliita että tehottomia ja hidastaa näin siirtymistä kestävään kehitykseen. 

Jottei enää lisättäisi politiikkojen epäyhtenäisyyttä liiaksi eriävillä alakohtaisilla tavoitteilla, komissio otti vuonna 2002 käyttöön yhtenäisen vaikutustenarviointijärjestelmän, jota käytetään kaikkien keskeisten poliittisten aloitteiden ennakkoarvioinnissa,
 kuten Eurooppa-neuvosto on pyytänyt.
 Tällainen vaikutustenarviointi mahdollistaa perustellut poliittiset päätökset ja järkevät kompromissit keskenään kilpailevien tavoitteiden välillä, koska komissio voi perustaa ratkaisunsa luotettavaan analyysiin talous-, sosiaali- ja ympäristövaikutuksista. 

Vaikutustenarviointi ei yksin riitä. Ei siis riitä, että eri alojen väliset kompromissit ja riippuvuussuhteet saadaan selville, vaan ne on otettava järjestelmällisesti huomioon alakohtaisissa politiikoissa jo niiden suunnitteluvaiheessa. 

4.1.2. Ympäristönäkökohtien tehokkaampi sisällyttäminen eri alojen politiikkaan 

Ympäristöpolitiikka ei sellaisenaan voi korjata kaikkia ympäristön kannalta kestämättömiä kehityssuuntauksia. Nykyisten kehityssuuntausten korjaamiseksi tarvittavat muutokset saadaan aikaan kalastuksen, maatalouden, energian ja liikenteen aloilla sekä muilla sellaisilla aloilla, joilla ympäristöpaineet ovat kasvaneet erityisen suuriksi, vain sisällyttämällä ympäristönäkökohdat näiden alojen politiikkaan sekä huolehtimalla siitä, että kullekin alalle ominaiset taloudelliset ja sosiaaliset erityispiirteet otetaan asianmukaisesti huomioon.

Ympäristönsuojelun sisällyttäminen yhteisön politiikkaan on tavoite, jonka merkitys tunnustetaan EU:n tasolla perustamissopimuksen 6 artiklassa. Eurooppa-neuvosto otti kesäkuussa 1998 tärkeän askeleen käynnistämällä "Cardiffin prosessina" tunnetun menettelyn, jolla 6 artikla saadaan toteutuman käytännössä: neuvoston eri kokoonpanoja pyydettiin valmistelemaan strategioita ja ohjelmia, joilla ympäristönsuojelu saataisiin sisällytettyä kunkin niiden vastuulla olevaan politiikkaan, energia-, liikenne- ja maatalouspolitiikasta alkaen. Nyt prosessin piiriin kuuluu kaikkiaan yhdeksän alaa.
 

Cardiffin prosessi on tuottanut myönteisiä tuloksia. Se on auttanut tuomaan paremmin esille ympäristönäkökohtien huomioon ottamisen tarpeen, josta nyt keskustellaan säännöllisesti korkeimmalla poliittisella tasolla. Se on myös saanut aikaan konkreettisia tuloksia ympäristönsuojelun sisällyttämisessä eri aloihin; esimerkkinä voidaan mainita yhteisen maatalouspolitiikan historiallinen uudistus kesäkuussa 2003. 

Nykyisten strategisten tarpeiden yhtenäisyyttä ja täytäntöönpanoa on kuitenkin syytä parantaa, kuten maaliskuussa 2003 kokoontunut Eurooppa-neuvosto korosti.
 Tätä varten komissio aikoo suorittaa katselmuksen siitä, miten ympäristönäkökohdat on tähän mennessä otettu huomioon eri politiikoissa. Katselmuksessa tarkastellaan, minkälaisiin toimiin Cardiffin prosessin elvyttämiseksi olisi ensisijaisesti ryhdyttävä, ja 

· olisiko toiminnan painopistettä siirrettävä strategioiden suunnittelusta niiden toteuttamiseen, jotta varmistetaan, että neuvoston eri kokoonpanot myös toteuttavat antamansa lupaukset. Strategioille on tietenkin annettava riittävästi kypsymis- ja toteutusaikaa. Samalla on kuitenkin huolehdittava siitä, etteivät ne jää pelkiksi aiejulistuksiksi.

· pitäisikö strategioiden seurantaa lujittaa: ympäristönäkökohtien sisällyttämistä mittaavien indikaattoreiden suunnittelussa sekä alakohtaisten tavoitteiden kehittämisessä ympäristövaikutusten ja talouskasvun välisen yhteyden purkamista varten on saatava aikaan enemmän edistystä.

· olisiko strategioita varten suunniteltava päivitys- ja tarkastelumekanismeja, jotta niitä voitaisiin tarvittaessa mukauttaa ja ottaa niiden toteuttamisessa huomioon politiikan kehitys.

Cardiffin prosessin kehittämisessä otetaan tulevaisuudessa huomioon kunkin strategian institutionaaliseen ja poliittiseen taustaan liittyvät erityispiirteet. Jotta EU:n tason toimet ympäristönäkökohtien sisällyttämiseksi muihin politiikkoihin pääsisivät täyteen tehoonsa, ne tarvitsevat joka tapauksessa tuekseen kansallisella tasolla tehtäviä sitoumuksia.

4.1.3. Yhdentymisen edistäminen jäsenvaltioissa 

Kansallisen tason toimet

Useimmat EU:n jäsenvaltioista ja liittymistä valmistelevista maista ovat nyt laatineet kansallisen kestävän kehityksen strategian. EU:n tason ja kansallisen tason kestävän kehityksen strategiat ovat riippuvaisia toisistaan ensinnäkin siksi, että osa ympäristöpoliittisista tavoitteista (esim. ilmanlaatustandardit, suurimmat sallitut saaliit) vahvistetaan unionin tasolla, ja samaa voidaan todeta muutamien poliittisten välineiden (esim. maataloustuet, sisämarkkinasäännöt, valtiontuet jne.) toiminnasta. Toiseksi jäsenvaltiot ja alueviranomaiset ovat toissijaisuusperiaatteen mukaisesti edelleen vastuussa ympäristöpoliittisen päätöksenteon muista osa-alueista. Näissä olosuhteissa onkin tärkeää varmistaa strategioiden yhtenäisyys ja maksimoida niiden välinen synergia EU:n ja jäsenvaltioiden tasolla.

Kansalliset strategiat ovat eri kehitysvaiheissa. Niiden rakenne ja lähestymistavat ovat kuitenkin jo siinä määrin selkeytyneitä, että niistä voidaan tehdä alustava vertailuanalyysi. Tällaista analyysiä olisi harkittava ensimmäisenä askeleena yhtenäisyyden ja johdonmukaisuuden edistämiseen strategioiden ympäristötavoitteiden välillä sekä hyvien toimintatapojen yksilöimiseen niiden levittämisen helpottamiseksi. 

Ensi näkemältä vaikuttaa siltä, että nykyiset strategiat ovat luonteeltaan erittäin vaihtelevia ja kuvastavat kansallisten olojen erityispiirteitä. Monissa niistä kestävä kehitys nähdään ennen kaikkea ympäristöongelmana. Joissakin strategioissa kestävää kehitystä kuitenkin tarkastellaan sen kaikkien kolmen ulottuvuuden osalta ja asetetaan myös selkeitä sosiaalisia ja taloudellisia tavoitteita. Samoin maantieteelliset painopisteet vaihtelevat laajalti strategiasta toiseen, sillä jotkin keskittyvät ensisijaisesti tai yksinomaisesti kotimaan tarpeisiin, kun taas muutamissa muissa tarkastellaan näiden lisäksi myös kansainvälisiä asioita. Joissakin strategioissa on etusijalla alueellinen ulottuvuus ja joissakin ei. Jotkin strategiat on järjestetty alakohtaisesti (esim. liikenne, maatalous, kalastus jne.) ja jotkin tavoitteittain (esim. ilmastonmuutos, biologisen monimuotoisuuden suojelu, luonnonvarojen käyttö jne.).

Kokemusten vaihto voi lopulta auttaa löytämään sellaisia yhteisiä nimittäjiä, joiden sisällyttäminen strategiaan vauhdittaisi sen etenemistä jäsenvaltion tilanteesta riippumatta ja joita sen vuoksi olisi hyödyllistä levittää.

Aivan ensiksi olisi kartoitettava, miten kestävään kehitykseen liittyviä keskeisiä kysymyksiä on eri jäsenvaltioissa käsitelty. Joukosta voitaisiin valita kaikkein tehokkaimmat toimintatavat, joita levitettäisiin muualle aina, kun se olisi tarkoituksenmukaista ja mahdollista.

Strategian onnistuneisuutta on mitattava sen mukaan, miten tehokkaasti siinä on ratkaistu kestävän kehityksen kolmen pilarin välisiin riippuvuussuhteisiin liittyvät ongelmat. Jotta nähtäisiin, mitkä strategiat ovat sellaisia, joista kannattaisi myöhemmin ottaa mallia, olisi hyödyllistä vertailla tämän ongelman käsittelyä varten perustettuja institutionaalisia järjestelmiä, tutkia niiden toimintaperiaatteita ja niissä käytettyjä välineitä sekä sitä, miten tehokkaita ne ovat. 

Strategioilla ei juuri ole arvoa, ellei niitä panna kunnolla täytäntöön. Indikaattorit ja arvointimenettelyt ovat yksi keino varmistaa toiminnan asianmukainen seuranta. Tässä yhteydessä on hyödyllistä vertailla, mitä järjestelyjä eri jäsenvaltioissa on tehty strategian vaikutuksen ja tehokkuuden arvioimiseksi. Arviointitoimissa tulisi keskittyä paitsi tulosindikaattoreilla mitattaviin vaikutuksiin myös yhtenäistämisprosesseihin.

Paikallisen ja alueellisen tason toimet 

Paikallisviranomaisilla on keskeinen rooli talous-, sosiaali- ja ympäristöinfrastruktuurien rakentajina, käyttäjinä ja ylläpitäjinä. Ne vastaavat paikallisten ympäristöpolitiikkojen ja ‑sääntöjen laatimisesta ja osallistuvat jäsenvaltioiden ja EU:n ympäristöpolitiikkojen täytäntöönpanoon. Erityisen aktiivisesti ne toimivat maankäytön ja jätehuollon aloilla, työvoiman liikkuvuussuunnitelmien toteuttamisessa ja teollisuudesta aiheutuvien haittojen valvonnassa. Koska paikallisviranomaisilla on näin laaja vastuun ja koska ympäristöongelmat (esim. kaupunkien ilmansaasteet) ovat erityisen akuutteja juuri paikallistasolla, kestävään kehitykseen pyrkiviä EU:n toimia ja kansallisia toimia on täydennettävä asianmukaisilla alue- ja paikallistason toimenpiteillä.

Yksi tärkeä väline kestävän paikallisen ja alueellisen kehityksen saavuttamiseen on Rion huippukokouksessa vuonna 1992 käynnistetty Agenda 21 ‑paikallisohjelmien prosessi. Se on kerännyt Euroopassa erityisen paljon osallistujia aina vuodesta 1992 lähtien.

Täydentävät aloitteet, kuten vuonna 1994 tehty Ålborgin sopimus eli "Euroopan kaupunkien ja kuntien sopimus kohti kestävää kehitystä" sekä komission tukema "Euroopan kaupunkien kestävän kehityksen kampanja", ovat nostaneet unionin maailman kärkeen Agenda 21 ‑paikallisohjelmien etenemisessä. Ålborgin sopimuksen on allekirjoittanut vapaaehtoisesti liki 2 000 Euroopan kaupunkia ja kuntaa, jotka näin ovat sitoutuneet laatimaan pitkäaikaisia kestävän kehityksen toimintasuunnitelmia. Tämä on tärkeä askel kohti paikallistason kestävää kehitystä.

Euroopan komission piakkoin julkaisemassa kaupunkiympäristöä koskevassa teemakohtaisessa strategiassa
 ehdotetaan toimintakehystä, jota paikallisia, alueellisia ja yhteisön viranomaisia kehotetaan noudattamaan näiden käsitellessä kestävään kaupunkiliikenteeseen sekä kaupunkien hallintoon, suunnitteluun ja rakentamiseen liittyviä kysymyksiä.

Koheesiopolitiikka on komission tärkein apuväline kestävän kehityksen strategioiden edistämisessä alue- ja paikallistasolla. Näin ollen ympäristönäkökohtien sisällyttäminen tämän alan politiikkaan – talous- ja sosiaalinäkökohtien ohella – on paras kanava kestävän kehityksen edistämiseen paikallisella ja alueellisella tasolla. Se voi myös osaltaan helpottaa EU:n ympäristölainsäädännön täytäntöönpanoa ja soveltamista.

4.2. Täytäntöönpano

Euroopan yhteisö on kehittänyt kuluneen kolmenkymmenen vuoden aikana kattavan eurooppalaisen ympäristölainsäädännön. Yhteisössä on voimassa noin 200 ympäristösäädöstä, jotka kattavat lähes kaikki ympäristöpolitiikan alat. 

Silloin kun yhteisön ympäristölainsäädäntö on pantu jäsenvaltioissa asianmukaisesti täytäntöön, se on tukenut merkittävää edistystä, esimerkiksi vesien laadun tai jätehuollon alalla. Nykyisen ympäristölainsäädännön moitteettoman täytäntöönpanon varmistaminen on ensisijaisen tärkeää.

Uusilla direktiiveillä usein korvataan ja rationalisoidaan vanhoja säädösaloitteita.
 Tässä yhteydessä on kiinnitettävä tarkkaan huomiota siihen, ettei politiikkaan luoda epäjohdonmukaisuuksia, ja siihen, että monialaisia asioita käsitellään kunnolla.

Vain hallitusten ja yhteiskunnan yhteisillä ponnistuksilla voidaan edetä kohti kestävää kehitystä. Onkin tärkeää, että ympäristölainsäädännön meneillään olevaa nykyaikaistamista jatketaan yhteisvoimin, jotta varmistettaisiin EU:n ympäristölainsäädännön moitteeton täytäntöönpano.

4.2.1. Täytäntöönpanossa ilmenevien puutteiden korjaaminen

Nykyisen lainsäädännön täytäntöönpano asettaa yhä suurempia haasteita sekä komissiolle että jäsenvaltioille – nykyisille ja tuleville –, ja sitä on parannettava kiireellisesti.

Lainsäädännön rikkomiseen liittyvät vaikeudet

Yli kolmasosa kaikista rikkomistapauksista, jotka koskevat komission tutkimaa yhteisön lainsäädännön noudattamatta jättämistä, ilmenee ympäristöalalla. Lukuja on kuitenkin tarkasteltava kokonaistilannetta vasten, sillä ne heijastavat täytäntöönpanoon liittyvien ongelmien koko kirjoa aina siitä lähtien, kun jäsenvaltiot eivät ole saattaneet direktiiviä osaksi kansallista lainsäädäntöä, siihen, kun jäsenvaltiot ovat jättäneet ilmoittamatta komissiolle, että ne ovat saattaneet direktiivin osaksi kansallista lainsäädäntöä. Kaaviossa B kuvataan nykyistä tilannetta.

Kaavio B: 4.11.2003 kesken olevat rikkomistapaukset jäsenvaltioittain 

Kesken olevat rikkomistapaukset


Kaaviossa kuvataan, kuinka suuria vaihteluja jäsenvaltioiden välillä on 4. marraskuuta 2003 kesken olevien rikkomistapausten määrässä.
Lähde: Euroopan komissio
Vakava täytäntöönpanovaje johtuu monesta tekijästä, joista neljällä on erityisen merkittävä rooli:

· Jäsenvaltiot eivät aina kehitä itselleen keinoja, joilla ne voivat saattaa ympäristölainsäädännön kunnolla osaksi kansallista lainsäädäntöä ja panna sen moitteettomasti täytäntöön, mikä ilmenee joissakin tapauksissa täytäntöönpanoon käytettävissä olevan henkilöstön ja rahoituksen riittämättömyytenä. Välittömien kustannusten kaihtaminen lyhyellä aikavälillä on osoitus siitä, ettei pitkän aikavälin kysymysten käsittelyyn löydy poliittista tahtoa. 

· EU:n ympäristölainsäädäntöä voi joskus olla hankala panna täytäntöön. Useissa direktiiveissä edellytetään, että tiettyjen hankkeiden suunnittelussa ja hyväksymisessä otetaan huomioon laajaulotteisia ympäristövaikutusten arviointivelvoitteita.
 Tämä vaikeuttaa päätöksentekoa ja vaikuttaa useisiin politiikan aloihin hallinnon eri tasoilla. Ympäristöä koskevia sääntöjä on lisäksi säännöllisesti mukautettava muuttuviin teknisiin ja tieteellisiin standardeihin. Tällainen voi haitata tehokasta täytäntöönpanoa.

· Ympäristölainsäädäntö voi aiheuttaa suuria kustannuksia: se saattaa edellyttää kansallisilta viranomaisilta ja yhteiskunnalta merkittäviä taloudellisia investointeja, joiden rahoitus voi tuottaa ongelmia. 

· Rikkomuksia saatetaan ilmoittaa laajemmin kuin muilla aloilla: ympäristöasioihin kiinnitetään paljon huomiota, ja niihin liittyy useita sidosryhmiä, mikä kasvattaa mahdollisuuksia saattaa noudattamatta jättämiset komission tietoon.

Näihin tekijöihin on kiinnitetty erityistä huomiota, sillä täytäntöönpano on otettu painopistealueeksi kuudennessa ympäristöohjelmassa:
 

· Komissio on sitoutunut päivittämään ja yksinkertaistamaan yhteisön lainsäädäntöä,
 ja tässä yhteydessä se aikoo tarkastella vuonna 2004 jätteitä ja ilmanlaatua koskevaa lainsäädäntöä valitakseen sieltä säädöksiä, joita voitaisiin yksinkertaistaa. Säädöksiä, jotka on valittu yksinkertaistettaviksi, tarkastellaan yksityiskohtaisesti, ja niiden osalta annetaan konkreettisia yksinkertaistamisehdotuksia – tällaisia ehdotuksia annetaan vuonna 2004 jätelainsäädännön osalta.
 Lainsäädännön parantamisprosessia jatketaan tulevaisuudessa, ja se auttaa komissiota arvioimaan EY:n ympäristölainsäädännön johdonmukaisuutta, selkeyttä ja tehokkuutta. 

· Jäsenvaltioiden kanssa kehitetään uusia työmenetelmiä täytäntöönpanovaikeuksien ehkäisemiseksi. 

· Täytäntöönpanon taloudellista taakkaa pyritään keventämään, lainsäädännön kustannustehokkuutta pyritään parantamaan ja "parasta saatavilla olevaa tieteellistä näyttöä" pyritään hyödyntämään järjestelmällisesti uuden lainsäädännön laadinnassa. 

· Kansalaisille pyritään tarjoamaan vaihtoehtoja valitus- ja rikkomusmenetelmille. 

Uusien työmenetelmien kehittäminen jäsenvaltioiden kanssa
Jäsenvaltiot ja alueelliset viranomaiset on tärkeää ottaa mukaan jo politiikan laatimiseen. Riittämätön yhteistyö jäsenvaltioiden kanssa on aiemmin johtanut toisinaan siihen, että lainsäädäntö on ollut liian ohjailevaa, liian kallista tai ristiriidassa kansallisen tilanteen kanssa. 

Nykyään tiedostetaan yhä paremmin, että ympäristölainsäädännön suoriteperusteisuutta ja tavoitteiden saavuttamisessa käytettävien keinojen joustavuutta on lisättävä. Vesipolitiikasta vuonna 2000 annettu puitedirektiivi, johon liittyy yksityiskohtainen täytäntöönpanostrategia jäsenvaltioille, sidosryhmille, kansalaisjärjestöille ja liittymistä valmisteleville maille, kuvastaa hyvin sitä, miten tätä uutta viitekehyksen lähestymistapaa voidaan soveltaa. Direktiivin tavoite on kunnianhimoinen – hyvän ekologisen ja kemiallisen tilan saavuttaminen kaikilla sisä- ja rannikkovesillä vuoteen 2015 mennessä – mutta sen välineet eivät ole liian ohjailevia.

On äärimmäisen tärkeää, että komissio ja jäsenvaltiot tekevät nykyistä enemmän yhteistyötä ennen säädösten antamista. On myös tärkeää, että konkreettiset täytäntöönpanovaikeudet selvitetään paikan päällä sen jälkeen, kun säädös on tullut voimaan. EU:ssa on otettu käyttöön useita mekanismeja, joilla tuetaan säädösten antamisen jälkeen tehtävää yhteistyötä. 

· EU:n ympäristölainsäädännön soveltamisen ja täytäntöönpanon epävirallinen verkosto (IMPEL), jonka puitteissa komissio, jäsenvaltiot ja liittymistä valmistelevat maat
 kokoontuvat säännöllisesti, tarjoaa tilaisuuden tietojen ja hyvien toimintatapojen vaihtoon sekä ympäristölainsäädännön täytäntöönpanon, soveltamisen ja valvomisen johdonmukaistamiseen. IMPEL vahvistui merkittävästi, kun vuonna 2001 otettiin käyttöön järjestelmä, jonka mukaan jäsenvaltiot raportoivat tarkastuslaitoksista ja tarkastusmenettelyistä sekä antavat niitä koskevia neuvoja täytäntöönpanon yhteydessä.
 Mekanismi on auttanut laatimaan tarkastajille pätevyyden vähimmäisvaatimuksia ja koulutusohjelmia sekä lujittamaan tarkastusten yhteydessä tehtävää rajatylittävää yhteistyötä ja siten ehkäisemään lainvastaisia rajatylittäviä ympäristökäytäntöjä.

· Jäsenvaltioille julkaistaan säännöllisesti tulkintaa koskevia ohjeasiakirjoja, joissa annetaan täytäntöönpanon konkreettisia näkökohtia koskevia neuvoja. Esimerkkeinä tällaisesta voidaan mainita pyrkimykset selventää luontoa ja biologista monimuotoisuutta koskevan lainsäädännön täytäntöönpanoa
 ja komission tuore asiakirja, jolla jäsenvaltioita autetaan saattamaan "strategista ympäristöarviointia" koskeva direktiivi osaksi kansallista lainsäädäntöä.

· Jäsenvaltioiden kanssa järjestetään säännöllisesti seminaareja erityisen monimutkaisten direktiivien täytäntöönpanosta, jotta ehkäistäisiin niiden virheellistä soveltamista. 

· Täytäntöönpanon helpottamiseksi kehitetään valmiuksia ja järjestetään koulutusta. Tästä voidaan mainita esimerkkinä koulutus viranomaisille, jotka vastaavat yksittäisistä ympäristövaikutusten arvioinneista ympäristövaikutusten arvioinnista annetun direktiivin puitteissa.

· Komissio järjesti vuonna 2001 "Name, Fame and Shame" -seminaareja, joissa jäsenvaltioiden kanssa tarkastellaan julkisesti jotakin politiikan alaa tai tiettyä säädöstä ja tuodaan esiin hyviä ja huonoja toimintatapoja. Tällaisilla seminaareilla pyritään saamaan jäsenvaltiot tietoisiksi kehnon täytäntöönpanon vaikutuksista. 

· Jäsenvaltioiden tehokas raportointi ympäristölainsäädännön täytäntöönpanosta on avainasemassa täytäntöönpanoprosessin seurannassa. Komissio on kuudennen ympäristöohjelman mukaisesti sitoutunut luomaan nykyistä johdonmukaisemman ja tehokkaamman järjestelmän ympäristöä koskevaan raportointiin.

Täytäntöönpanon taloudellisen taakan keventäminen
Koheesiopolitiikka, joka vie kolmasosan EU:n talousarviosta, edistää merkittävästi ympäristölainsäädännön täytäntöönpanoa. Toteuttamalla lisää toimenpiteitä, joilla kestävä kehitys asetetaan koheesion yleiseksi tavoitteeksi, voitaisiin laajentaa rakennerahastojen mahdollisuutta edistää ympäristölainsäädäntöä – taloudellisten ja sosiaalisten prioriteettien ohella – etenkin täytäntöönpanon osalta. Luontotyyppidirektiivi soveltuisi tähän hyvin, sillä yhteisö joutuu sen nojalla rahoittamaan osan Natura 2000 -verkostosta.

Rakennerahastojen käyttö edellyttää yhteisön politiikkojen ja välineiden noudattamista, myös niiden, jotka koskevat ympäristöä ja kestävää kehitystä. Tällä tavoin rakennerahastot edistävät merkittävästi ympäristölainsäädännön täytäntöönpanoa.

Life-ohjelmassa, josta rahoitetaan hankkeita, joilla osoitetaan, miten uusia politiikkoja voidaan panna täytäntöön, tuetaan jatkossakin ympäristölainsäädännön täytäntöönpanoa. 
Vaihtoehtojen tarjoaminen valitus- ja rikkomismenettelyille

Valitusten määrä on yli kolminkertaistunut ympäristöalalla vuosina 1996–2000. Komissiolle esitettiin vuonna 2002 lähes 600 ympäristöä koskevaa valitusta. 

Perustamissopimuksessa määritellyt valitus- ja rikkomismenettelyt eivät voi olla ainoat välineet, joilla käsitellään kansalaisten kasvavaa tietoisuutta ja puuttumista ympäristöasioihin yksittäisissä tapauksissa. Valituksen tekijät voivat usein saada hyvityksen nopeammin käyttämällä kansalliseen lainsäädäntöön kuuluvia muutoksenhakukeinoja.

Ympäristöä koskevan tiedon ja oikeuden saatavuuden parantaminen sekä jäsenvaltioiden valitusmenettelyjen yhdenmukaistaminen ovat avainasemassa, jotta rikkomistapausten määrää voitaisiin vähentää EU:ssa ja samalla vahvistaa kansalaisten oikeuksia. Århusin yleissopimuksen
 täytäntöönpano EU:n tasolla on tässä yhteydessä erityisen tärkeä, koska se parantaa ympäristöä koskevan tiedon saannin mekanismeja ja tehostaa oikeuden saatavuutta jäsenvaltioissa.

4.2.2. Ympäristöpolitiikan mukauttaminen kestävän kehityksen haasteisiin

Kestävän kehityksen edistämiseksi on ympäristön ja kahden muun ulottuvuuden – talouden ja yhteiskunnan – välistä synergiaa hyödynnettävä täydellisesti. 

Ympäristö ja yhteiskunnallinen ulottuvuus

· Ympäristö ja työpaikkojen luominen

Ympäristönsuojeluun liittyvät taloudelliset toiminnot ovat lisääntymässä. Laadukkaamman ympäristön vaatimukset ovat johtaneet ympäristöystävällisten tuotteiden ja palvelujen tarjonnan kasvuun sekä ekotehokkaaseen teknologiaan tehtävien investointien lisääntymiseen. Tämän todistavat markkinoiden nykyiset kehityssuuntaukset ekoteollisuudessa sellaisena kuin OECD sen määrittelee. Sekä yhteenlaskettu liikevaihto että uusien työpaikkojen määrä alalla, joka työllistää nykyään yli 2,5 miljoonaa ihmistä, ovat olleet viime vuosikymmenellä jatkuvasti keskiarvoa suurempia.
 

Tässä tilanteessa EU:n haasteena on tämän markkinapotentiaalin täydellinen hyödyntäminen sekä ympäristövaikutusten ja talouskasvun välisen yhteyden purkamisen ja kestävän kehityksen periaatteiden muuttaminen kasvua edistäviksi voimiksi esimerkiksi asettamalla painopisteeseen toimenpiteet, joissa tuottavuus ja luonnonvarojen tehokas käyttö yhdistyvät innovaation, uuden teknologian ja työpaikkoja luovien investointien kautta. Tämä tulee olemaan Euroopan kasvualoitteen mukaisesti yksi ympäristöteknologian toimintaohjelman tärkeimmistä vaikuttimista. 

· Ympäristö ja työn laatu

Ympäristöpolitiikat voivat vaikuttaa työn laatuun. Esimerkiksi ympäristöteknologian lisääntynyt käyttö on useissa tapauksissa johtanut siihen, että puhdasta huipputeknologiaa edustavat työpaikat ovat korvanneet tavanomaista teknologiaa edustavia työpaikkoja jätehuollon alalla. Ympäristöpolitiikkojen kehittyminen piipunpääratkaisuista prosessiin sulautettuihin ratkaisuihin, joihin tarvitaan ammattitaitoisempia työntekijöitä, tulee edistämään tätä suuntausta. Muutosten yhteydessä on kuitenkin tarjottava uudelleenkoulutusta, jolla työntekijät voivat mukautua uusiin tehtäviinsä. Uudelleenkoulutus voi puolestaan auttaa kasvattamaan tietoisuutta kestävään kehitykseen liittyvistä ympäristöhaasteista.

Työntekijät altistuvat usein ympäristövaaroille, ja tähän on puututtava ympäristöpolitiikoissa. On esimerkiksi arvioitu, että noin 35 000 työntekijää menehtyy vuosittain, koska he ovat altistuneet työpaikallaan karsinogeenisille kemikaaleille.

· Ympäristöpolitiikka sekä köyhyyden ja syrjäytymisen torjunta

Ympäristöpolitiikat voivat edistää köyhyyden ja syrjäytymisen torjuntaa. Ympäristöpolitiikoista hyötyvät usein eniten yhteiskunnan köyhimmät, jotka asuvat yleensä huonosta ilmanlaadusta tai turmeltuneista maisemista kärsivillä alueilla. Pilaantuneen ympäristön korjaamisella voi siis olla myönteisiä tulonjakovaikutuksia.

Ympäristö ja taloudellinen ulottuvuus

Vaikka korkeatasoisen ympäristönsuojelun sekä talouskasvun ja kilpailukyvyn välillä voidaankin joutua tekemään kompromisseja, on olemassa useita aloja, joilla voidaan päästä kaikkia hyödyttäviin ratkaisuihin:

· Useat yksityissektorin toimialat ovat suoraan riippuvaisia luonnonvarojen laadusta. Matkailu-, maatalous- ja elintarviketeollisuus tulevat tässä yhteydessä ensimmäisinä mieleen. Tietyissä kaupallisesti hyödynnettävien luonnonvarojen tapauksissa, kuten kalakantojen osalta, nykyinen kestämätön suuntaus vaarantaa ympäristön lisäksi koko elinkeinon ja siten sen harjoittajien elannon. Luonnonvaroihin kohdistuvalle paineelle on näin ollen asetettava selkeät rajat, jotta varmistetaan, että luonnonvaroilla on riittävästi aikaa uusiutua ja säilyttää pitkän aikavälin tuottavuutensa. 

· Nopeasti muuttuvassa taloudessa, jossa yksityissektori toimii, innovaatio, osaaminen ja kyky mukautua yleisön näkemyksiin ovat arvokkaita valtteja, joilla voidaan "toimia nopeammin markkinoilla ja päästä lähemmäs asiakkaita". Tässä tilanteessa yritykset eivät voi enää menestyä alhaisten kustannusten strategioilla, joissa ympäristö nähdään edullisesti hyödynnettävänä voimavarana. Ympäristöstä tulee arvon lähde ja kilpailukyvyn edistäjä, joka parantaa teollisuuden dynamiikkaa ja julkisuuskuvaa. 

· Ympäristön laatu voi myös olla keino, jolla voidaan houkutella ammattitaitoisia työntekijöitä ja ulkomaisia sijoituksia. Tätä suuntausta ilmentää se, että huipputeknologian tiedekeskusten parissa "vihreää" sijaintia pidetään olennaisena valttina yhdessä korkeasti koulutettujen työntekijöiden ja tietopohjakeskusten läheisyyden kanssa.
Yritysten ja ympäristön synergiaa on hyödynnettävä täydellisesti sellaisen talouskasvun edistämiseksi, jossa voitot ovat suuria mutta ympäristöhaitat pieniä. Tätä tarkoitusta varten ympäristöpoliittiseen kokonaisuuteen on sisällyttävä lainsäädännön lisäksi innovatiivisia keinoja, joiden avulla yrityssektori, teollisuus mukaan luettuna, voidaan sovittaa ympäristönsuojeluun.

Sääntelyyn on otettava tasapainoinen lähestymistapa, joka perustuu joustavuuteen, kannustimiin ja ennakoitavuuteen, jotta teollisuus ja työmarkkinaosapuolet saataisiin osallistumaan aktiivisesti. Komissio aikoo tässä yhteydessä hyödyntää yhä enemmän – aina kun se on mahdollista tai tarkoituksenmukaista – markkinaehtoisia ohjauskeinoja kustannustehokkuuden parantamiseksi. Toisaalta teollisuutta on kannustettava sitoutumaan kestävään kehitykseen siten, että sen ympäristövastuuta ja ympäristöä koskevaa vastuuvelvollisuutta kasvatetaan. Niitä tapauksia varten, joissa teollisuus ei toimi vastuullisesti ja aiheuttaa haittaa ympäristölle, on otettava käyttöön vahinkovastuuseen perustuva seuraamusjärjestelmä. 

Ympäristön ja yksityissektorin synergioiden kehittäminen

· Ympäristöteknologian kehittämisen edistäminen

Uudet ja innovatiiviset tekniikat ovat tärkeitä Lissabonin strategiassa EU:lle vahvistetun tavoitteen toteutumisessa eli siirtymisessä tietopohjaiseen talouteen. Nämä tekniikat ovat talouskasvun, kilpailukyvyn sekä entistä paremman ympäristönsuojelun ja elämänlaadun tehokkaita edistäjiä. Niiden avulla voidaan alentaa ympäristönsuojelun kustannuksia, sillä ne auttavat käyttäjiään saavuttamaan ympäristötavoitteet entistä alhaisemmilla kustannuksilla. 

Ympäristöteknologia voi vapauttaa voimavaroja käytettäväksi muilla talouden aloilla. Talouskasvun sekä ympäristöhaittojen ja voimavarojen käytön välisen yhteyden purkaminen on juuri se, mitä tarvitaan kestävän kehityksen saavuttamiseksi. Ympäristöteknologia on näin ollen luontainen silta Lissabonin strategian talous- ja ympäristöpilarien välillä.

Osa ympäristöteknologian tarjoamista mahdollisuuksista jää kuitenkaan hyödyntämättä niitä haittaavien markkinaesteiden ja hallinnollisten esteiden takia. Useilla rintamilla tarvitaankin toimia, jotta kaikkia ympäristöteknologian tarjoamia mahdollisuuksia voitaisiin hyödyntää. Teknologian tarjoamista mahdollisuuksista on tiedotettava nykyistä enemmän – Life-ohjelma on tässä erityisen arvokas. Myös markkinaesteiden, etenkin useiden saastuttavien tekniikoiden välillisten ja suorien tukien, poistaminen on ratkaisevan tärkeää.

Ympäristöteknologian edistäminen on komission ensisijainen tavoite. Komissio valmistelee toimintasuunnitelmaa, jossa vahvistetaan asianmukaiset puitteet ympäristöteknologian edistämiselle. Toimintasuunnitelma perustuu komission vuonna 2002 ympäristöteknologiasta antamaan kertomukseen
 ja komission vuonna 2003 antamaan tiedonantoon "Ympäristöteknologiaa koskevan toimintasuunnitelman laatiminen"
.

· Joustavien markkinaehtoisten ratkaisujen suosiminen

Asianmukaisesti suunnitellut joustavat markkinaehtoiset mekanismit, kuten verot, maksut, ympäristölle haitallisten tukien vähentäminen, kauppamekanismien edistäminen ja vapaaehtoiset ympäristösopimukset, ovat ympäristöpolitiikan kannalta houkuttelevia kahdesta syystä: ne voivat tehostaa täytäntöönpanoa samalla kun teollisuus saadaan hyväksymään toimet kustannusten laskun myötä. Lisäksi ne voivat parantaa EU:n talouden kilpailukykyä tehostamalla luonnonvarojen käyttöä. Päättäjät ymmärtävät nämä edut yhä paremmin. 

EU:ssa on viime vuosina edistytty merkittävästi markkinaehtoisten välineiden käytössä, kuten päästökauppadirektiivin antaminen osoittaa.
 On erityisen tärkeää toteuttaa toimia EU:n tasolla, jotta vältettäisiin vääristymiä sisämarkkinoilla ja riskiä siitä, että kansalliset aloitteet markkinoiden ympäristönäkökohtien parantamiseksi heikentävät teollisuuden kilpailukykyä. 

Komission lähestymistapa markkinaehtoisten välineiden käyttöön ympäristöpolitiikassa esitellään vuodeksi 2004 suunnitellussa komission tiedonannossa.

· Ennakoitavan lainsäädännön tarjoaminen

Joustavan sääntelyn ja vapaaehtoisten aloitteiden lisääntyminen ei tarkoita, että tiukka sääntely ja sitovat välineet olisivat menettäneet merkitystään. Pakolliset järjestelmät ovat yhä tarpeellisia ympäristöstandardien vahvistamiseksi. Niiden on oltava jatkossakin erottamaton osa ympäristöpoliittista kokonaisuutta. 

Sitovat välineet voivat aiheuttaa kustannuksia teollisuudelle ja muille talouden toimijoille. Tästä syystä onkin tärkeää asettaa asteittain saavutettavia pitkän aikavälin tavoitteita, jotta teollisuus ja talouden toimijat voisivat ennakoida muutoksia ja mukauttaa liiketoimintasuunnitelmiaan niihin. Mitä ennakoitavampaa lainsäädäntömme on, sitä helpompaa on yhdistää se yritysten normaaliin sijoitussykliin.

Yritysten ympäristönäkökohtiin ottamien uusien lähestymistapojen edistäminen

· Vastuun ja vastuuvelvollisuuden edistäminen

Hallitusten ponnisteluja sääntelyjärjestelmän joustavuuden lisäämiseksi on tuettava teollisuuden sitoumuksilla. 

Tämä onnistuu parhaiten siten, että yritykset kehittävät yritysten yhteiskuntavastuuta koskevia strategioita, jotka kattavat selkeästi myös ympäristönäkökohdat. Yritysten yhteiskuntavastuu tarkoittaa sitä, että yritykset tekevät vapaaehtoisesti voimassa olevaa lainsäädäntöä tiukempia sitoumuksia ja siten nostavat ympäristönsuojelun ja yhteiskunnallisen kehityksen standardeja kestävän kehityksen edistämiseksi.
 Yritysten yhteiskuntavastuu on siten liike-elämän merkittävä panos kestävään kehitykseen. 

Yhä useampi eurooppalainen yritys on laatinut viime vuosina yhteiskunta- ja ympäristövastuun strategian. Strategiat luodaan ensisijaisesti edistämään kilpailukykyä, sillä yhteiskunnallisten vaikutusten ja ympäristönsuojelun tason paraneminen voi kasvattaa kannattavuutta. Niitä pidetään myös markkinointikeinona, sillä yrityksen mieltämisen sekä menestyväksi että vastuulliseksi uskotaan houkuttelevan asiakkaita.

Yritysten yhteiskuntavastuun ulkoisia vaikutuksia voidaan tehostaa merkittävästi siten, että yritykset raportoivat toimistaan. Yritysten yhteiskuntavastuuta voidaan tukea myös tekemällä sitä tunnetuksi edistämällä yritysten välistä ja sektorin sisäistä tietojenvaihtoa hyvistä toimintatavoista sekä tekemällä vertailuanalyysejä yritysten aloitteista. Yritysten yhteiskuntavastuuta käsittelevä sidosryhmien välinen eurooppalainen foorumi on askel oikeaan suuntaan. Seuraavat kaksi välinettä, joita komissio jo tukee, voivat edistää yritysten yhteiskuntavastuun ilmenemistä toiminnassa:

· Yritysten tarkkojen ja riippumattomasti varmennettujen ympäristökertomusten julkaiseminen. Kuudennessa ympäristöohjelmassa kannustetaan julkaisemaan tällaisia kertomuksia. Tämä koskee etenkin suuria yrityksiä. Ympäristökertomuksia säännöllisesti julkaisevien, EU:hun sijoittautuneiden yritysten määrä kasvaa tasaisesti muttei ole vielä riittävän suuri. Jotta näistä kertomuksista olisi mahdollisimman paljon hyötyä, niiden pitäisi perustua yhteisiin indikaattoreihin alakohtaisten vertailuanalyysien mahdollistamiseksi. 

· EU:n ympäristöasioiden hallinta- ja auditointijärjestelmä (EMAS-järjestelmä). Vuonna 1993 käyttöönotetun EMAS-järjestelmän tarkoituksena on edistää ympäristönsuojelun jatkuvaa parantamista teollisuuden parissa siten, että organisaatiot sitoutuvat arvioimaan ja parantamaan omaa ympäristönsuojelun tasoaan ja tiedottamaan yleisölle. EMAS-järjestelmän soveltamisala on vuodesta 2001 lähtien laajennettu kattamaan kaikki talouden sektorit, julkiset viranomaiset mukaan luettuina
, ja järjestelmää on pyritty mukauttamaan pk-yritysten erityistilanteeseen. Rekisteröinnit EMAS-järjestelmään ovat lisääntyneet tasaisesti vuodesta 1993 lähtien, mutta ne jakautuvat edelleen EU:ssa liian epätasaisesti.

EU:n vastuuvelvollisuuskehyksen käyttöönotto

Vastuuvelvollisuus on yritysten ympäristövastuun väistämätön seuraus. Ehkäisemällä kestämättömiä käytäntöjä vastuuvelvollisuus edistää teollisuuden vastuullista käyttäytymistä. 

Ympäristövastuuta koskevassa direktiiviluonnoksessa
 luodaan EU:n laajuiset ympäristövastuun puitteet, jotka perustuvat saastuttaja maksaa -periaatteeseen. Direktiiviluonnoksen mukaan toimijoiden on toteutettava ehkäiseviä toimenpiteitä silloin, kun haitan välitön uhka ilmenee, ja korjaavia toimenpiteitä – omista varoistaan – silloin, kun haitta on tapahtunut.

Kesäkuussa kokoontunut ympäristöneuvosto pääsi poliittiseen yhteisymmärrykseen ympäristövastuuta koskevasta direktiivistä, joten säädös voidaan hyväksyä vuonna 2004 kevään 2003 Eurooppa-neuvoston päätelmien mukaisesti
.

Ympäristönsuojelu rikosoikeudellisin keinoin yhteisön lainsäädännön vakavan noudattamatta jättämisen tapauksissa 

Kaikissa jäsenvaltioissa ei ole säädetty rikosoikeudellisia seuraamuksia ympäristönsuojelua koskevan yhteisön lainsäädännön vakavimmista rikkomisista. Komissio antoikin vuonna 2001 ehdotuksen Euroopan parlamentin ja neuvoston direktiiviksi ympäristönsuojelusta rikosoikeudellisin keinoin.
 Neuvosto kuitenkin teki sen sijaan puitepäätöksen
 Euroopan unionista tehdyn sopimuksen kolmannen pilarin nojalla, joten komissio nosti yhteisöjen tuomioistuimessa kanteen selvittääkseen, kuuluuko rikosoikeudellisten seuraamusten säätäminen Euroopan unionista tehdyn sopimuksen ensimmäiseen vai kolmanteen pilariin.
 

Prestige-säiliöaluksen haaksirikkouduttua Espanjan rannikolla marraskuussa 2002 komissio hyväksyi nopeasti kaksi uutta välinettä, joissa määrätään rikosoikeudellisista seuraamuksista ja joilla pyritään siten estämään uusien öljyvahinkojen tapahtuminen Euroopan rannikolla.

4.3. Tieto ja tiedotus

Tiedolla ja tiedotuksella on kahdella tavalla merkitystä ympäristöä koskevalle päätöksenteolle:

· Ensinnäkin ne auttavat päättäjiä laatimaan entistä parempia politiikkoja. Kestävän kehityksen yhteydessä tietoja tarvitaan, jotta päättäjät pystyisivät arvioimaan toimien tarpeellisuuden, hallitsemaan riskejä epävarmoissa tilanteissa ja puntaroimaan politiikkojen mahdollisia hyötyjä ja kustannuksia kolmen eri ulottuvuuden osalta. Ympäristönäkökohtia ja niiden välistä vuorovaikutusta koskevia tietoja on siis kartutettava, jotta varmistettaisiin, että politiikat perustuvat parhaaseen saatavilla olevaan tieteelliseen tietoon.

· Toiseksi kattavan ympäristötiedon tarjoaminen yleisölle ja sidosryhmien aktiivinen osallistuminen ympäristöä koskevaan päätöksentekoon ovat olennaisia edellytyksiä hallinnon ja siten poliittisten aloitteiden laadun parantamiselle.

4.3.1. Toimien perustaminen tietoon

Kuudennessa ympäristöohjelmassa painotetaan, että ympäristöpolitiikkojen on perustuttava tietoon ja parhaaseen saatavilla olevaan tieteelliseen näyttöön. Tietopohjan muodostavat tiedot (data, tilastotiedot, indikaattorit sekä tieteelliset, tekniset tai taloudelliset hyvät toimintatavat) ovat peräisin useista eri lähteistä ja eri sidosryhmiltä, kuten jäsenvaltioilta, Euroopan ympäristökeskukselta (EEA), Eurostatilta, yhteisön kuudennesta TTK-puiteohjelmasta sekä erilaisista jäsenvaltioiden tutkimusohjelmista ja organisaatioilta. Erilaisten verkostojen välistä viestintää on parannettava keskinäisen koordinoinnin kehittämiseksi, tietovirtojen kasvattamiseksi ja saatavilla olevan tiedon hyödyntämisen tehostamiseksi.

Tieto ympäristöpolitiikan ohjaajana

Sen lisäksi, että tiedon kautta saadaan kansalaiset tietoisiksi erilaisten ympäristönäkökohtien tilasta ja suuntauksista, tiedolla on lukuisia muita tärkeitä tehtäviä ympäristöä koskevassa päätöksenteossa. Ensinnäkin sillä ohjataan ympäristöpolitiikkaa. Seuraamalla ympäristön tilaan vaikuttavia taustatekijöitä, paineita ja muutoksia ongelmat voidaan tunnistaa heti, kun ne ilmaantuvat. Toiseksi tiedon avulla voidaan tunnistettuun ongelmaan vastata kaikkein soveltuvimmalla tavalla. Useiden ympäristönäkökohtien monimutkaisen luonteen takia kytköksiä ja päällekkäisyyksiä koskeva tieto on olennaista, jotta voidaan ryhtyä soveltuviin toimiin aiheuttamatta haittaa muilla politiikan aloilla. Kolmanneksi ympäristötieto auttaa päättäjiä mittaamaan ympäristöpolitiikan täytäntöönpanoa. Politiikat voivat olla tehokkaita vain, jos ne pannaan täytäntöön oikealla tavalla ja johdonmukaisesti. Palautteen avulla voidaan varmistaa, että uusissa politiikoissa hyödynnetään aiemmissa kokeiluissa saatuja kokemuksia. Viimeiseksi tieto auttaa arvioimaan politiikkojen tehokkuutta eli varmistamaan, onko ongelma ratkaistu.

Sopivan kehyksen luominen

Ympäristötietoja verrataan usein epäedullisesti laadun, kattavuuden ja nopeuden puolesta muita aloja koskeviin tietoihin, etenkin taloustietoihin. Vaikka kritiikille löytyykin joitakin perusteita, tietojen hankintaan myönnetyissä voimavaroissa on merkittävä ero.

Ympäristötietojen parantaminen ei kuitenkaan ole kiinni ainoastaan voimavaroista, vaan se edellyttää myös kunnolla koordinoidun lähestymistavan soveltamista tietojen keruuseen. Tällä alalla pitäisi parantaa EEA:n ja Eurostatin sekä muiden komission tutkimuksen puiteohjelmasta tuettujen verkostojen välistä yhteistyötä. Komissio sitoutui kuudennessa ympäristöohjelmassa luomaan raportointiin nykyistä johdonmukaisemman ja tehokkaamman kehyksen ja siten keventämään jäsenvaltioille aiheutuvaa taakkaa. Komissio esittää asiaa koskevia ehdotuksia vuonna 2004. 

Politiikkaa suunniteltaessa on varattava riittävästi voimavaroja seurantaan ja raportointiin. Tällä seikalla voi myöhemmin olla merkittäviä vaikutuksia ympäristölainsäädännön täytäntöönpanon seurantaan ja yleisölle tiedottamiseen. Esimerkiksi jäsenvaltioiden tietojen vertailukelpoisuus voi heiketä, jos seurantapaikkojen määrissä on liian suurta vaihtelua, kuten ilmanlaadun alalla tapahtui.

Tietopohjan parantaminen

Moniin tulevista teemakohtaisista strategioista sisältyy toimenpiteitä, esimerkiksi indikaattoreita, joilla niiden tehokkuutta seurataan. Ympäristöindikaattoreita kehitetään jatkuvasti etenkin aloilla, joilla niitä puuttuu, kuten biologisen monimuotoisuuden ja kemikaalien aloilla.
 Tässä yhteydessä on hyvä asettaa etusijalle tieteellisen tuen antaminen sellaisille EU:n kuudenteen TTK-puiteohjelmaan kuuluville politiikoille, jotka tarjoavat ympäristöpolitiikan aloitteille tutkimusapua päätöksentekoprosessin eri vaiheissa – suunnittelussa, kehittämisessä ja seurannassa. 

Edistystä vaikeuttaa se, että ympäristöongelman laajuutta voi olla vaikea arvioida. Ympäristöön liittyvien yhdentymisindikaattoreiden määrittelemiseksi ja kehittämiseksi on kuitenkin meneillään useita hankkeita, esimerkiksi TERM
 liikenteen alalla ja IRENA
 maatalouden alalla. Eurostat on lisäksi perustanut Euroopan tilastoja käsittelevän komitean pyynnöstä monikansallisen työryhmän, jonka tehtävänä on kehittää kestävän kehityksen indikaattoreita, joilla voidaan mitata eri ulottuvuuksien välisiä päällekkäisyyksiä ja vaihtoja. 

Toisessa komission hankkeessa pyritään luomaan yhteinen eurooppalainen paikkatietoinfrastuktuuri (INSPIRE), jotta varmistettaisiin paikkatietojen julkisten lähteiden välinen yhtenäisyys ja turvattaisiin siten mittakaavaetu ja yhteentoimivuus. Hanke liittyy läheisesti ympäristön ja turvallisuuden maailmanlaajuiseen seurantahankkeeseen (GMES), jossa pyritään kehittämään seurantapalveluja ympäristöön ja turvallisuuteen liittyvien politiikkojen tueksi. Myös GALILEO ja ESPON ovat merkityksellisiä apuvälineitä. Eurooppalainen satelliittinavigointi- ja paikantamisjärjestelmä GALILEO voisi erilaisten sovellustensa avulla edistää valtamerien ja kryosfäärin kartoittamista, saastuneiden alueiden laajuuden määritteleminen ja saasteiden lähteiden paikantaminen mukaan luettuina. Euroopan aluesuunnittelun ja aluekehityksen seurantaverkko ESPON auttaa määrittämään indikaattorit yhteisön politiikan alueellisten vaikutusten analysoimiseksi. 

Tavoitteena on tarjota komission ja Euroopan avaruusjärjestön (ESA) käyttöön laaja valikoima välineitä, jotta Eurooppaan saataisiin seurantavalmiudet vuoteen 2008 mennessä. Komissio pyrkii parhaansa mukaan parantamaan näiden kahden hankkeen välistä synergiaa. Lopullisena tavoitteena on, että nykyisten ja uusien tietojen keruu- ja analysointitekniikoiden tarjoamia mahdollisuuksia hyödynnettäisiin täydellisesti raportoinnin rationalisoimiseksi ja helpottamiseksi, ympäristöpolitiikkojen täytäntöönpanon edistämiseksi sekä ympäristönäkökohtien sisällyttämiseksi muihin politiikkoihin.

Riskinhallinta

Tieto tulee aina olemaan rajallista riippumatta siitä, kuinka paljon ponnisteluja sen kasvattamiseksi tehdään, koska tieteellistä asiantuntemusta ei ole riittävästi. Tiedon vajavaisuudella ei kuitenkaan voida oikeuttaa toimettomuutta. Riskinhallintaan on sovellettava lähestymistapaa, joka perustuu ennalta varautumisen periaatteeseen
, lähteellä torjumisen periaatteeseen ja saastuttaja maksaa ‑periaatteeseen. Ympäristövastuuta koskevalla direktiivillä varmistetaan, että mahdollisten ympäristöhaittojen korjaamiseen löytyy rahoitus. Tällaiseen lähestymistapaan kuuluu olennaisena osana riskien luonteen ja laadun tiedottaminen yleisölle. 

4.3.2. Tiedon saannin ja päätöksentekoon osallistumisen parantaminen

Varmistamalla, että yleisöllä on mahdollisuus saada ympäristötietoja, kasvatetaan hallituksen vastuuvelvollisuutta ja avoimuutta sekä parannetaan hallintoa. Parantamalla kansalaisten mahdollisuutta osallistua ympäristöä koskevaan päätöksentekoon taas varmistetaan, että kaikkia sidosryhmiä kuullaan, mikä parantaa politiikan tuloksia ja sen menestyksekästä täytäntöönpanoa. Ehdotetuilla toimenpiteillä voi olla vaikutuksia useisiin ryhmiin, ja siksi kuudennen ympäristöohjelman 10 artiklassa korostetaan, kuinka tärkeää on kuulla laajalti kaikkia sidosryhmiä päätöksentekoprosessin jokaisessa vaiheessa ja vahvistaa ympäristöalan kansalaisjärjestöjen osallistumista. Jälkimmäisen näkökohdan osalta komissio on käynnistänyt ohjelman
, jossa tuetaan ympäristöalan kansalaisjärjestöjä – myös liittymistä valmistelevissa maissa ja ehdokasmaissa – vuosina 2002–2006.

Yleisön ympäristötiedon saanti ja osallistuminen ympäristöä koskevaan päätöksentekoon tulee EU:ssa paranemaan entisestään, kun Århusin yleissopimus
 – joka kattaa myös muutoksenhaku- ja vireillepano-oikeuden ympäristöasioissa – pannaan täytäntöön. Århusin yleissopimusta voidaan pitää keinona demokratisoida ympäristöasioita ja luoda yhteyksiä kansalaisiin. Komissio hyväksyi lokakuussa 2003 ehdotuspaketin, jonka tavoitteena on Århusin yleissopimuksen ratifiointi.

5. Uudet jäsenvaltiot – laajentumisen erityishaasteet

Laajentumisneuvottelujen päättyminen, liittymissopimusten allekirjoittaminen Kyproksen, Latvian, Liettuan, Maltan, Puolan, Slovakian, Slovenian, Tšekin, Unkarin ja Viron kanssa sekä ratifiointiprosessin saattaminen päätökseen näissä maissa mahdollistavat EU:n historiallisen laajentumisen kymmenellä uudella jäsenvaltiolla vuonna 2004. 

Liittymistä valmistelevat maat ovat EU:n opastuksella ja seurannassa tehneet kuluneen vuosikymmenen aikana merkittäviä ponnisteluja ympäristön alalla. Yhdenmukaistaminen EU:n standardien kanssa alkaa lähestyä loppuaan – keskimäärin noin 80 prosenttia yhteisön säännöstöstä on saatettu osaksi kansallista lainsäädäntöä. Joillakin aloilla, kuten horisontaalisen lainsäädännön alalla, ilmansuojelu- ja jätesäädökset on saatettu lähes kokonaan osaksi kansallista lainsäädäntöä. Täytäntöönpanossa on samaan aikaan edistytty merkittävästi etenkin vahvistamalla hallinnollisia valmiuksia. 

Laajentumisen kynnyksellä liittymistä valmistelevat maat ovat enimmäkseen valmistautuneet kunnolla panemaan yhteisön säännöstön täytäntöön, kun ne liittyvät EU:hun. Marraskuussa 2003 annetuissa kattavissa seurantakertomuksissa,
 joissa käsitellään liittymistä valmistelevien maiden valmiutta EU:n jäsenyyteen, ei ole todettu vakavia huolenaiheita ympäristöalalla. Kertomuksissa kiinnitetään kuitenkin huomiota useisiin seikkoihin, joiden alalla liittymistä valmistelevien maiden on vielä tehostettava ponnistelujaan voidakseen täyttää jäsenyyden velvoitteet: suurin huolenaihe on useimpien maiden kohdalla vielä Natura 2000 -lainsäädännön täytäntöönpano ja joidenkin maiden kohdalla jätehuolto ja teollisuuden aiheuttama ympäristön pilaantuminen.

Romanian ja Bulgarian kanssa jatketaan liittymisneuvotteluja, vaikka neuvottelut ympäristöä koskevasta luvusta onkin saatu Bulgarian kanssa toistaiseksi päätökseen.
 Määräaikaiskertomuksissa, jotka komissio antoi samaan aikaan kuin liittymistä valmistelevia maita koskevat kattavat seurantakertomukset, todetaan, että Bulgaria on edistynyt hyvin lainsäädäntönsä saattamisessa yhteisön ympäristösäännöstön mukaiseksi ja että sen on jatkettava ja tehostettava täytäntöönpanoon liittyviä ponnisteluja, etenkin hallinnollisten valmiuksien vahvistamista. Romaniaa koskevassa kertomuksessa todetaan, että vaikka maa on säätänyt ympäristöalalla paljon lakeja, hallinnolliset valmiudet ja taloudelliset resurssit ovat tällä alalla vielä riittämättömät. 

Edellä mainitut ponnistelut alkavat tuottaa tulosta. Ympäristön tila on viime vuosina kohentunut liittymistä valmistelevissa maissa ja ehdokasmaissa, ja ilman ja veden pilaantuminen on vähentynyt merkittävästi.

Komissio pyrkii parhaansa mukaan vastaamaan liittymisen jälkeisiin ympäristöhaasteisiin, ja se asettaa etusijalle valmiuksien kehittämisen ja rahoittamisen niillä aloilla, joilla edistystä vielä kaivataan, sekä yhdentämisen, joka on jäänyt taka-alalle, kun huomio on kiinnittynyt kymmenen vuoden ajan lähes yksinomaan täytäntöönpanoon, ja jossa tilanne on huonontumassa.

5.1. Ympäristösäännöstön täytäntöönpano – institutionaalinen ulottuvuus

EU:hun liittyminen asettaa liittymistä valmistelevien maiden ympäristöhallinnoille entistä enemmän vaatimuksia ja tuo niille seurannan, tarkastusten, lupien myöntämisen ja raportoinnin alalla uusia tehtäviä, joihin niiden on valmistauduttava. Ympäristöviranomaisten vaikeudet riittävän rahoituksen ja henkilöstön saannissa, ja politiikan alojen välisen koordinoinnin pysyvä puute ovat valitettavasti haitanneet tähänastista edistystä.

Myönteisestä kehityksestä kertoo kuitenkin se, että suurin osa liittymistä valmistelevista maista antaa yhä enemmän henkilöresursseja ympäristölainsäädännön täytäntöönpanoon. Jäsenvaltioiden hallintojen kanssa on lisäksi perustettu kahdenvälisten ohjelmien puitteissa vaihto-ohjelmia, jotka on sisällytetty kumppanuushankkeisiin. Samanaikaisesti on vahvistettu tarkastuslaitoksia, perustettu ympäristökeskuksia ja laajennettu ilman- ja vedenlaadun seurantajärjestelmiä. Nämä toimenpiteet eivät kuitenkaan yksinään riitä.

Jäsenvaltioita pitäisi kannustaa jatkamaan teknistä apua ja kumppanuustoimintaa ehdokasmaiden kanssa liittymisen jälkeenkin. Siirtymäjärjestelystä voi olla apua tässä prosessissa. 

5.2. Ympäristösäännöstön täytäntöönpano – taloudellinen ulottuvuus

Taloudellinen haaste on yhtä merkittävä kuin institutionaalinen haaste. Kymmenen liittymistä valmistelevan maan mukautumisen suuria investointeja edellyttävään ympäristösäännöstöön arvioidaan maksavan noin 50–80 miljardia euroa. Summaan ei sisälly Bulgarian ja Romanian tarvitsema 30 miljardia euroa.
 Yhdyskuntajätevesien käsittelyä koskeva direktiivi edellyttää jo yksinään noin 15 miljardin euron investointeja. Pannakseen täytäntöön koko säännöstön uusien jäsenvaltioiden on käytettävä lähivuosina keskimäärin 2–3 prosenttia BKT:stä ympäristöön. Menot ovat kuitenkin nykyään yleensä kaukana tavoitteesta. 

Viime vuosina on saavutettu huomattavaa edistystä: 

· Ympäristöalan infrastruktuuria on kehitetty ja parannettu: vesihuollon piiriin kuuluvien määrä on kaksinkertaistunut 1990-luvun alun jälkeen, vaikka se onkin vielä kaukana EU:n keskiarvosta. Liittymistä edeltävillä Ispa-, Phare- ja Sapard-välineillä on tuettu vuodesta 2000 lähtien ympäristöinfrastruktuurin parantamista. 

· Useita suuria investointeja edellyttäviä säädöksiä varten on laadittu täytäntöönpanosuunnitelmia, joihin liittyy rahoitusstrategioita. 

· Useimmissa liittymistä valmistelevissa maissa on hyväksytty jätehuoltosuunnitelmia ja tehty ilmanlaadun arviointeja.

Tämä ei kuitenkaan riitä. Ympäristöalan rahoitus on liittymistä edeltävällä kaudella osoittautunut ongelmalliseksi etenkin vesi- ja yhdyskuntajätevesihuollon aloilla, mikä on johtunut monissa maissa ensisijaisesti hallinnollisista puutteista. On äärimmäisen tärkeää varmistaa, että EU:n lainsäädännön tehokkaaseen täytäntöönpanoon on riittävästi varoja. Samalla on vahvistettava institutionaalisia valmiuksia, jotta varmistetaan, että ympäristöalan infrastruktuurin rahoittamiseen tarkoitetut varat käytetään tehokkaasti.

Tätä taustaa vasten toimissa pitäisi ensisijaisesti keskittyä seuraaviin: 

· On varmistettava, että rakenne- ja koheesiorahastot sekä maaseudun kehittämisohjelmat auttavat uusia jäsenvaltioita, jotta nämä noudattaisivat yhteisön säännöstöä täysimääräisesti neuvoteltujen siirtymäkausien loppuun mennessä, ja etenkin suuria investointeja edellyttävien jätehuolto-, vesihuolto- ja yhdyskuntajätevesidirektiivejä.

· Meneillään olevalla kaudella on varmistettava, että huomattava osa pääasiallisista rakennerahastoista käytetään ympäristöalan infrastruktuurien ja valmiuksien kehittämisen rahoittamiseen.

· On varmistettava, että EU:n tukirahoitus helpottaa rahoituksen saamista muista lähteistä, joita ovat muun muassa Euroopan Investointipankki (EIP), kahdenväliset avustukset ja luottojärjestelyt, liikepankkien myöntämät lainat, suorat ulkomaiset sijoitukset sekä kuluttajilta kerättävistä maksuista ja veroista saatavat tulot.

· Liittymistä valmistelevia maita on kannustettava varmistamaan, että kansallisissa talousarvioissa varataan riittävästi varoja täytäntöönpanoon. Tavoitteiden sitova luonne ja sellaisten direktiivien selkeät määräajat, joiden osalta on myönnetty siirtymäkausi (ja joiden osalta on suunniteltu yksityiskohtainen täytäntöönpano ja rahoitusstrategiat) edellyttävät, että täytäntöönpanoon on kansallisella tasolla varattava riittävät taloudelliset resurssit ja henkilöresurssit. 

5.3. Yhdentymisen edistäminen 

Yhdentymistä on hidastanut yleinen resurssipula ja se, että ympäristöalan päättäjät ovat asettaneet liittymistä valmistelevissa maissa painopisteekseen säännöstöön mukautumisen. Ponnisteluja on tehostettava yhdentymisen alalla liittymisen jälkeen.

Liittymistä valmisteleviin maihin lähivuosiksi ennustettu talouskasvu tulee kasvattamaan tasaisesti liikenteen ja sähkön kysyntää, mikä saattaa vaarantaa joidenkin niistä saavutukset ilmastonmuutoksen alalla. Liittymistä valmistelevat maat ovat pääasiallisesti 1990-luvun alkupuoliskolla tapahtuneen talouden taantuman ja toteutettujen rakenneuudistusten ansiosta saavuttamassa nopeasti Kioton tavoitteita. Kasvihuonekaasujen kokonaispäästöt vähenivät näissä maissa 32 prosenttia vuosina 1990–1999.
 Liittymistä valmistelevien maiden pitkän aikavälin infrastruktuuri-investointien on oltava kestäviä, jotta varmistettaisiin, etteivät kasvihuonekaasupäästöt kasva talouskasvun myötä. . 

Ilmastonmuutospolitiikkojen huomioimista rakennerahastoissa, joista monet liikenne- ja energiainvestoinnit tullaan rahoittamaan, on siis pidettävä ensisijaisen tärkeänä Kioton jälkeisten pitkän aikavälin näkymien kannalta. Myös liikenne- ja energia-alojen yhdentymiseen on kiinnitettävä erityistä huomiota:

Liikenne: Liittymistä valmistelevat maat suoriutuvat huomattavasti paremmin kuin EU:n jäsenvaltiot liikennemuotojen välisen jakautuman, liikenteen energiankulutuksen ja typpioksidipäästöjen alalla. Indikaattorit ovat kuitenkin alkaneet kääntyä väärään suuntaan, kun rahdin rautatieliikenne on vähentynyt, moottoriteiden pituus on kasvanut 62 prosenttia ja auton omistajien määrä on kasvanut 73 prosenttia. 
Yhteisön rahoitusavussa, etenkin liikenneohjelmissa, pitäisikin asettaa etusijalle kestävät liikennehankkeet ja etenkin kaupunkien joukkoliikennejärjestelmien uudistaminen, jossa liittymistä valmistelevat maat ovat jääneet muista jälkeen, ja liikennemuotosiirtymä.

Energia: Energiatehokkuus on parantunut liittymistä valmistelevissa maissa myönteisten toimenpiteiden mutta myös talouden rakenneuudistuksen ansiosta. Se on kuitenkin yhä selkeästi EU:n 15 jäsenvaltion keskiarvon alapuolella, ja energiankulutus tuotantoyksikköä kohti on yhä paljon korkeampi kuin 15 jäsenvaltion EU:ssa. 

Sähköntuotannon ja liike-elämän alalla tehtävien investointien yhteydessä on hyödynnettävä täydellisesti nykyisiä energiansäästöön liittyviä kaikkia hyödyttäviä ratkaisuja. Näillä aloilla myönnettävässä yhteisön tuessa pitäisi aina, kun se on mahdollista, ottaa huomioon mahdollisuus energiansäästöön. 

Uusiutuvien energialähteiden alalla liittymistä valmistelevat maat ovat asettaneet uusiutuvista energialähteistä tuotettua sähköä koskevan direktiivin
 mukaisia tavoitteita. Uusiutuvista energialähteistä tuotetun sähkön tavoite vuodeksi 2010 on nyt 25 jäsenvaltion EU:lla 21 prosenttia, kun 15 jäsenvaltion EU:lla se oli 22 prosenttia. 

6. Kansainvälinen ulottuvuus

Ympäristö ei tunne rajoja, joten yksittäiset valtiot tai alueet eivät voi yksin edistää kestävän kehityksen ympäristöpilaria. EU onkin sitoutunut edistämään ympäristönsuojelua alueensa ulkopuolella.
 Kansainvälisissä puitteissa toteutettavan ympäristönsuojelun haasteet edellyttävät erityisiä vastauksia, joita EU on kehittämässä.

6.1. Ympäristöpolitiikan kansainväliset haasteet 

EU:lla on neljä pääasiallista haastetta maailmanlaajuisen kestävän kehityksen ohjelman edistämisessä:

Monikansallisten ja monenvälisten ratkaisujen etsiminen ympäristöongelmiin .
Useimmat tärkeimmistä ympäristöalan haasteista ovat kansainvälisiä, joten niihin voidaan vastata tehokkaasti vain monenvälisen ja monikansallisen lähestymistavan kautta. Ympäristöalan kansainvälisen yhteistyön edistäminen kahdenvälisellä ja monenvälisellä tasolla, lyhyen aikavälin taloudellisen ja poliittisen paineen alla ja aikana, jolloin houkutus yksipuolisiin toimiin on suuri, on haastava tehtävä. 

EU:n ulkopuolisten maiden ympäristölle aiheutuvien kielteisten sivuvaikutusten hillitseminen

Monilla EU:n sisäisistä politiikoista – etenkin maatalous- ja kalastuspolitiikoilla – on sivuvaikutuksia EU:n ulkopuolisiin maihin, usein kehitysmaihin. Lisäksi Euroopan tuotanto- ja kulutussuuntaukset vaikuttavat EU:n ulkopuolisten maiden ympäristöön ja maailmanlaajuisiin ympäristöongelmiin. Vaikkei sitovia todisteita olekaan siitä, että tiukat ympäristöstandardit saattavat johtaa saastuttavan teollisuuden siirtymiseen köyhiin maihin, joissa standardit eivät ole yhtä tiukat, siitä ollaan huolestuneita. EU:n ulkopuolisten maiden teollistumista ja talouskehitystä on tuettava, mutta EU:n on varmistettava, etteivät nämä maat joudu tuolloin maksamaan EU:n sosiaalisia kustannuksia ja ympäristökustannuksia. Kustannusten siirtymistä voidaan lieventää muun muassa siirtämällä puhdasta teknologiaa esimerkiksi käyttämällä Kioton joustomekanismeja. 
Köyhyyden ja ympäristön pilaantumisen välisen kytköksen purkaminen

Maailmassa on nykyään 1,2 miljardia ihmistä, jotka elävät alle dollarilla päivässä. Näin korkea köyhyysaste ja kamppailu eloonjäämiseksi eivät jätä mahdollisuuksia investoida ympäristönsuojeluun. . Paikallisten luonnonvarojen kestävä hoito on kuitenkin välttämätöntä kehitysmaille, koska niistä monen talous nojaa voimakkaasti luonnonvaroihin. Köyhyys ja ympäristön pilaantuminen ovat erottamattomasti kytköksissä toisiinsa, ja siksi tarvitaankin kansainvälisiä ponnisteluja, jotta ympäristönsuojelulle ja kestävälle kehitykselle voitaisiin luoda edellytykset vähentämällä köyhyyttä.

Ympäristön ja turvallisuuden välisen suhteen tarkasteleminen

Ympäristö- ja turvallisuusnäkökohtien välillä on voimakas yhteys. Voimavarojen niukkuus voi aiheuttaa konflikteja, mistä ovat osoituksena vesivaroista joissakin maailmankolkissa toistuvasti käytävät kiistat. Konflikteista voi lisäksi seurata merkittävää ympäristön pilaantumista, joka voi haitata taloudellista ja sosiaalista kehitystä, synnyttää muuttovirtoja ja siten pahentaa kansallisia ja alueellisia jännitteitä. Matalan profiilin ympäristönäkökohtien avulla voidaan sen sijaan edistää yhteistyötä ja kasvattaa luottamusta naapurimaiden välillä.

Ympäristön ja turvallisuuden välisiä kytköksiä on tutkittava järjestelmällisesti. Tämä edellyttää, että turvallisuusnäkökohdat otetaan huomioon ympäristöpolitiikkojen toteutuksessa. Samaten ulkoisten politiikkojen laadinnassa on otettava kunnolla huomioon ympäristönäkökohdat. 

6.2. EU:n vastaukset

Vastatakseen tehokkaasti edellä mainittuihin haasteisiin EU on asettanut etusijalle seuraavat neljä suuntaviivaa. 

6.2.1. Kestävän kehityksen asettaminen kansainvälisen yhteistyön ytimeen 

EU uskoo, että monenvälinen ja monikansallinen lähestymistapa on ainoa tehokas keino käsitellä maailmanlaajuisia ympäristöongelmia, ja niinpä se onkin ollut viime vuosina johtoasemassa kansainvälisen ympäristöyhteistyön kehittämisessä edistämisessä. Tätä kuvastaa sekä EU:n sitoutuminen monenvälisiin ympäristöalan prosesseihin ja sen johtoasema niissä että EU:n ympäristöasioista käymä aktiivinen yhteydenpito kumppaneidensa kanssa. Nyt kun useimmat tarpeellisista kansainvälisistä sopimuksista on tehty, on varmistettava, että ne pannaan tehokkaasti täytäntöön teollisuus- ja kehitysmaissa.

EU:n johtoasema Johannesburgin kestävän kehityksen huippukokouksessa 

Johannesburgin huippukokouksen menestyksekäs lopputulos on pitkälti EU:n päättäväisyyden ja johtoaseman ansiota. Johannesburgin täytäntöönpanosuunnitelmassa asetetaan uusia tavoitteita tärkeillä aloilla, kuten sanitaation, biologisen monimuotoisuuden suojelun, kalakantojen suojelun, ja kemikaalien sääntelyn aloilla, mutta sen lisäksi siinä luodaan yli 200 vapaaehtoista kumppanuutta kestävän kehityksen edistämiseksi, muun muassa kaksi tärkeää EU:n kumppanuutta veden ja energian aloilla. Kaikki maat, teollisuusmaiden johdolla, ovat myös sitoutuneet muuttamaan kestämättömiä tuotanto- ja kulutustapoja talouskasvun ja ympäristön pilaantumisen välisen yhteyden katkaisemiseksi. .

EU aikoo vakaasti saada Johannesburgin täytäntöönpanosuunnitelmasta konkreettisia tuloksia. Tärkeimpänä välineenä siinä on EU:n kestävän kehityksen strategia. Vuodeksi 2004 suunniteltu kestävän kehityksen strategian tarkistaminen tarjoaa tilaisuuden yhdentää entisestään sisäistä ja kansainvälistä ulottuvuutta.

Konkreettisten toimien osalta avainasemassa on EU:n vesialoitteen – joka on herättänyt suuria odotuksia etenkin Afrikassa – kehittäminen, jossa ehdotetun EU:n vesirahaston perustaminen on keskeisessä asemassa. Yhtä tärkeää on, että uusiutuville energialähteille asetetaan tavoitteita EU:n ponnistelujen tuloksena perustetun Johannesburgin uusiutuvien energialähteiden koalition (JREC) kautta, ja että köyhyyden poistamista ja kestävää kehitystä tukeva EU:n energia-aloite pannaan tehokkaasti täytäntöön. Kesäkuussa 2004 järjestettävä, uusiutuvia energialähteitä koskeva maailmankonferenssi tarjoaa tilaisuuden esitellä näitä aloitteita ja saavuttaa niissä edistystä. 

Ympäristönäkökohtien käsitteleminen kumppaneiden kanssa 

EU:n nopeasti lähestyvä laajentuminen tuo EU:hun kymmenen uutta jäsenvaltiota vuonna 2004, mutta se tuo myös uusia naapureita idässä ja lähentää Kyproksen ja Maltan liittymisen myötä suhteita Välimeren eteläiseen rannikkoon. Tämä johtaa EU:n strategisten etujen ennennäkemättömään laajentumiseen. Tässä yhteydessä suhteiden parantaminen Länsi-Balkanin maihin, Venäjään ja uusiin itsenäisiin valtioihin sekä Välimeren alueen maihin on ratkaisevan tärkeää, myös ympäristön alalla, kestävän kehityksen edistämiseksi Laajempi Eurooppa ‑aloitteeseen osallistuvissa maissa.
 Komission on tarkoitus hyväksyä kyseisen aloitteen yhteydessä Laajempi Eurooppa ‑paketti, johon sisältyvät strategia-asiakirja, toimintasuunnitelma ja maakohtaiset selvitykset, jotka kattavat ympäristönäkökohdat.

EU on sitoutunut edistämään ympäristön alalla tehtävää yhteistyötä laajentuneen eurooppalaisen alueen ulkopuolella sijaitsevien tärkeiden kumppaneiden kanssa, olipa kyse kehitys- tai teollisuusmaista, ja yhteistyötä tehdäänkin jo useiden maiden kanssa. 

Maailman suurimpina talousmahteina EU:n ja Yhdysvaltojen pitäisi toimia johtoasemassa kestävän kehityksen ohjelmassa ja sitoutua siihen. Aiemmin toteutetut yhteiset toimet ovat tuottaneet merkittäviä tuloksia, joista on esimerkkinä Keski- ja Itä-Euroopan alueellisen ympäristökeskuksen perustaminen. EU on sitoutunut voimakkaasti pitämään Yhdysvaltoihin tiiviisti yhteyttä kahdenvälisellä ja monenvälisellä tasolla yhteistyön syventämiseksi. 

6.2.2. Politiikan johdonmukaisuuden parantaminen

EU:n uskottavuus ja tehokkuus kestävän kehityksen edistämisessä kansainvälisellä tasolla riippuu muun muassa sen kyvystä turvata sisäisten ja ulkoisten toimiensa välinen johdonmukaisuus ja sisällyttää ympäristönäkökohdat omiin ulkoisiin politiikkoihinsa. 
EU:n sisäisten ja ulkoisten politiikkojen välisen johdonmukaisuuden varmistaminen 

Johannesburgissa tunnustettiin, että sisäpolitiikoilla on muihin maihin sivuvaikutuksia, joihin on puututtava kiireisesti. EU ja muut teollisuusmaat sitoutuivat tässä yhteydessä kehittämään kymmenvuotisen kestävän tuotannon ja kulutuksen puiteohjelman.

EU:n ympäristövaikutusten vähentämiseksi on ratkaisevan tärkeää, että EU:n sisäisten ja ulkoisten politiikkojen välinen johdonmukaisuus varmistetaan etenkin kalastuksen ja maatalouden alalla. Johannesburgissa tehdyt sitoumukset on sisällytettävä sisäisiin politiikkoihin, jos EU haluaa täyttää kansainväliset velvoitteensa.

Ympäristönäkökohtien sisällyttäminen EU:n ulkoisiin politiikkoihin 

Ympäristönäkökohtia ollaan sisällyttämässä kehitysyhteistyö-, ulko- ja kauppapolitiikkoihin kehitysyhteistyötä käsittelevän neuvoston vuonna 2001 ja yleisten asioiden neuvoston vuonna 2002 hyväksymien ympäristönäkökohtien huomioon ottamista koskevien strategioiden mukaisesti. Ponnisteluja on jatkettava, eivätkä ne – kuten muutkaan Cardiffissa sovitut strategiat – saa jäädä yksittäisiksi teoiksi vaan niiden on kuvattava todellista sitoutumista tavoitteiden saavuttamiseen pysyvien prosessien kautta.

Strategian täytäntöönpanossa on pidettävä mielessä kaksi tavoitetta: kehitysyhteistyön ja ympäristöalan tavoitteiden välisten synergioiden edistäminen erityisesti kehitysmaissa toteutettavien kestävän kehityksen huippukokouksen jatkotoimien yhteydessä; ja sen varmistaminen, että kaikkien kehitysyhteistyöohjelmien ympäristövaikutusten arviointiin on olemassa asianmukaiset menettelyt. Ympäristöpolitiikkojen laadinnan yhteydessä on vastavuoroisesti varmistettava, että kehitysmaille aiheutuvat seuraukset otetaan asianmukaisesti huomioon.

Kauppapolitiikan alalla hiotaan yhä vuonna 1999 kehitettyä kestävään kehitykseen kohdistuvien vaikutusten arviointia (SIA), jonka tarkoituksena on tiedottaa kauppaneuvottelijoille kauppasopimuksen mahdollisista seurauksista yhteiskunnalle, ympäristölle ja taloudelle. Tavoitteena on ottaa SIA:n tulokset mahdollisuuksien mukaan huomioon kauppaneuvotteluissa ja suunnitella tarvittaessa mahdollisia täydentäviä rinnakkaistoimenpiteitä, joilla myönteisiä vaikutuksia voidaan kasvattaa samalla kun kielteisiä vaikutuksia vähennetään.
 EU pyrkii lisäksi käsittelemään kestävää kehitystä kahdenvälisissä ja alueellisissa kauppaneuvotteluissa.

6.2.3. Maailmanlaajuisen kestävän kehityksen edellytysten edistäminen 

EU on sitoutunut täyttämään Johannesburgin täytäntöönpanosuunnitelman tavoitteet, sillä suunnitelma edistää olennaisesti köyhyyden lieventämisen ohjelmaa. EU aikoo myös olla jatkossakin johtoasemassa niiden meneillään olevien monenvälisten ponnistelujen edistämisessä, joilla pyritään varmistamaan, että maailmanlaajuisen kehityksen edut jakautuvat laajasti ja että köyhyyttä lievitetään, sekä kasvattamaan kestävään kehitykseen kehitysmaissa käytössä olevia resursseja. EU:n näkemyksen mukaan Johannesburgin täytäntöönpanosuunnitelma, Monterreyn kehitysrahoituskonferenssissa (2002) sovitut julkisen kehitysavun sitoumukset ja Dohan kehitysohjelman (2001) mukaiset WTO:n neuvottelut muodostavat kolme toisiaan täydentävää pilaria, joita tarvitaan kestävän kehityksen saavuttamiseksi maailmanlaajuisella tasolla.
Tässä yhteydessä on ryhdyttävä konkreettisiin toimiin, jotta Monterreyssä sovitut julkisen kehitysavun entistä korkeammat määrät saadaan käyttöön ja siten edistetään vuosituhannen kehitystavoitteeksi asetettua köyhyydessä elävien henkilöiden määrän puolittamista vuoteen 2015 mennessä. Dohan kehitysohjelman pohjalta WTO:ssa parhaillaan käytävät neuvottelut on pyrittävä saamaan nopeasti päätökseen, vaikka Cancunissa järjestetyn viidennen WTO:n ministerikokouksen tulokset olivatkin masentavia. Kestävän kehityksen agenda toimii tarpeellisena tasapainottavana tekijänä, jota ilman WTO:n tukema vapaakauppajärjestelmä ei voi edistää maailmanlaajuisen kehityksen etujen tasapuolista jakautumista. Tässä yhteydessä on tuettava asianmukaisia tukitoimenpiteitä, eli yritysten vastuun, kestävän ja oikeudenmukaisen kaupan sekä kestävän kehityksen mukaisten vientiluottojen kehittämistä.
EU aikoo pysyä keskeisessä asemassa monenvälisten ympäristösopimusten – etenkin Kioton pöytäkirjan mutta muidenkin, kuten biologista monimuotoisuutta koskevan yleissopimuksen
 – edistämisessä ja sellaisten uusien rahoituskeinojen etsimisessä, joilla voidaan helpottaa tärkeimpien monenvälisten ympäristösopimusten täytäntöönpanoa ja ympäristönsuojelua kehitysmaissa. EU aikoo myös jatkossakin tukea aktiivisesti Yhdistyneiden Kansakuntien ympäristöohjelman (UNEP) vahvistamista niin taloudellisesti kuin institutionaalisestikin maailmanlaajuisen ympäristöhallinnon vahvistamiseksi.
6.2.4. EU:n äänen vahvistaminen kansainvälisessä ympäristöasioita koskevassa keskustelussa

Ympäristöalaa koskevalle diplomatialle on luotava entistä paremmat puitteet EU:ssa, koska maailmanlaajuiset ympäristöongelmat on tiedostettu yhä paremmin viime vuosikymmeninä, mikä on johtanut lukuisiin monenvälisiin ympäristösopimuksiin, ja koska ympäristö- ja turvallisuusnäkökohtien välillä on paljon kytköksiä. Euroopan turvallisuusstrategia, joka on tarkoitus hyväksyä joulukuun Eurooppa-neuvostossa, tarjoaa tilaisuuden saavuttaa edistystä käsittelemällä yhteisiä ympäristö- ja turvallisuushuolia. 

Euroopan valtioiden ja hallitusten päämiehet kannattivat Thessalonikin Eurooppa-neuvostossa puheenjohtajavaltio Kreikan ehdotusta sellaisen "asiantuntijaverkoston" perustamista, joka johtaisi Euroopan vihreän diplomatian aloitetta.
 Aloitteen, joka toteutetaan ensimmäisessä vaiheessa verkoston muodossa, tavoitteena on antaa valituille asiantuntijoille tai diplomaateille mahdollisuus olla säännöllisesti yhteydessä toisiinsa ympäristöä ja kestävää kehitystä koskevien tietojen ja ajatusten vaihtamiseksi kahdenvälisissä ja monenvälisissä neuvotteluissa. Tämä on merkittävä edistysaskel yleisten asioiden neuvoston ympäristönäkökohtien huomioon ottamista koskevan strategian täytäntöönpanossa, ja se voi tarjota hyvän keinon parantaa EU:n painoarvoa ja vaikutusvaltaa kansainvälisissä ympäristöneuvotteluissa. . Komissio tarkasteleekin aloitteen tarjoamia mahdollisuuksia samoin kuin sen vaikutuksia ja mahdollisia yhtymäkohtia nykyisiin koordinointimekanismeihin.

7. Näkymät vuodeksi 2004

Katsauksessa on esitetty, että ympäristön tilaa EU:ssa ja kansainvälisellä tasolla parantavia uudistuksia on nopeutettava etenkin katkaisemalla ympäristön pilaantumisen ja talouskasvun välinen yhteys kuudennessa ympäristöohjelmassa ja EU:n kestävän kehityksen strategiassa asetettujen tavoitteiden mukaisesti. 

Katsauksen päätelmissä todetaan, että ponnisteluja on lisättävä EU:n ympäristöä ja kestävää kehitystä koskevien sitoumusten täyttämiseksi. Ponnisteluissa on keskityttävä voimassa olevan ympäristölainsäädännön nopeaan täytäntöönpanoon, politiikkojen johdonmukaisuuden ja yhtenäisyyden parantamiseen, kestävän kehityksen edistämiseen niin EU:n sisällä kuin maailmanlaajuisesti, laajentumisen toteutumiseen menestyksekkäästi sekä hyvän pohjan luomiseen tuleville ympäristöpolitiikoille. 

Keväällä 2003 kokoontunut Eurooppa-neuvosto totesi seuraavaa: "Taloudellinen ja sosiaalinen kehitys ei voi olla pitkällä aikavälillä kestävää, ellei ympäristöön kohdistuvien paineiden lieventämiseksi ja luonnonvarojen säilyttämiseksi toteuteta toimia Göteborgissa määritellyn kokonaisvaltaisen kestävän kehityksen strategian mukaisesti. Toimiin on kuuluttava ympäristön tilan heikkenemisen ja luonnonvarojen käytön sekä talouskasvun välisen yhteyden purkaminen."
 

Haasteena onkin sellaisten tasapainoisten politiikkojen kehittäminen, joilla tuetaan kasvua ja työllisyyttä mutta samalla suojellaan luontoa ja kansanterveyttä yhä voimakkaammilta paineilta ja uhkilta siten, että meidän ja tulevien sukupolvien elämänlaatu säilyy korkeana. 

(1) Täytäntöönpano

EU:n nykyisen ympäristölainsäädännön ja muiden alojen ympäristön kannalta merkityksellisen lainsäädännön täytäntöönpano on avain ympäristön tilan parantamiseen. Ponnisteluja tämän tavoitteen saavuttamiseksi pitäisi jatkaa ja uuden lainsäädännön suunnittelussa pitäisi asettaa entistäkin enemmän painoa toimivuudelle. 

Komissio aikoo laajentumisen yhteydessä asettaa etusijalle sen varmistamisen, että liittymissopimuksissa ympäristösäännöstön täytäntöönpanolle sovittujen siirtymäkausien edellyttämiin investointeihin on asianmukainen rahoitus. 

Jotta lainsäädäntö johtaisi konkreettisiin tuloksiin ympäristöalalla, on tärkeää, että jäsenvaltiot

•
saattavat valmiiksi päästökauppaa koskevan direktiivin mukaiset kansalliset jakosuunnitelmat, jotka on esitettävä komissiolle maaliskuuhun 2004 mennessä, sekä voimistavat ponnistelujaan Kioton pöytäkirjan mukaisten taakanjakotavoitteiden täyttämiseksi kehittämällä ja toteuttamalla kansallisia ilmastonmuutosstrategioita;

•
saattavat EU:n bioteknologiaa koskevan sääntelyjärjestelmän osaksi kansallista lainsäädäntöä ja panevat sen täytäntöön, jotta jäsenvaltiot varmistaisivat asianmukaisen terveyden- ja ympäristönsuojelun tason samalla, kun ne edistävät innovaatiota ja turvaavat EU:n teollisuuden kilpailukyvyn;

•
saattavat jätteitä koskevan lainsäädännön kokonaisuudessaan osaksi kansallista lainsäädäntöä ja soveltavat sitä ja siten vähentävät jätteiden käsittelyä;

•
toteuttavat kaikki tarpeelliset toimenpiteet, jotta jäsenvaltiot voivat panna vesipuitedirektiivin nopeasti täytäntöön yhteisen täytäntöönpanostrategian mukaisesti, samoin kuin muut vesipolitiikkaa koskevat direktiivit, joilla vesivaroja suojellaan asianmukaisesti.

(2) Ympäristönäkökohtien huomioon ottaminen

Pelkällä ympäristöpolitiikalla ei voida kääntää suuntauksia sellaisilla politiikan aloilla, joilla ympäristöpaineet ovat erityisen kovat. Ympäristönsuojeluvaatimusten sisällyttämistä kaikkiin yhteisön politiikkoihin pitäisikin edistää. Etenkin seuraavat seikat ovat tärkeitä:

•
Erilaisten liikennemuotojen ympäristökustannukset pitäisi siirtää nykyistä paremmin käyttäjiltä perittäviin maksuihin, jotta ne sisällytettäisiin kokonaisuudessaan hintoihin. Liikenneinfrastruktuurin hinnoittelun on asteittaisen lähestymistavan kautta heijastettava nykyistä paremmin ulkoisia kustannuksia, ja ne on sisällytettävä siihen.

•
Ympäristönäkökohdat on kesäkuussa 2003 päätetyn YMP:n uudistuksen mukaisesti sisällytettävä nykyistä paremmin maatalouspolitiikkaan kestävän kehityksen huippukokouksessa ja kuudennessa ympäristöohjelmassa asetettujen tavoitteiden saavuttamiseksi. Tätä varten

· yhteisten markkinajärjestelyjen uudistamista on jatkettava tuottajatuen irrottamiseksi tuotantotuesta ottamalla käyttöön tilatukijärjestelmä,

· maaseudun kehittämissuunnitelmien väliarviointi tarjoaa tilaisuuden vahvistaa maaseudun kehittämissuunnitelmien osuutta ympäristöpolitiikan tavoitteiden saavuttamisessa etenkin ilmastonmuutoksen ja Natura 2000 -kohteiden suojelun osalta.

•
Ympäristönäkökohtien sisällyttämistä kalastuspolitiikkaan on jatkettava yhteisen kalastuspolitiikan tuoreen uudistuksen pohjalta siten kuin komission toimintasuunnitelmassa ympäristönsuojelua koskevien vaatimusten sisällyttämiseksi yhteiseen kalastuspolitiikkaan
 esitetään.

•
Ympäristöpolitiikan tavoitteita on edistettävä koheesiopolitiikan kautta.

Näiden ponnistelujen ohessa pitäisi vauhdittaa ympäristönäkökohtien huomioon ottamista. Erityisen tärkeää olisi:

· kehittää yhdentämistä kuvaavia indikaattoreita liikenteen (TERM), maatalouden (IRENA) ja energian (ERM) alalla parhaillaan tehtävän työn pohjalta

· asettaa alakohtaisia talouskasvun ja ympäristövaikutusten välisen yhteyden purkamista koskevia tavoitteita, joita vasten kestävän kehityksen alalla tapahtuvaa edistystä voitaisiin mitata 

· sisällyttää neuvoston ympäristöstrategioihin päivitys- ja tarkistusmekanismeja, joilla voidaan varmistaa, että tavoitteet ilmenevät näkyvinä toimina.

Komissio aikoo suorittaa maaliskuussa 2003 kokoontuneen Eurooppa-neuvoston päätelmien
 mukaisesti ympäristönäkökohtien huomioon ottamista koskevan vuosikatselmuksen. 

(3) Kestävän kehityksen ympäristöulottuvuus

•
Toteutetaan kaikki tarpeelliset toimenpiteet voimakkaan talouskasvun ja sosiaalisen yhteenkuuluvuuden saavuttamiseksi EU:ssa samalla, kun varmistetaan talouskasvun ja ja ympäristön pilaantumisen välisen yhteyden katkaiseminen.

•
Edistetään EU:n ja jäsenvaltioiden ympäristöpolitiikkojen lähentämista. Komissio aikoo tätä varten tukea jäsenvaltioiden välisiä vertailuanalyysejä ja vertaisarviointeja sekä kansallisten kestävän kehityksen strategioiden ympäristöulottuvuutta koskevien hyvien toimintatapojen määrittelyä ja vaihtoa.

•
Tärkeimpien ympäristöä ja kestävää kehitystä kuvaavien indikaattoreiden kehittämistä on jatkettava Eurostatin perustaman työryhmän työn pohjalta ja tiiviissä yhteistyössä jäsenvaltioiden ja Euroopan ympäristökeskuksen kanssa.

•
Vuodeksi 2004 suunniteltu kestävän kehityksen strategian tarkistaminen tarjoaa tilaisuuden arvioida tähänastista edistymistä, tarkastella EU:n ja jäsenvaltioiden kestävän kehityksen strategioiden välisiä kytköksiä ja yksilöidä uudistuksen nopeuttamiseksi tarvittavia ensisijaisia toimia. Se myös auttaa selkiyttämään Göteborgissa, Lissabonissa ja Cardiffissa sovittujen tavoitteiden välisiä yhteyksiä ja yhdentämään strategian sisäisiä ja ulkoisia pilareita.

•
Vuoden 2003 loppuun mennessä valmistuvan ympäristöteknologian toimintasuunnitelman osalta pitäisi ehdottaa konkreettisia toimenpiteitä EU:n ja jäsenvaltioiden tasolla. Komissio aikoo myös yhdessä Euroopan investointipankkiryhmän kanssa kehittää sopivia välineitä tukeakseen ympäristötekniikkaan tehtäviä pääomasijoituksia.

•
Ympäristölainsäädäntöä nykyaikaistetaan käyttämällä yhä enemmän aina, kun se on tarkoituksenmukaista, markkinaehtoisia välineitä ympäristönsuojelun edistämiseksi, kuten talouspolitiikan yleislinjoissa vuodesta 2001 lähtien on suositeltu. Vuonna 2004 valmistuvassa tiedonannossa markkinaehtoisten välineiden käytöstä sisämarkkinoilla ympäristöpolitiikan alalla selvennetään lisäksi EU:ssa hiljattain käyttöön otettujen uusien välineiden, kuten päästökaupan, energiaverotuksen ja kansallisten ympäristötukien suuntaviivojen, välisiä suhteita.

•
Neuvoston on hyväksyttävä nopeasti komission ehdotus uudeksi kemikaalipolitiikaksi, jotta REACH-järjestelmää voitaisiin alkaa soveltaa mahdollisimman pian. 

•
Ympäristövastuuta koskeva direktiivi pitäisi vahvistaa nopeasti, jotta EU:hun saataisiin saastuttaja maksaa ‑periaatteeseen perustuva ympäristövastuun kehys.

(4) Kansainvälinen ulottuvuus

Kestävän kehityksen huippukokouksessa käynnistettyjen EU:n aloitteiden nopean ja menestyksekkään täytäntöönpanon varmistamiseksi EU:n on 

•
edistettävä EU:n vesialoitetta toteuttamalla konkreettisia toimia kaikkien tärkeimpien sidosryhmien kanssa. Aloite saisi merkittävästi vauhtia, jos neuvosto hyväksyisi komission ehdottaman ylimääräisen miljardin euron vesirahaston AKT-maille; 

•
otettava johtoasema Bonnissa kesäkuussa 2004 pidettävän uusiutuvia energialähteitä koskevan maailmankonferenssin valmisteluissa; 

•
edistettävä köyhyyden poistamista ja kestävää kehitystä tukevaa EU:n energia-aloitetta sekä Johannesburgin uusiutuvien energialähteiden koalition työtä etenkin sopimalla uusiutuvia energialähteitä koskevia tavoitteita.

LIITE

Ympäristön tilan suuntauksia yksityiskohtaisesti kuvaavia faktoja ja kaavioita

Lisätietoja päästökauppaa koskevasta direktiivistä 

Direktiivissä säädetään, että sähkön- ja lämmöntuotannon sekä energiaintensiivisen teollisuuden päästökaupassa alkaa vuonna 2005 käyttöönottovaihe, joka ennakoi Kioton pöytäkirjan mukaisesti vuonna 2008 alkavaa kansainvälistä päästökauppaa. Komissio arvioi järjestelyn laajuutta vuosina 2004 ja 2006 ja harkitsee sen laajentamista muihin aloihin, kuten liikenteeseen, kemikaaleihin tai alumiiniin. 

Jäsenvaltiot ja liittymistä valmistelevat maat ovat kovaa vauhtia panemassa direktiiviä täytäntöön. Hallitusten on laadittava kevääseen 2004 mennessä kansalliset jakosuunnitelmat, joissa ne esittävät menetelmät, joiden mukaan ne asettavat kasvihuonekaasujen raja-arvot, ja päästöoikeuksien määrän kunkin direktiivissä tarkoitetun laitoksen osalta.

Komissio laatii myöhemmin suuntaviivat yritysten tasolla tehtävälle päästöjen seurannalle ja raportoinnille. Myös asetusta standardoidusta ja turvatusta rekisteristä, johon kirjataan kaupattavien päästöoikeuksien myöntämiset, siirrot ja peruutukset, ollaan suunnittelemassa. 

Päästökauppaa koskevaa direktiiviä täydennettiin kesäkuussa 2003 uudella komission ehdotuksella, jolla on tarkoitus sallia eurooppalaisten yritysten toteuttaa päästöjen vähentämishankkeita maailmanlaajuisesti ja muuntaa hyvitykset päästöoikeuksiksi EU:n päästökauppajärjestelyn mukaisesti (ehdotus Euroopan parlamentin ja neuvoston direktiiviksi kasvihuonekaasujen päästöoikeuksien kaupan järjestelmän toteuttamisesta yhteisössä annetun direktiivin muuttamisesta Kioton pöytäkirjan hankemekanismien osalta, KOM(2003) 403 lopullinen, 23. heinäkuuta 2003). 

Ehdotus perustuu Kioton pöytäkirjassa suunniteltuihin joustaviin markkinaehtoisiin välineisiin "yhteistoimeepano" ja "puhtaan kehityksen mekanismi". Näillä kahdella järjestelyllä on tarkoitus antaa hallituksille mahdollisuus täyttää osa kansallisista kasvihuonekaasujen vähentämisvelvoitteistaan kehittämällä päästöjen vähentämishankkeita muita maita varten. Tavoitteena on edistää maailmanlaajuisten päästöjen vähennystavoitteiden saavuttamista kustannustehokkaalla tavalla samalla, kun kehittynyttä teknologiaa siirretään muihin teollisuus- ja kehitysmaihin. Yhteistoimeepanohankkeet toteutetaan maissa, joille on asetettu päästöjen vähennystavoitteita eli teollisuusmaissa, kun taas puhtaan kehityksen mekanismin mukaiset hankkeet on suunniteltu maille, joille ei ole asetettu määrällisiä tavoitteita eli kehitysmaille. 

Kaavio 1: Yhteenlaskettujen kasvihuonekaasujen prosentuaalinen muutos (hiilidioksidiekvivalentteina) vuoden 1990 tasoon verrattuna sekä Kioton pöytäkirjassa / taakanjakosopimuksissa asetetut tavoitteet

Kaavio kuvastaa vuosien 1999, 2000 ja 2001 kasvihuonekaasupäästöjen prosentuaalista osuutta vuoden 1990 tasosta, joka on Kioton pöytäkirjan vertailuvuosi. Kaavion vasemmassa laidassa verrataan maailmanlaajuisesti päästöjen suhdetta Kioton pöytäkirjassa vuosiksi 2008–2012 asetettuun tavoitteeseen. Kymmenen liittymistä valmistelevan valtion
– LV(10) – tavoite on puhtaasti ohjeellinen. Kymmenestä liittymistä valmistelevasta valtiosta seitsemällä on 8 prosentin vähennystavoite, Slovenian vähennystavoite on 6 prosenttia, ja Kyproksella ja Maltalla ei ole lainkaan tavoitetta.

EU:n päästöt olivat vuonna 2001 laskeneet 2,3 prosenttia vuodesta 1990, mutta ne olivat vielä kaukana EU:lle Kiotossa asetetusta 8 prosentin vähennystavoitteesta vuosiin 2008–2012 mennessä. 

Kaavion oikeassa laidassa kuvataan nykyisten jäsenvaltioiden kasvihuonekaasupäästöjä suhteessa taakanjakosopimuksessa asetettuun tavoitteeseen
. Vaikka jäsenvaltioilla onkin vielä 7–11 vuotta aikaa saavuttaa tavoitteet, vain viisi jäsenvaltiota on lähellä niiden saavuttamista (Luxemburg, Saksa, Yhdistynyt kuningaskunta, Ranska ja Ruotsi). Monet muut maat (Itävalta, Belgia, Italia ja Alankomaat) eivät ole vielä lähelläkään tavoitteita. Niiden vähennystavoitteet vaihtelevat välillä 13–6 prosenttia, mutta niiden päästöt eivät ole ainoastaan korkeammat kuin vuonna 1990 vaan ne myös kasvavat vuosittain, ja siten ne ajautuvat yhä kauemmas tavoitteistaan. Huolestuttavin suuntaus on Irlannissa, Espanjassa ja Portugalissa. Vaikka taakanjakosopimuksessa sallitaankin näiden maiden kasvattaa päästöjään 13–27 prosenttia vuoden 1990 tasosta, nämäkin tasot on jo ylitetty.

Lähteet: Euroopan ympäristökeskus, Euroopan ympäristökeskuksen ilmaa ja ilmastonmuutosta käsittelevä alakohtainen keskus, ilmastonmuutosta koskeva Yhdistyneiden Kansakuntien puitesopimus, Yhdysvaltojen ilmastoa koskeva toimintakertomus vuodelta 2002, Japanin kolmas tiedonanto (toukokuu 2002), kansalliset viranomaiset.

Kaavio 2: EU:n yhteenlasketut kasvihuonekaasupäästöt alojen mukaan suhteutettuna vuoden 1990 tasoon (vasemmalla) ja absoluuttisina määrinä (oikealla)

Kaaviossa kuvataan viivoilla kasvihuonekaasupäästöissä eri aloilla tapahtuneita muutoksia suhteutettuna vuoden 1990 päästöihin. Kaikki alat vähensivät päästöjään vuosina 1990–2000 paitsi liikenne, joka on kasvattanut päästöjään noin 20 prosenttia vuodesta 1990. 

Oikean laidan pylväissä esitetään EU:n yhteenlasketut kasvihuonekaasupäästöt absoluuttisina määrinä ja kunkin alan osuus niistä (prosenteissa). Kaikki alat pienensivät osuuttaan paitsi liikenne, jonka osuus kasvihuonekaasupäästöistä nousi 17 prosentista 21 prosenttiin vuosina 1990–2000. 

Energia-alan päästöt olivat vuonna 2000 kaikista suurimmat, sen osuus EU:n yhteenlasketuista kasvihuonekaasupäästöistä oli 27 prosenttia. Sekä liikenteen että teollisuuden osuus oli 21 prosenttia, eli näiden kolmen alan osuus EU:n kaikista kasvihuonepäästöistä oli noin 70 prosenttia.
Lähde: Euroopan ympäristökeskuksen IPPC-tietokanta
Kaavio 3: EU:n sisäinen energian bruttokulutus polttoaineen mukaan (miljoonissa öljyekvivalenttitonneissa) vuosina 1985–2001

EU:n sisäinen energian kokonaiskulutus on kasvanut vuodesta 1985 lähtien tasaisesti noin prosentin vuodessa, mutta polttoaineiden osuudet ovat muuttuneet merkittävästi. Tärkeimpiä muutoksia ovat kiinteiden polttoaineiden – kuten hiilen ja ligniitin – käytön väheneminen ja maakaasun käytön lisääntyminen, jotka johtuvat niiden taloudellisessa kannattavuudessa tapahtuneista muutoksista. Öljy on yhä tärkein polttoaine, ja sen osuus sisäisestä bruttokulutuksesta on yli 40 prosenttia. 

Vaikka uusiutuvien energialähteiden osuus on kokonaisuudessaan kasvanut absoluuttisina määrinä mitattuna, ne eivät ole toistaiseksi onnistuneet kasvattamaan merkittävästi osuuttaan energian kokonaiskulutuksesta 16 kuluneen vuoden aikana.

Luokkaan "muut" kuuluvat johdettu lämpö ja teollisuusjätteet. Niiden osuus on yhteensä alle 0,5 prosenttia vuodessa. Uusiutuvien energialähteiden vuoden 2001 tiedot ja siten vuoden 2001 sisäistä energian kokonaiskulutusta koskevat tiedot ovat alustavia.
Lähde: Eurostat, New Cronos -tietokanta.
Kaavio 4: Uusiutuvista energialähteistä tuotetun sähkön prosentuaalinen osuus energian bruttokulutuksesta 

Sähkön osuus energian kokonaiskulutuksesta EU:ssa oli noin 20 prosenttia vuonna 2000. Viime vuosikymmenen aikana sähkön keskimääräinen vuotuinen kasvuaste oli lähes kaksi kertaa suurempi kuin energian kokonaiskulutuksen, mikä johti sähkön osuuden kasvuun. Euroopan energiamarkkinoiden vapautuminen saattaa johtaa sähkön hintojen laskuun, joka puolestaan saattaa voimistaa sähkön käytön kasvua. 

Sähkön kulutus on erityisen merkityksellistä ympäristön näkökulmasta, koska sähköä tuotetaan pääasiallisesti fossiilisista polttoaineista 30–50 prosentin tehokkuusasteella, mikä tarkoittaa, että yhden sähköyksikön tuottamiseen tarvitaan 2–3 yksikköä fossiilista polttoainetta. Uusiutuvista energialähteistä tuotettavan sähkön osuuden kasvattaminen voi siis auttaa vähentämään merkittävästi fossiilisten polttoaineiden käytöstä ympäristölle aiheutuvia kustannuksia. 

Vain kahdessa jäsenvaltiossa (Tanskassa ja Suomessa) tuotetaan yli 10 prosenttia sähköstä muista uusiutuvista energialähteistä kuin vesivoimasta, eli esimerkiksi aurinko- tai tuulivoimasta (muut uusiutuvat energialähteet).

Esitetyt tavoitteet kuvaavat viitearvoja, jotka on annettu EU:n uusiutuvista energialähteistä tuotettua sähköä koskevan direktiivin (2001/77/EY) liitteessä. Viitearvojen perusteella asetetaan kansalliset ohjeelliset tavoitteet seuraaviksi kymmeneksi vuodeksi. On syytä mainita, että direktiivissä annettuun biomassan määritelmään kuuluu vain teollisuus- ja yhdyskuntajätteen biohajoava osa, mutta tietojen keruussa ei erotella biohajoavia ja muita teollisuus- ja yhdyskuntajätteitä. Tämä saattaa joissakin tapauksissa johtaa uusiutuvista energialähteistä tuotettavan sähkön määrän yliarviointiin. Yliarviointi tuskin kuitenkaan vaikuttaa merkittävästi kokonaiskuvaan. 
Lähde: Euroopan ympäristökeskus

Kaavio 5: EU 15:n matkustaja- ja rahtiliikenne liikennemuodon mukaan vuosina 1970–2000

Ylempi kaavio osoittaa, että autot ovat yhä hallitseva matkustajaliikenteen muoto, niiden osuus EU:n yhteenlasketusta matkustajaliikenteestä on noin 80 prosenttia. Nopeimmin kasvava matkustajaliikenteen muoto on lentoliikenne, joka on keskimääräisesti kaksinkertaistunut kymmenen vuoden välein vuodesta 1970 lähtien. Vuonna 2000 sen osuus EU:n yhteenlasketusta matkustajaliikenteestä oli 6 prosenttia. Ympäristöä vähemmän rasittavien liikennemuotojen
 osuudet ovat sen sijaan supistuneet jokaisella vuosikymmenellä vuodesta 1970 lähtien. 

Alempi kaavio osoittaa, että rahtiliikenteen kaksi hallitsevaa muotoa ovat maantiekuljetukset (44 prosenttia vuonna 2000) ja merikuljetukset (41 prosenttia vuonna 2000). Rautatiekuljetukset, joiden katsotaan rasittavan ympäristöä muita liikennemuotoja vähemmän, ovat paitsi menettäneet suhteellista osuuttaan jokaisella vuosikymmenellä vuodesta 1970 lähtien myös vähentyneet absoluuttisina määrinä.

On kuitenkin syytä mainita, että eri liikennemuotojen ympäristövaikutukset ovat hyvin erilaisia. Monet liikennemuodot ovat lisäksi vähentäneet merkittävästi ympäristövaikutuksiaan. 

Ennusteet vuodeksi 2010 on laskettu soveltamalla kunkin liikennemuodon kasvuvauhtia vuosina 1990–2000 ajanjaksoon 2000–2010. 

Lähde: Eurostat.

Kaavio 6: Luonnonmukaisen maatalouden prosentuaalinen osuus kaikesta maatalousmaasta

Luonnonmukaiseen maatalouteen käytettävän maatalousmaan prosentuaalinen osuus kasvaa vuosittain lähes kaikissa jäsenvaltioissa. Jäsenvaltioiden välillä on kuitenkin suuria eroja sekä kasvun tahdissa että luonnonmukaiseen viljelyyn käytettävän pinta-alan prosentuaalisessa osuudessa, joka on 0,6–8 prosenttia koko viljelypinta-alasta. Vuonna 2000 EU:n keskiarvo oli 3 prosenttia koko viljelypinta-alasta, kun taas liittymistä valmistelevien maiden keskiarvo oli huomattavasti matalampi, noin 0,35 prosenttia. 

Huom: Yhdistyneessä kuningaskunnassa tapahtunut suuri kasvu johtuu siitä, että Skotlannissa on muunnettu laajaperäistä maataloutta harjoittavia tiloja. 
Lähde: Euroopan ympäristökeskus, Eurostat, maatilojen rakennetutkimus 2000.
Kaavio 7: Niiden EU:n vesillä vuonna 2001 pyydettyjen saaliiden prosentuaalinen osuus, joiden katsotaan olevan "turvallisen biologisen rajan" (SBL) alapuolella (vasemmalla), ja kokonaissaaliit tonneissa (oikealla)

EU:n saaliista 40 prosenttia on peräisin kannoista, jotka ovat turvallisen biologisen rajan alapuolella. Joidenkin kalojen, etenkin pohjalajien ja vaelluskalojen, osalta prosentuaalinen osuus on jopa 60. Tiettyjen lajien, kuten turskan ja kummeliturskan, kohdalla tilanne on hälyttävä. Kaaviossa esitetään kunkin kalatyypin prosentuaalinen osuus EU:n kokonaissaaliista vuonna 2001. 

Tiedot perustuvat ICESin vuosien 2001 ja 2002 ACMF-kertomuksiin, ja ne kattavat kaikki ICESin kannat, joita EU hallinnoi joko yksin tai yhdessä muiden kanssa. Tietoihin sisältyvät kaikki kolmansien maiden pyydystämät saaliit. Kantojen katsotaan yleisesti olevan turvallisen biologisen rajan puitteissa, jos pyyntipaine (saaliit) ja muut kuolinsyyt (esim. predaatio) eivät ylitä kannan lisääntymis- ja kasvuvauhtia. Muutoin kutevan kannan biomassa (SSB) putoaa turvallisena pidetyn rajan alapuolelle.
Lähde: Kansainvälinen merentutkimusneuvosto (ICES).

Kaavio 8: natura 2000 -verkosto: jäsenvaltioiden ehdotusten riittävyys (30.6.2003)

Natura 2000 -verkosto edellyttää, että jäsenvaltiot nimeävät kohteita yhteisön tärkeinä pitämien lajien ja luontotyyppien suojeluun. Kaaviossa kuvataan niiden lajien ja luontotyyppien prosentuaalinen osuus 30. kesäkuuta 2003, joiden osalta jäsenvaltioiden ehdotuksia pidetään riittävinä verkoston luomiseen.
 

Vaikka yleistilanne on melko myönteinen, kaikkien tarpeellisten lajien ja luontotyyppien suojelu on varmistettava, jotta biologisen monimuotoisuuden häviäminen saataisiin pysähtymään vuoteen 2010 mennessä.

Huom. Komissio on hiljattain saanut Saksalta merkittävän määrän ehdotuksia, jotka eivät vielä sisälly kaavioon. Nämä ehdotukset ovat kaksinkertaistaneet ehdotettujen kohteiden määrän Saksassa ja kaventavat todennäköisesti merkittävästi vajetta. 

Suojeltuja alueita kuvaavat indikaattorit heijastavat poliittisia toimia ja täytäntöönpanoa, mutta ne eivät kerro, onko biologisen monimuotoisuuden häviäminen saatu pysähtymään. Euroopan ympäristökeskus on laatimassa biologista monimuotoisuutta kuvaavaa indeksiä, jonka pitäisi valmistua vuoden 2004 lopulla. 

Lähde: Euroopan ympäristökeskuksen alakohtainen keskus

Lisätietoja löytyy osoitteesta: http://europa.eu.int/comm/environment/nature/barometer/barometer.htm

 
 
Kaavio 9: tiettyjen pelto- ja metsälintujen kantoja kuvaava yleiseurooppalainen indikaattori 

Tämä on ensimmäinen indikaattori, jolla kuvataan Euroopan
 lintukantoja. Tavalliset ja laajalle levinneet peltolintulajit ovat vähentyneet selvästi vuodesta 1980 lähtien. Niiden määrä on enää 71 prosenttia siitä, mikä se oli vuonna 1980. Tämä seikka on hyvin merkittävä, kun otetaan huomioon, että EU on asettanut tavoitteekseen, että biologisen monimuotoisuuden häviäminen pysäytetään vuoteen 2010 mennessä. Peltolintulajien väheneminen johtuu paljolti viljelykäytännöissä tapahtuneista muutoksista, kuten siirtymisestä entistä tehokkaampaan viljelyyn.

Linnut kuvaavat hyvin biologista monimuotoisuutta, sillä ne ovat korkealla ravintoketjussa – ja heijastavat siten muutoksia ekosysteemeissä –, ne ovat levinneet laajalle Euroopassa ja niitä on riittävän paljon, jotta niitä voidaan seurata tarkkaa. 

Indeksi perustuu tietoihin, joita on kerätty 23 tavallisesta peltolintulajista ja 24 tavallisesta metsälintulajista 18 Euroopan maassa, joista 11 on EU:n jäsenvaltioita ja 5 liittymistä valmistelevia maita.
Lähde: Royal Society for the Protection of Birds / European Bird Census Council / BirdLife International.

Kaavio 10: Talouden energiaintensiteetti 

Kaavio kuvaa jäsenvaltioiden energiaintensiteettiä verrattuna liittymistä valmisteleviin valtioihin (LV), Yhdysvaltoihin ja Japaniin. Kaaviosta ilmenee lukuisia merkittäviä suuntauksia. Ensinnäkin liittymistä valmistelevat valtiot, joiden energiaintensiteetti oli 1990-luvulla viisi kertaa heikompi kuin EU:n energiaintensiteetti, ovat parantaneet suoritustaan merkittävästi kymmenessä vuodessa. Liittymistä valmistelevien valtioiden
 energiatehokkuus oli kuitenkin vuonna 2000 keskimäärin kolme kertaa heikompi kuin EU:n jäsenvaltioiden. 

Toiseksi EU:n energiatehokkuus on vuosina 1985–2000 parantunut hitaasti mutta tasaisesti, keskimäärin hieman yli prosentin vuodessa. Kolmanneksi EU:n energiatehokkuus on huomattavasti parempi kuin Yhdysvaltojen mutta heikompi kuin Japanin. On kuitenkin tärkeää tuoda esiin, että energiatehokkuudessa tapahtuvat muutokset eivät johdu ainoastaan energiatehokkaiden teknologioiden ja prosessien käyttöönotosta, vaan niiden taustalla voivat olla myös talouden rakenteessa tapahtuneet muutokset, kuten siirtyminen tuotantoteollisuudesta palveluihin. Energiaintensiteettiin voi vaikuttaa myös maan maantieteellinen koko. 

Lähde: Eurostat, New Cronos















































































































�	Euroopan parlamentin ja neuvoston päätös N:o 1600/2002/EY kuudennesta ympäristöä koskevasta toimintaohjelmasta (EYVL L 242, 10.9.2002, s. 1–15)


�	Göteborgissa 15. ja 16. kesäkuuta 2001 kokoontuneen Eurooppa-neuvoston päätelmät, 19–32 kohta.


�	Brysselissä 20. ja 21. maaliskuuta 2003 kokoontuneen Eurooppa-neuvoston päätelmät, 58 kohta.


�	Ks. 4.1.1 kohta: Ympäristöpoliittisen päätöksenteon parantaminen - johdonmukaisuuden lisääminen politiikkojen välillä (vaikutustenarviointi)


�	Lissabonissa 23. ja 24. maaliskuuta 2000 kokoontuneen Eurooppa-neuvoston päätelmissä (37 kohta) esiteltiin avoimen koordinoinnin käsite, joka määriteltiin "keinoksi levittää hyviä toimintatapoja ja lisätä lähentymistä EU:n tärkeimpiin päämääriin. Tähän menetelmään, joka on tarkoitettu auttamaan jäsenvaltioita kehittämään asteittain omia politiikkojaan, kuuluu:


suuntaviivojen määrittäminen unionille sekä tarkat aikataulut jäsenvaltioiden lyhyelle, keskipitkälle ja pitkälle aikavälille asettamien päämäärien saavuttamiseksi;


tarvittaessa eri jäsenvaltioiden ja sektorien tarpeiden mukaan räätälöityjen määrällisten ja laadullisten indikaattorien ja maailman parhaita vastaavien vertailutasojen määrittäminen hyvien toimintatapojen vertailemiseksi;


-	näiden eurooppalaisten suuntaviivojen soveltaminen kansallisessa ja alueellisessa politiikassa asettamalla erityistavoitteita ja toteuttamalla toimenpiteitä, joissa otetaan huomioon kansalliset ja alueelliset erot;


-	keskinäisinä oppimisprosesseina tapahtuva määräaikainen seuranta, arviointi ja vertaisarviointi."


�	Thessalonikissa 19. ja 20. kesäkuuta 2003 kokoontuneen Eurooppa-neuvoston päätelmät, 76 ja 77 kohta.


�	Euroopan parlamentin ja neuvoston direktiivi 2003/87/EY, annettu 13 päivänä lokakuuta 2003 (EYVL L 275, 25.10.2003, s. 32).


�	Lisätietoja päästökauppadirektiivistä löytyy liitteestä I (1 kohta).


�	Ilmastonmuutosohjelman toinen seurantakertomus "Can we meet our Kyoto targets?", huhtikuu 2003. �HYPERLINK "http://www.europa.eu.int/comm/environment/climat/eccp.htm"��http://www.europa.eu.int/comm/environment/climat/eccp.htm�


�	Komission tiedonanto "Kestävä kehitys Euroopassa paremman maailman vuoksi: Kestävää kehitystä koskeva Euroopan unionin strategia" (KOM(2001)264 lopullinen, 15. toukokuuta 2001), s.10: "Poistetaan fossiilisten polttoaineiden tuotantoa ja kulutusta koskevat tuet vaiheittain vuoteen 2010 mennessä".


�	3 artiklan 4 kohdan ensimmäinen luetelmakohta: "kannustettava sellaisten tukien uudistamista, joilla on huomattava kielteinen ympäristövaikutus ja jotka eivät ole sopusoinnussa kestävän kehityksen kanssa, muun muassa laatimalla väliarviointiin mennessä luettelo perusteista, jotka mahdollistavat tällaisten ympäristöhaittoja aiheuttavien tukien yksilöimisen, jotta ne voitaisiin asteittain poistaa".


�	Jäsenvaltiot ovat panemassa direktiiviä täytäntöön. Komissio seuraa aktiivisesti toimenpiteitä, joilla pyritään tuottamaan uusiutuvista energialähteistä 22 prosenttia energian bruttokulutuksesta vuoteen 2010 mennessä. Komissio toimittaa asiasta selvityksen neuvostolle ja Euroopan parlamentille toukokuussa 2004.


�	Arvioiden mukaan tällä tammikuusta 2003 lähtien voimassa olleella direktiivillä voitaisiin vähentää kasvihuonekaasujen päästöjä 35–45 miljoonaa hiilidioksidiekvivalenttitonnia, kuten ilmastonmuutosohjelman toisessa seurantakertomuksessa mainitaan (s. 13).


�	Tällä toimenpiteellä kasvihuonekaasujen päästöjä on mahdollisuus vähentää 65 miljoonaa hiilidioksidiekvivalenttitonnia vuodessa.


�	Komission 22. maaliskuuta 2002 esittämät direktiiviehdotukset 2002/31/EY ja 2002/40/EY neuvoston direktiivin 92/75/ETY täytäntöönpanemisesta kotitalouksien ilmastointilaitteiden ja sähköuunien energiamerkintöjen osalta. Näiden tammikuussa 2003 voimaan tulleiden direktiivien tarkoituksena on vaikuttaa kuluttajien käyttäytymiseen merkinnällä, joka osoittaa myynnissä olevien kodinkoneiden energiatehokkuuden.


�	Energiatuotteiden verotusta koskevan direktiivin on määrä tulla voimaan 1. tammikuuta 2004.


�	Uusiutuvien energialähteiden osuus on korkea useissa ehdokasmaissa, kuten Latviassa (30 prosenttia), Virossa, Romaniassa ja Sloveniassa (11 prosenttia kussakin).


�	Ks. ilmastonmuutosohjelman toinen seurantakertomus, s. 14: "kasvihuonekaasupäästöjen rajoittaminen liikennealalla vaatii tulevaisuudessa uusien strategioiden kehittämistä sekä entisten politiikkojen ja toimenpiteiden lujittamista. Tämä on välttämätöntä, jotta säilytetään ne päästövähennykset, joita on saavutettu ensimmäisen velvoitekauden tavoitteen ja vielä näkyvämmin tulevien velvoitekausien tavoitteiden täyttämiseksi."


�	Metaanipäästöjä (CH4) syntyy pääasiassa eläinten suolistokäymisestä ja lannan käsittelystä.


�	Dityppioksidipäästöjä (N2O) vapautuu lähinnä kolmesta lähteestä: 1) suorat päästöt maatalousmaasta ja kotieläintuotannosta; 2) epäsuorat päästöt, kun typpeä vapautuu maaperään typpioksidien (NOx) tai ammoniakin (NH3) laskeumista taikka nitraattien vuotamisen tai huuhtoutumisen seurauksena; 3) maatalouden polttoprosessista aiheutuvat päästöt.


�	Myös peltojen maaperän orgaanisen aineksen väheneminen saattaa lisätä merkittävästi hiilidioksidipäästöjä, mutta Euroopan tason luvut ovat vielä erittäin epävarmoja. Biosfäärin kasvihuonekaasupitoisuuksien määrittäminen on sen vuoksi otettu yhdeksi tutkimuksen painopisteeksi EU:n kuudennessa T&K-puiteohjelmassa.


�	Ks. 3.2 kohta, jossa on lisätietoja YMP:n uudistuksesta.


�	Maailman luonnonsuojeluliiton (IUCN) uhanalaisten lajien luettelon mukaan.


�	Ks. Göteborgissa 15. ja 16. kesäkuuta 2001 kokoontuneen Eurooppa-neuvoston päätelmät, 31 kohta.


�	Komission tiedonanto – Kohti meriympäristön suojelua ja säilyttämistä koskevaa strategiaa, KOM(2002) 539 lopullinen, 2. lokakuuta 2002.


�	Komission tiedonanto – Kohti maaperänsuojelun teemakohtaista strategiaa, KOM(2002) 179 lopullinen, 16. huhtikuuta 2002.


�	Tämä hanke perustuu komission tiedonantoon neuvostolle ja Euroopan parlamentille biologista monimuotoisuutta koskevasta Euroopan yhteisön strategiasta ja sen IV luvun 12 kohtaan (KOM(1998) 42, 4. helmikuuta 1998).


�	Esimerkiksi biodiversiteettisopimukseen liittyvä strateginen toimintasuunnitelma, tavoite "vähentää merkittävästi biologisen monimuotoisuuden heikkenemistä vuoteen 2010 mennessä", komission aloitteesta laadittu metsien biologista monimuotoisuutta koskeva tarkistettu ja laajennettu toimintaohjelma, suuntaviivat geenivarojen käyttöoikeudesta ja etujen tasapuolisesta jakamisesta sekä perusohjeet vieraiden tulokaslajien kohtelusta.


�	Komissio muun muassa tukee CITES-yleissopimuksen mukaisesti joidenkin kala- ja puulajien luettelointia sekä tekee valmisteluja näiden sitoumusten täytäntöönpanemiseksi EY:n lainsäädännössä. 


�	Ks. 6 luku – Kansainvälinen ulottuvuus.


�	KOM(2003)251 lopullinen, 21. toukokuuta 2003.


�	Näiden tekijöiden erottamisen tärkeys tunnustettiin komission ehdotuksessa EU:n kestävän kehityksen strategiaksi, jonka yhtenä päätavoitteena on "purkaa yhteys talouskasvun, resurssien käytön ja jätteiden syntymisen välillä". Keväällä 2003 kokoontunut Eurooppa-neuvosto antoi tälle vahvistuksen (ks. Brysselissä 20. ja 21. maaliskuuta 2003 kokoontuneen Eurooppa-neuvoston päätelmät, 53 kohta).


�	Komission tiedonanto – Kohti luonnonvarojen kestävän käytön teemakohtaista strategiaa (KOM(2003) 572 lopullinen, 1. lokakuuta 2003).


�	Komission tiedonanto yhdennetystä tuotepolitiikasta, 12.6.2003.


�	Komission tiedonanto – Kohti jätteiden syntymisen ehkäisemisen ja kierrätyksen teemakohtaista strategiaa (KOM(2003) 301 lopullinen, 27. toukokuuta 2003). 


�	KOM(2002) 412 lopullinen, 17. heinäkuuta 2002.


�	Komission tiedonanto – Euroopan ympäristöterveysstrategia, KOM(2003) 338 lopullinen, 11. kesäkuuta 2003.


�	Ks. WHO:n työryhmän raportti "Health aspects of air pollution with particulate matter, ozone and nitrogen dioxide" (Bonn, 13.–15. tammikuuta 2003), http://www.euro.who.int/document/e79097.pdf


�	KOM(2003) 644, 29. lokakuuta 2003.


�	Rotterdamin yleissopimus, joka hyväksyttiin ja toimitettiin allekirjoitettavaksi täysivaltaisten edustajien konferenssiin 10. syyskuuta 1998, tarjoaa ensisijaisen torjuntakeinon mahdollisia ongelmia vastaan, sillä se antaa tuojamaille ja etenkin kehitysmaille mahdollisuuden valita ennakkoon, minkä PIC-menettelyyn sisältyvien kemikaalien maahantuonti sallitaan ja mitkä halutaan sulkea pois, koska niitä ei pystytä käsittelemään turvallisesti. 22. toukokuuta 2001 tehdyn Tukholman yleissopimuksen pääasiallisena tavoitteena on poistaa tarkoituksellisesti tuotetut hitaasti hajoavat orgaaniset yhdisteet sekä vähentää jatkuvasti sellaisia hitaasti hajoavia orgaanisia yhdisteitä, jotka ovat tahattomia sivutuotteita, tai poistaa ne lopullisesti, jos se on mahdollista. Hitaasti hajoavia orgaanisia yhdisteitä koskeva Tukholman yleissopimus tarjoaa ennalta varautumisen periaatteeseen tukeutuvat puitteet, joiden avulla varmistetaan 12 ensisijaisen hitaasti hajoavan orgaanisen yhdisteen turvallinen poistaminen tai jatkuva vähentäminen. Lisäksi yleissopimus antaa tulevaisuudessa sopimuspuolille tilaisuuden yksilöidä vahvistettujen perusteiden mukaisesti muita yhdisteitä, joihin voidaan kohdistaa kansainvälisiä toimia ihmisten terveydelle ja ympäristölle haitallisten vaikutusten ehkäisemiseksi ja vähentämiseksi.


�	Direktiivit 98/81/EY ja 2001/18/EY. 


�	Komission tiedonanto – Kohti torjunta-aineiden kestävän käytön teemakohtaista strategiaa (KOM(2002) 349 lopullinen, 1. heinäkuuta 2002).


�	Nämä toimenpiteet sisällytetään myös kasvinsuojelusäännöstöön tehtäviin tarkistuksiin.


�	Ks. 3.4 kohta – Ympäristö ja terveys.


�	Seitsemän teemakohtaista strategiaa koskevat maaperänsuojelua, meriympäristöä, torjunta-aineiden kestävää käyttöä, kaupunkiympäristöä, luonnonvarojen kestävää käyttöä ja hoitoa, jätteiden kierrätystä sekä ilmanlaatua.


�	Komission tiedonanto vaikutustenarvioinnista, KOM(2002) 276 lopullinen, 5. kesäkuuta 2002.


�	Ks. Göteborgissa 15. ja 16. kesäkuuta 2001 kokoontuneen Eurooppa-neuvoston päätelmät, 24 kohta.


�	Liikenteen, maatalouden ja energian ohella Cardiffin prosessi koskee teollisuuden, sisämarkkinoiden, kehitysyhteistyön, kalastuksen, yleisten asioiden sekä talousasioiden aloja.


�	Ks. Brysselissä 20. ja 21. maaliskuuta 2003 kokoontuneen Eurooppa-neuvoston päätelmät, 57 kohta.


�	Tätä korostettiin keväällä (20. ja 21. maaliskuuta 2003) kokoontuneen Eurooppa-neuvoston päätelmien 57 kohdassa.


�	http://www.europa.eu.int/comm/environment/urban/home_en.htm


�	Teemakohtaisen strategian painopisteet ovat kaupunkien hallinto, kaupunkiliikenne sekä kaupunkien rakentaminen ja suunnittelu. Yhtenäisyyden edistäminen näiden ja muiden teemojen välillä on tärkeä osa tätä teemakohtaista strategiaa.


�	Esimerkiksi jätteenpoltosta annetulla direktiivillä 2000/76/EY korvataan kolme vanhaa direktiiviä ja vesipolitiikan puitteista annetulla direktiivillä 2000/60/EY korvataan seitsemän direktiiviä.


�	Ks. esim. luontotyyppien sekä luonnonvaraisen eläimistön ja kasviston suojelusta annettu direktiivi 92/43/ETY (EYVL L 206, 22.7.1992, s. 7) ja tiettyjen julkisten ja yksityisten hankkeiden ympäristövaikutusten arvioinnista annettu direktiivi 85/337/ETY (EYVL L 175, 5.7.1985, s. 40) sellaisena kuin se on muutettuna direktiivillä 97/11/EY (EYVL L 73, 14.3.1997, s. 5).


�	Komissio julkaisee säännöllisesti selvityksiä yhteisön ympäristölainsäädännön täytäntöönpanosta ja noudattamisesta. Viimeisin selvitys, joka kattaa vuoden 2002, julkaistiin heinäkuussa 2003 (SEC(2003)804 komission yksiköiden valmisteluasiakirja). Tässä viimeisimmässä selvityksessä esitetään ajantasaistettua tietoa yhteisön ympäristölainsäädännön soveltamisesta. Siinä myös kuvaillaan komission ponnisteluja täytäntöönpanon edistämiseksi IMPEL-verkoston (Euroopan unionin verkko ympäristölainsäädännön voimaansaattamiseksi ja täytäntöönpanemiseksi) kautta.


�	KOM(2003) 71.


�	Ks. komission tiedonanto Euroopan parlamentille ja neuvostolle - Komission lainsäädäntö- ja työohjelma vuodeksi 2004, KOM(2003) 645, 29. lokakuuta 2003.


�	Liittymistä valmistelevia maita varten oli aiemmin IMPELin kaltainen verkosto, AC IMPEL. Verkostot on yhdistetty. 


�	Euroopan parlamentin ja neuvoston suositus jäsenvaltioissa suoritettaville ympäristötarkastuksille asetettavista vähimmäisvaatimuksista (2001/331/EY), EYVL L 118, 27.4.2001, s. 41.


�	Ks. 3.2.4. kohta - Säännösten täytäntöönpanon parantaminen luonnonsuojelualalla.


�	Strategista ympäristöarviointia koskeva direktiivi on saatettava osaksi kansallista lainsäädäntöä 21. heinäkuuta 2004 mennessä. Asiakirjassa opastetaan jäsenvaltioita varmistamaan jo varhaisessa vaiheessa, että kyseisen direktiivin täytäntöönpano ja soveltaminen tapahtuvat koko yhteisössä mahdollisimman johdonmukaisesti. Asiakirja on saatavilla osoitteessa http://europa.eu.int/comm/environment/eia/030923_sea_guidance.pdf.


�	Ks 3.2 kohta – Luonto ja biologinen monimuotoisuus.


�	Århusin yleissopimus koskee tiedon saantia, kansalaisten osallistumisoikeutta päätöksentekoon sekä muutoksenhaku- ja vireillepano-oikeutta ympäristöasioissa. Ks. Euroopan parlamentin ja neuvoston 28 päivänä tammikuuta 2003 antama direktiivi 2003/4/EY ympäristötiedon julkisesta saatavuudesta.


�	KOM(2002) 122 lopullinen, 13. maaliskuuta 2002. Komission kertomus - Kestävän kehityksen ympäristöteknologia.


�	"Assessment of the Impact of the New Chemicals Policy on Occupational Health", RPA, 2003.


�	KOM(2002) 122, 13. maaliskuuta 2002.


�	Komission tiedonanto - Ympäristöteknologiaa koskevan toimintasuunnitelman laatiminen, KOM(2003) 131 lopullinen, 25. maaliskuuta 2003.


�	Ks. 3.1. kohta – Ilmastonmuutos.


�	Ks. Komission tiedonanto "Yritysten sosiaalinen vastuu: elinkeinoelämän panos kestävään kehitykseen", KOM(2002) 347, 2. heinäkuuta 2002.


�	Ks. Euroopan parlamentin ja neuvoston 19 päivänä maaliskuuta 2001 antama asetus (EY) N:o 761/2001 organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä), EYVL L 114/1, 24.4.2001.


�	Ehdotus Euroopan parlamentin ja neuvoston direktiiviksi ympäristövastuusta ympäristövahinkojen ehkäisemiseksi ja korjaamiseksi, KOM(2002) 17 lopullinen, 23. tammikuuta 2002.


�	Brysselissä 20. ja 21. maaliskuuta 2003 kokoontuneen Eurooppa-neuvoston päätelmät, 59 kohta. 


�	KOM(2001) 139 lopullinen, EYVL C180/238, 26.6.2001. 


�	EUVL L029/55, 5.2.2003. 


�	Ks. komission tiedote IP/03/461 ja asian 176/03 tiivistelmä, EUVL C 135, 7.4.2003, s. 1.


�	Ehdotus direktiiviksi alusten aiheuttamasta ympäristön pilaantumisesta ja pilaamisrikoksista määrättävistä seuraamuksista, myös rikosoikeudellisista seuraamuksista (KOM(2003) 92, 5. maaliskuuta 2003). Ehdotuksen sisältö on kaksijakoinen. Sillä on määrä sisällyttää alusten aiheuttamaan ympäristön pilaantumiseen liittyvät kansainväliset päästöjä koskevat säännöt yhteisön lainsäädäntöön (MARPOL 73/78 -vaatimukset), ja sillä on tarkoitus määrätä, että päästöjä koskevien sääntöjen rikkominen on rikos. Direktiiviehdotuksen täydentämiseksi komissio hyväksyi ehdotuksen neuvoston puitepäätökseksi alusten aiheuttaman ympäristön pilaantumisen ehkäisemistä koskevan rikosoikeudellisen kehyksen vahvistamisesta (KOM(2003) 227 lopullinen, 2. toukokuuta 2003. Tämä ehdotus liittyy erityisesti suraamusten yhdenmukaistamiseen siten, että jäsenvaltioiden määräämille vapausrangaistuksille ja sakoille asetetaan alarajoja.


�	Biologisen monimuotoisuuden alalla BIO-IMPS (biodiversity implementation indicators) ja kemikaalien alalla REACH (Registration, Evaluation and Authorisation of Chemicals).


�	Transport and Environment Reporting Mechanism (liikenteen ja ympäristön raportointimekanismi).


�	Maatalouden ympäristövaikutusten indikaattoreiden kehittäminen.


�	Ks. komission tiedonanto ennalta varautumisen periaatteesta, KOM(2000) 1 lopullinen, 2. helmikuuta 2000.


�	Euroopan parlamentin ja neuvoston 1 päivänä maaliskuuta 2002 tekemä päätös N:o 466/2002/EY yhteisön toimintaohjelmasta sellaisten valtioista riippumattomien järjestöjen tukemiseksi, jotka toimivat ensisijaisesti ympäristönsuojelun alalla (EYVL L 75, 16.3.2002, s. 1–6). 


�	UNECEn yleissopimus tiedon saannista, kansalaisten osallistumisoikeudesta päätöksentekoon sekä muutoksenhaku- ja vireillepano-oikeudesta ympäristöasioissa.


�	Ehdotuspakettiin, joka hyväksyttiin 24. lokakuuta 2003, kuuluu kolme ehdotusta: ehdotus Euroopan parlamentin ja neuvoston direktiiviksi muutoksenhaku- ja vireillepano-oikeudesta ympäristöasioissa (KOM(2003) 624); ehdotus Euroopan parlamentin ja neuvoston asetukseksi tiedon saantia, yleisön osallistumisoikeutta päätöksentekoon sekä muutoksenhaku- ja vireillepano-oikeutta ympäristöasioissa koskevan Århusin yleissopimuksen määräysten soveltamisesta EY:n toimielimiin ja muihin elimiin (KOM(2003) 622); ehdotus neuvoston päätökseksi tiedon saantia, yleisön osallistumisoikeutta päätöksentekoon sekä muutoksenhaku- ja vireillepano-oikeutta ympäristöasioissa koskevan yleissopimuksen tekemisestä yhteisön puolesta (KOM(2003) 625).


�	Euroopan komission kattavat seurantakertomukset Kyproksen, Latvian, Liettuan, Maltan, Puolan, Slovakian, Slovenian, Tšekin, Unkarin ja Viron valmiudesta EU:n jäsenyyteen, KOM(2003) 675 lopullinen; SEC(2003) 1200; SEC(2003) 1201; SEC(2003) 1202; SEC(2003) 1203; SEC(2003) 1204; SEC(2003) 1205; SEC(2003) 1206; SEC(2003) 1207; SEC(2003) 1208; SEC(2003) 1209.


�	Siirtymäjärjestelyistä on sovittu nestemäisten polttoaineiden rikkipitoisuuden alalla vuoteen 2011 asti, öljyn varastoinnista ja jakelusta aiheutuvien haihtuvien orgaanisten yhdisteiden päästöjen alalla vuoteen 2009 asti, pakkausjätteen hyödyntämisen ja kierrätyksen alalla vuoteen 2011 asti, tiettyjen nestemäisten jätteiden kaatopaikkojen alalla vuoteen 2014 asti, tiettyjen jätteiden kuljetusten alalla vuoteen 2009 asti, IPPC:n alalla vuoteen 2011 asti (tiettyjen olemassa olevien laitosten osalta), yhdyskuntajäteveden alalla vuoteen 2014 asti ja suurten polttolaitosten alalla vuoteen 2014 asti.


�	Ks. "Europe's Environment: The Third Assessment", Euroopan ympäristökeskus, Environmental assessment report N°10, 2003.


�	Luvut kattavat vain suuria investointeja edellyttävän ympäristösäännöstön (säädökset yhdyskuntajätevedestä, vesihuollosta ja ilmanlaadusta sekä IPPC-direktiivi - ympäristön pilaantumisen yhtenäistetty ehkäiseminen ja vähentäminen). Ks. komission tiedonanto KOM(2001) 304 lopullinen.


�	Ks. yhteisön kasvihuonekaasupäästöjen valvontajärjestelmästä tehdyn päätöksen 93/389/ETY mukainen komission kertomus, KOM(2002) 702 lopullinen, 9. joulukuuta 2002.


�	Direktiivi 2001/77/EY. Uudet jäsenvaltiot saattavat tämän direktiivin osaksi kansallista lainsäädäntöä toukokuussa 2004.


�	Komission tiedonanto: "Kestävään kehitykseen tähtäävä maailmanlaajuinen yhteistyö", KOM(2002) 82 lopullinen, 13. helmikuuta 2002.


�	Ks. komission tiedonanto "Laajempi Eurooppa", KOM(2003) 104 lopullinen, 11. maaliskuuta 2003. 


�	Kestävää tuotantoa ja kulutusta käsitellään tarkemmin 3.3. kohdassa – luonnonvarojen kestävä kehitys.


�	EU:n ja Chilen välisen assosiaatiosopimuksen samoin kuin joidenkin Dohan kehitysohjelman näkökohtien SIA:t on jo saatu valmiiksi. AKT-maita, Persianlahden yhteistyöneuvostoa ja Euro–Välimeri-vapaakauppa-aluetta koskevia SIA:ita ollaan tekemässä tai aloittamassa.


�	Ks. 3.2. kohta – Luonto ja biologinen monimuotoisuus.


�	Ks. 2.2. kohta – Ympäristöpolitiikan tulevat haasteet.


�	Brysselin Eurooppa-neuvoston (20. ja 21. maaliskuuta 2003) päätelmät, 53 kohta.


�	Komission tiedonanto yhteisön toimintasuunnitelmasta ympäristönsuojelua koskevien vaatimusten sisällyttämiseksi yhteiseen kalastuspolitiikkaan, KOM(2002) 186, 28. toukokuuta 2002.


�	Brysselin Eurooppa-neuvoston (20. ja 21. maaliskuuta 2003) päätelmät, 58 kohta.


�	Yhteenlaskettuihin kasvihuonekaasupäästöihin sisältyvät Kiotossa sovitut kuusi kasvihuonekaasua: CO2, CH4, N2O, HFC, PFC ja SF6. Maankäytön muutoksista ja metsätaloudesta aiheutuvia päästöjä ei ole laskettu mukaan. Yhdysvaltojen ja Japanin päästöt perustuvat Eurostatin arvioihin.


�	Kymmenellä liittymistä valmistelevalla valtiolla tarkoitetaan valtioita, joiden on tarkoitus liittyä EU:hun 1. toukokuuta 2004. Niihin eivät kuulu Bulgaria, Romania eikä Turkki.


�	Neuvosto vahvisti 4. maaliskuuta 2002 EU:n ja jäsenvaltioiden kasvihuonekaasupäästöjen vähennystavoitteet oikeudellisesti sitovassa päätöksessä Kioton pöytäkirjan täytäntöönpanosta. Neuvoston päätökseen sisältyivät 16. kesäkuuta 1998 annetut neuvoston päätelmät, joissa esitetään kunkin jäsenvaltion osuus EU:n 8 prosentin vähennyksestä, ja sitä kutsutaan usein taakanjakosopimukseksi.


�	Rautatie-, linja-auto-, rautatie- ja metroliikenne.


�	Perusteet, joiden nojalla päätetään, mitkä lajit ja luontotyypit on suojeltava, esitetään luontotyyppidirektiivin liitteessä 3. Kullekin jäsenvaltiolle laaditaan lopullinen luettelo nämä perusteet täyttävistä lajeista ja luontotyypeistä yhdessä jäsenvaltioiden ja sidosryhmien kanssa. Prosessissa varmistetaan, että suojellut alueet kattavat kaikki EU:n kuusi tärkeintä luonnonmaantieteellistä aluetta (Makronesian vyöhyke, alppivyöhyke, Atlantin vyöhyke, Välimeren vyöhyke, pohjoisen alue ja mannervyöhyke).


�	EU:n jäsenvaltiot: Alankomaat, Belgia, Espanja, Irlanti, Italia, Itävalta, Ranska, Ruotsi, Saksa, Tanska ja Yhdistynyt kuningaskunta; liittymistä valmistelevat maat: Latvia, Puola, Tšekki, Unkari ja Viro; EFTA-maat: Norja ja Sveitsi. 


�	Liittymistä valmistelevien valtioiden energiaintensiteeteissä on suurta vaihtelua. Esimerkiksi vuonna 2000 Kyproksen energiaintensiteetti 236 öljyekvivalenttikiloa BKT:n 1000 euroa kohti, kun taas Latvialla luku oli 1316. Jäsenvaltioiden välillä vaihtelu on vähäisempää. Paras energiatehokkuus oli Tanskalla (124 öljyekvivalenttikiloa BKT:n 1000 euroa kohti) ja heikoin Kreikalla (264 öljyekvivalenttikiloa BKT:n 1000 euroa kohti).

